
„griaustinis, saulė, žvaigždės ir mėnulis 
paukščiai, žvėrys ir rupūžės — 

tai jų dievai rinktiniai buvo. 

Taip pat ir laukus, vandenis ir miškus 
Jie laikė šventais, 

Žvejot juose nedrįsdavo, 

Nei miško kirst neleisdavo." 


Iš Jerošino kronikos (1290) 


“Tuomet, kada bažnyčioje buvo skaitoma Evangelija, 
lietuviai atjojo su savo greitais žirgais ir užpuolė bažnyčią, ir 
dvasininko namus iš kurių išsivedė arklius ir galvijus, paėmė 
drabužius maistą, viską, ką rado ir sukrovė į roges (...) Lietu- 
viai, nusiaubę visą aplinkinę žemę, nakvoti susirinko Anno 
kaime ir anksti rytą, išvyko namo, pasiėmę daug moterų ir 
vaikų ir didelį grobį." 


Iš Henriko Latvio “Livonijos kronikos" (1227) 

VIENUOLYNAS 


ais metais žiema neįprastai užsitęsė. Pūpsojo di- 
džiulės ledo pluta apšalusios pusnys, kurios ne- 
pradėjo tirpti net kovo pabaigoje. Keliauti ir palan- 
kesniu metų laiku buvo sunku, o dabar - beveik neįmanoma. 
Šalčiai nė nesiruošė trauktis. Šykštus saulės spindulys tik ret- 
sykiais blausiai nuauksindavo vėjų gairinamą kraštovaizdį. 
Baltas purus sniegas papilkėjo, sukietėjo, suskeldėjo ir ei- 
nant traškėdamas lūžinėjo po kojomis. 

Brolis Henrikas, Livonijos vyskupijos metraštininkas, 
savo analuose įrašė datą: 1224 metai nuo Mūsų Viešpaties 
gimimo ir dvidešimt šeštieji Alberto Bremeniečio vysku- 
pavimo Rygoje metai. Nuo to meto, kai vyskupas Albertas 
pakėlė savo šventintose rankose kryžių ir atvyko į pagonių 
kraštą, įvyko didelių pasikeitimų ir nuostabūs buvo Visa- 
galio Viešpaties palaiminti jo darbai. Buvo surengta daug 
karo žygių ir iš pagonių atimta daugybė šios tolimos Baltijos 
pakrantės žemių. Kai kurie pagonys nulenkė savo nepaklus- 
nias galvas ir leidosi pakrikštijami. Tiesa, vėliau dalis jų at- 
krito, grįžo prie savo barbariško gyvenimo būdo, ir vėl lie- 
Josi krikščionių kraujas. 

Upeliais liejosi ir pagonių kraujas, šitai retai mini bro- 
lis Henrikas. Nes būtent taip Livonijos žemėje skleidžiamas 
Kristaus mokslas — kardu. Kardu, kuri kėlė kryžeiviai, 
plaukiantys čion daugiausia iš šiaurės Vokietijos miestų ir 
žemių, vyskupo kariuomenė, o svarbiausieji visgi buvo “Fra- 
tres Militiae Christi", kitų dažniausiai “Kalavijuočiais" va- 

dinamo ordino broliai. Tai buvo vienuoliai - kariai, susibūrę 
pagal tamplierių ordino pavyzdį ir pasišventę paklusnumui, 
skaistumui bei užkariavimams. Net ant jų apsiaustų buvo 
pavaizduotas tamsiai raudonas kardas, kuris iš tolo priminė 
ilgą, siaurą kryžių — tikslų šių šiaurės kraštų krikščionybės 
simbolį. 

— Viešpats siuntė šaltą Žiemą, - rašė tais metais brolis 
Henrikas, rūpestingai padėjęs ranką ant baltos veršio odos 
pergamento. — Tokią šaltą, kad per visą tą laiką Livonijos 
žemėse buvo ramu. 

Kryžeivių kariuomenės antpuolius rengę pagonys lietu- 
viai bei Žemaičiai, net Kalavijuočių ordino broliai — visi 
tūnojo savo žemėse ir laukė pavasario, kuris taip spyriojosi 
ateiti. 

Tačiau gatvės artistų trupelei, pabėgusiai iš Rygos, ne- 
liko nieko kito, kaip stumtis į priekį. Po to, kai Kroicvaldas 
buvo nutvertas benaršantis storosios Gertrūdos piniginėje, 
kitos išeities nebuvo. Net geriausiu atveju jiems vis tiek būtų 
buvę striuka. Ta mitrioji ranka, kuria senasis Kroicvaldas 
taip teisėtai didžiavosi, būtų buvusi nukirsta Rygos turgaus 
aikštėje ir prikalta prie šv. Jurgio vartų pagąsdinti visiems 
kišenvagiams, kurie kėsinasi į sunkiai uždirbtus sąžiningų 
Rygos miestelėnų pinigus. O galgi, turint galvoje didelę sto- 
rosios Gertrūdos įtaką, jis net būtų nuteistas myriop ir, 
kranklių bei varnų džiaugsmui, pakartas ant Budelio kal- 
vos, už Mėsininko vartų. Išskyrus keturiolikmetį pagonį Uvį, 
visi trupės nariai — trys Kroicvaldo dukterys ir būsimasis 
žentas Bardo - buvo vienaip ar kitaip susiję su seniu. Jie net 
negalėjo slapta jo iš miesto išvežti, o patys pasilikti, nes būtų 
buvę paimti įkaitais. Tad jie spruko iš Rygos ir buvo priversti 
keliauti iš vienos gyvenvietės į kitą, tikėdamiesi rasti kuklią 
užuovėją, kur galėtų ilgiau apsistoti. 

Deja, dažniausiai tekdavo nusivilti. Daugelis miestelių 
buvo nedidučiai, be to, šiuo metų laiku žmonėms ne pramo- 


gos rūpėjo. Net turgaus dienomis žiūrovų susirinkdavo vos 
kelios dešimtys, oO ir tie paprastai būdavo vietiniai valstiečiai 
arba apdriskę gatvės vaikigaliai. Trupė nėrėsi iš kailio, bet 
dažnai vienintelis atlygis tebūdavo grubus kvatojimas. Taigi 
juos lydėjo alkis ir šaltis. Žvelgiant badui į akis tekdavo 
pasikliauti kitų malone. Laimė, pakelės ūkininkai vis dar 
laikėsi senų pagoniškų papročių, pagal kuriuos užklydėliams 
derėjo suteikti pastogę. Jie priglausdavo keliauninkus savo 
kukliose lūšnelėse, pavalgydindavo sušalėlius, parūpindavo 
pašaro jų arkliui ir asiliukui. Neužmiršdavo ir dviejų žalsvųjų 
beždžionėlių, kurios keliavo didžiaračiame vežime, apmu- 
turiuotos suplyšusiomis vilnonėmis antklodėmis. 

Mažuose miesteliuose būdavo kur kas sunkiau. Daugiau- 
sia čia gyveno vokiečiai naujakuriai, 0 jų tradicijos buvo 
kitokios. Pinigai jiems buvo viskas, todėl reikėdavo mokėti 
ir už žiurkėm knibždantį kampą karčemos gale, ir už kiek- 
vieną miežinių kruopų sriubos kaušą ar priplėkusių šiaudų 
kuokštą. Kartais likdavo vienintelė išeitis — vaikščioti nuo 
durų prie durų ir prašyti išmaldos. 

Tai sunkiausiai išgyveno senasis Kroicvaldas. Savo gyve- 
nime jam teko atlikti įvairiausius vaidmenis: buvo ir artistas, 
ir vagišius, tekdavo ir pasukčiauti. Bet išmaldos dar nieka- 
da neprašė. O dabar turėjo žiūrėti, kaip jo dukterys vaikšto 
ištiesusios ranką. Todėl jie stengėsi apsistoti kaimuose, o 
kad neįgrįstų šeimininkams, beveik kasdien turėjo dairytis 
kito prieglobsčio. Kartais, radę apleistą daržinę ar kokią 
kitą pastogę, pagyvendavo kiek ilgiau. Tokiu sunkiu metu 
riuos jis dabar turėjo progą prisiminti ir pritaikyti. 

Gimtojoje Žemaitijoje jau nuo pat vaikystės turėjo pra- 
muštą galvą medžioklei. Taip įkyrėdavo suaugusiems savo 
nuolatiniais prašymais pasiimti su jais kartu į mišką, kad dar 
Jam visai vaikui esant pradėjo nusileisti. Nusileido kartą, 
O po to jau buvo lengviau, nes pasirodė, jog jis išties turi 


ne tik atkaklumo, bet ir sugebėjimų. Nesibodėjo būti ir va- 
rovu ar ginklanešiu - bet kuo, kad tik galėtų kartu su kitais 
medžiotojais vykti į mišką. Daug tada pramoko, ir tai da- 
bar labai pravertė — Uviui sekėsi -net itin nepalankiomis 
sąlygomis. Nes dabar jam teko medžioti vienam, be men- 
kiausio šunėko, kuris padėtų sekioti laimikį, ir vis naujuose, 
tad nepažįstamuose miškuose. Pasirodė — to, ko išmoko 
vaikystėje, nebuvo užmiršęs. Iš tiesų jam dabar sekėsi ge- 
riau, nes buvo kur kas stipresnis 1r lanką sugebėjo ištempti 
taip, kad strėlė skrietų toliau, buvo patvaresnis ir nepasi- 
duodavo, kai tekdavo sekti sužeistą žvėrį. Nors spaudė šaltis, 
teko klampoti per gilias pusnis ir grėsė pavojus, medžioti 
jam patiko. Čia, miškuose, jis nebebuvo beteisis belaisvis ir 
jautėsi savo vietoje. Jausdavo nemenką pasitenkinimą, kai 
pasisekdavo prisėlinti prie drebulių šakeles kramsnojančių 
zuikių ar atšlaitėse susigūžusių kurapkų. Žinoma, ne visada 
klojosi sėkmingai. Juk negali tikėtis, kad medžioklės deivė 
Medeina bus palanki kasdien. Būdavo atvejų, kai tekdavo 
pasitenkinti ne kurapkom, o vien keliom varnom. 

Kartą miškuose netoli Kuoknesės pilies jam iškilo tik- 
ras pavojus. Medžioti vokiečių valdovams priklausančiuose 
miškuose buvo griežtai draudžiama, ir grėsė žiaurios baus- 
mės. Tądien jam pavyko prislinkti prie jauno stirnino. Nu- 
šovė jį taikliai, bet tas šūvis vos nesibaigė nelaime. Kol ber- 
niukas svarstė, kaip geriau parsinešti laimikį, miško glū- 
dumoje pasigirdo medžioklinių skalikų lojimas. Uvis pasku- 
bom apkasė stirniną sniegu, pasistengė nulaužtom eglių ša- 
kom nušluoti pėdsakus, o pats susigūžė užšalusio ežerėlio 
švendrynuose. Kalendamas dantimis karštai paprašė Me- 
deinos pagalbos: prašė, kad suklaidintų skalikus, nuvestų 
juos į kitą pusę. Ir Medeina jo išklausė. Taip baugiai artėjęs 
šunų lojimas pradėjo slopti ir iš pro nuogus medžius toli 
sklindančio skalijimo atrodė, jog jie pasuko į rytus, taip 
ir neužtikę nei jo, nei stirnino pėdsakų. Uvis sumurmėjo 


nuoširdžią padėką Medeinai, o kai partempė brangųjį 
laimikį į kuklią laikiną stovyklą, jau buvo visiškai tamsu. 
Tą naktį jie iškėlė puotą. Bardo patapšnojo Uviui per petį, 
Kristina nuoširdžiai pakštelėjo jam į skruostą, vėl džiugiai 
žybtelėjo apsiblaususios senojo Kroicvaldo akys. 

Kovo pabaigoje, aplenkdami net ir Žiemą neperžen- 
giamas pelkes Turaidos pietuose, jie pasiekė Kristfeldo vie- 
nuolyno sritį. Apie šį garsų vienuolyną sklandė įvairios kal- 
bos. Jau vien jų prieštaringumas leido spėti, kad šis vie- 
nuolynas kažkuo ypatingas. Vieni pasakojo, jog Kristfeldo 
vienuolės neklauso vyskupo pamokymų, kad jos gyvena nuo- 
dėmingai ir net garbina pagoniškus dievus. Piktaliežuviai 
šnabždėjo, jog jos bendrauja ne tik su vietiniais stabmeldžiais 
ir raganiais, bet net su miškų žvėrim. Kiti, atsargesni ir ap- 
dairesni, tvirtino, esą vyskupas jų nemėgsta, nes vienuolės 
seka garsiojo abato Pranciškaus iš Asyžiaus pavyzdžiu ir uo- 
liai laikosi neturto taisyklių. Tuo visiškai neabejojo tie, ku- 
riems teko lankytis vienuolyne. Su didele nuostaba jie pa- 
sakojo, kad šventosios Kristfeldo vienuolės gyvena labai pa- 
prastai ir kukliai, bendrauja su vietiniais žmonėmis, padeda 
našlaičiams bei ligoniams ir net priima i savo tarpą mergi- 
nas iš neseniai apkrikštytų pagonių šeimų. Dar labiau visus 
stebino pasakojimai, kad šios moterys pačios dirba žemę ir 
nereikalauja iš vienuolyno plotuose gyvenančių kaimiečių 
didelių duoklių, o kai ateina sunkmetis, dalijasi tuo, ką turi, 
Su stokojančiais. Tokios kalbos skambėjo padrąsinančiai, ir 
Sunkių aplinkybių prislėgtai Kroicvaldo trupei jos sužadino 
viltį, kad gal čia bus galima prisiglausti kiek ilgesniam lai- 
kui. 

Vos išnirus iš miško ir pirmąsyk išvydus vienuolyną, 
Jiems pasirodė, jog teisūs greičiausiai bus tie, kurie kalbėjo 


apie Kristfeldo vienuolių neturtą ir paprastumą. Jei nebūtų 
anksčiau girdėję apie Kristfeldą, nei Uvis, nei kiti trupės 
nariai šio kuklaus ansamblio tikrai nebūtų palaikę vienuo- 
lynu. Visi pastatai buvo mediniai ir, vietoj kitus vienuolynus 
juosiančių aukštų gynybinių mūrų, šio vienuolyno kiemas 
tebuvo aptvertas storų statmenai į žemę įkastų rąstų siena. 
Iš tiesų tik du kryžiai — vienas ant medinės vartų arkos, o 
kitas, aukštesnysis, ant netašytų rąstų koplyčios bokšto - liu- 
dijo, jog šis neišvaizdus pastatų sambūris kažkuo ypatingas. 

Kuklumo ir paprastumo įspūdis dar sustiprėjo jiems 
nedrąsiai įvažiavus pro vartus. Niekas jų nestabdė ir ne- 
klausė, ko reikia. Pasitiko tik nedidelio šunėko amsėjimas, 
o jam rimstant tarpduryje pagaliau pasirodė baltu, beveik 
žemę siekiančiu rūbu dėvinti novicija. Ji maloniai nusišyp- 
sojo šiam keistam pavargusių keliauninkų pulkeliui, tarsi 
jie būtų buvę labiausiai laukiami svečiai. Paskui, linktelėjusi 
kiekvienam, o ypač Bardo, kaip trupės vadovui, ji pakvietė 
pastarąjį pas vyriausiąją. Novicija kalbėjo su stipriu ak- 
centu —- vokiečių kalba jai aiškiai nebuvo gimtoji. Bardo 
oriai linktelėjo, patrynė sušalusias rankas ir nusekė paskui 
noviciją į pagrindinį pastatą. Abatė, kaip ir reikėjo tikėtis, 
buvo vokietė, tačiau be to šalto išdidumo, kuris paprastai 
būdingas tokias garbingas pareigas einančiai asmenybei. Ji 
buvo neaukšta moteris apvaliu, dabar jau amžiaus ženkliai 
pažymėtu veidu. Ji mandagiai linktelėjo Bardo pusėn, paro- 
dė vietą prisėsti ir laukdama įdėmiai į jį žiūrėjo. Kai jis pra- 
dėjo jau daug kartų išbandytą kalbą apie kelionės sunkumus, 
nepraeinamus kelius, šaltį, pavargusias moteris ir būtinumą 
pailsėti bent pora dienų, abatė supratingai skėstelėjo ranko- 
mis. 

— Na, žinoma! Tokie orai! Kaip jūs keliausite... Pats 
Viešpats Dievas jus čia atvedė. Vietos atsiras. 

— Mes taip dėkingi Viešpačiui ir jums... — sumurmėjo 
Bardo, nespėjęs išpasakoti dar nė pusės savo vargų. 

— Galime pasidalyti tik tuo, ką turime pačios, - tęsė 
abatė. - Sesuo Teodorika sakė, kad kartu vedatės ir gyvūnų. 
Ką gi, mes laikome tik du arklius, o vietos arklidėse turime 
kur kas daugiau. Užuovėja ten gera ir tvarkinga. Ar tiks 
jums? 

Arklides, kaip ir visą nedidelį vienuolyno ūkį, Bardo jau 
buvo įvertinęs prieš eidamas pas abatę ir dabar skubėjo ją 
užtikrinti, jog jos puikiausiai tiks. Tai buvo didelis, iš storų 
rąstų suręstas, sandariu švendrių stogu dengtas pastatas, ku- 
rio viename gale matėsi čiukuras. 

— Yra ten ir šildomų patalpų, - tarsi skaitydama jo min- 
tis tęsė abatė. - Jo Ekscelencija vyskupas net priekaištauja, 
kad neleidžiame arklidėse apsistoti kariams. Jis tvirtina, kad 
mums ne pro šalį būtų apsauga, bet mes labiau linkusios pa- 
sikliauti Dievo užtarimu. 

Klausantis abatės, Bardo viltys vis augo. Ji ne tik 
nepaminėjo, kada jie turėtų iš čia išsikraustyti, bet ir 
iškėlė itin lengvai įvykdomas sąlygas. Kol čia gyvens, jie 
turėsią prižiūrėti du vienuolynui likusius arklius ir taupiai 
naudoti pašarą saviesiems. Malkomis teks pasirūpinti pa- 
tiems, tačiau tai nesukels ypatingų sunkumų, nes už galinio 
kiemo prasideda miškas. O svarbiausia sąlyga — netrikdyti 
vienuolyno rimties. 

Žemai besilankstydamas, Bardo skubėjo pritarti viskam, 
ką kalbėjo gerbiama vyresnioji. Kadangi atrodė, kad pa- 
galiau jiems nusišypsojo laimė, jis net išdrįso lygiai taip pat 
nusižeminęs prasitarti, jog dabar tokie sunkūs laikai, kad jie 
nežino, iš kur gaus kitą duonos kąsnį ar skystos Žirnienės 
dubenį. Per visą pokalbį švelniai šypsojusi, abatė surimtėjo. 
Atrodė, kad jos apvalūs skruostai subliūško. 

— Vadinasi, mes turime nemažai bendra, gerbiamasis 
Bartoldai. Ar teisingai ištariau jūsų vardą? 

— Taip... Bet... Turime bendra? 

— Būtent. Ir jūs, ir mes palaiminti neturtu. Taip sako 

abatas iš Asyžiaus. Turėtume džiaugtis, kad mums netenka 
kęsti turto naštos ir jo keliamų pagundų. 

Abatė dirstelėjo į jį, tarsi tikėdamasi pritarimo, ir Bardo 
sutrikęs linktelėjo, nors turto keliamos pagundos jam nieka- 
da neatrodė našta. 

— Deja, metas dabar nelengvas, - liūdnai kalbėjo ji. — 
Užsitęsusi žiema pridarė daug rūpesčių apylinkės gyven- 
tojams. O mes... Ką gi, mes palaimintos kartu su jais. 
Nevalia prarasti vilties. Dievas rūpinasi savo kaimene... 
Nepražūsime ir mes. Sulauksime pavasario. Štai ir jums Jis 
teikėsi suteikti pastogę. 

— Mes jums labai dėkingi už tai, - linksėdamas užtikrino 
Bardo. 

— Dėkoti turėtumėte ne mums. Mes tik dalijamės tuo, 
kas mums duota. Tikiuosi, tuo ir esame panašūs. Juk dali- 
jatės 1r jūs. 

Bardo pakėlė galvą ir atidžiau pažvelgė į abatę, 
norėdamas suvokti, kurlink krypsta kalba. 

— Man Teodorika štai pranešė, kad turite ne tik arklį 
bei asilą, bet ir kitų gyvūnėlių. Tokių, kurių ji net nepažįsta. 
Tikiuosi, jog dalijatės su jais tuo, ką turite? 

— Taip, —- paskubėjo atsakyti Bardo. — Mes vežamės 
dvi beždžionėles. Vargšelės vos gyvos. Nors mums patiems 
striuka su maistu, stengiamės jas papenėti. 

Abatė pritardama nusišypsojo, ir Bardo išėjo iš jos 

Patalpos, kuriomis jiems leido naudotis arklidėse, 
pasirodė esančios erdvios ir patogios. Statant vienuolyną, 
arklidės buvo skirtos kokiai dvidešimčiai arklių, o šalia 
turėjo gyventi ginkluota įgula. Buvo tikėtasi, kad ne tik tą 

paskirtį turintys Kalavijuočiai, bet ir kiti religiniai ordinai 
padės ginti šias naujai užkariautas žemes. Tačiau būtent šio- 
je srityje abato iš Asyžiaus mokymas susikirto su vyskupo 
Alberto lūkesčiais. Siuo metu arklidėse tebuvo tik du dar- 
biniai arkliai, o ginkluotų kariūnų - nė vieno, tad jų širmai 
kumelei ir asiliokui vietos tikrai užteko. Gyvuliams pašaro 
netrūko, bet jie veikiai suvokė, jog patiems teks gerokai pas- 
ninkauti. Vienuolės maitinosi labai kukliai ir jų maisto da- 
viniai buvo labai apibrėžti, tad, nors jos griežtai laikėsi savo 
įsitikinimų ir dalijosi tuo, ką pačios turėjo, alkį tai tik ap- 
malšino. Bet, reikalui prispyrus, jos buvo pasiruošusios pa- 
daryti išimčių. Sužinojusi apie besilaukiančią Kristiną, virėja 
atnešdavo ypatingąjį karšto viralo dubenį, kurį paprastai 
gaudavo tik silpnos ir pasiligojusios vienuolės. O pamačiusi 
pro virbus liūdnai besidairančias beždžioniukes, ji kaip mat 
atsiminė, kad rūsyje dar buvo užsilikę keletas pernykščių 
obuolių ir smėlyje įkastų morkų. 

Pasirodė, jog kalbos, kad gerosios Kristfeldo seserys 
myli visus Dievo kūrinius, įskaitant ir gyvūnus, nebuvo 
tuščios. Žalsvosios beždžionėlės susilaukė ypatingo dėmesio 
ne tik iš virėjos: jau kitą rytą, tuoj po ankstyvųjų giedojimų, 
tvarto slenkstį nedrąsiai peržengė dvi jaunos novicijos. Vie- 
na buvo ta pati, kuri sutiko juos prie vartų, 0 antroji, už 
ją aukštesnė ir lieknesnė, buvo išblyškusi it popierius ir la- 
bai nedrąsi. Jos sustojo prie durų ir, sunėrusios rankas ant 
krūtinės, kukliai žvalgėsi. Neperžengė slenksčio, kol Marga- 
reta paėmė vieną už alkūnės ir pakvietė užeiti. 

— Sesuo Justicija sakė, kad turite tokių keistų padarėlių... 
— akivaizdžiai susijaudinusi pradėjo pirmoji, kuri, kaip Bar- 
do jau žinojo, vadinosi Teodorika. - Mudvi su Frančeska 
norėjome paklausti, ar galėtume... Na, pamatyti juos? 

— Taip, žinoma. Žinoma! — užtikrino Margareta. — 
Prašom į vidų! 

— Pasistengsime neužtrukti, - tęsė savo pastebimai 

akcentuota vokiečių kalba Ieodorika. — Rytais mes ne- 
turime daug laiko, bet su Frančeska nusprendėme, kad 
paskubėjusios suspėtumėm pažiūrėti. 

“ Margareta nuvedė jas prie ėdžių, kur buvo pastatyti 
beždžionių narveliai. Pamačiusi gyvūnėlius, Teodorika iš 
nuostabos suplojo rankomis. Jos veidas švytėjo pasitenkin- 
imu. 

— Kaip puiku! Kaip nuostabu! Ar tu esi ką nors pa- 
našaus mačiusi, Frančeska? 

Išblyškusi novicija žvelgė į beždžionėles. Šiltoje vietoje 
jos buvo jau šiek tiek atsigavusios. Nors kailiukai dar atrodė 
nušiurę, akys smalsiai blizgėjo. 

— Mačiau, - tyliai atsakė ji. - Tai beždžionės. 

Uvis sėdėjo atokiau ir susikaupęs stengėsi perpjauti 
žąsies plunksnos kotą taip, kad tiktų pritvirtinti prie strėlės. 
Kadangi viešniomis užsiėmė Margareta, jis tik trumpai 
žvilgtelėjo į jas ir grįžo prie savo darbo. Tačiau, išgirdus tą 
tylų novicijos atsakymą, jo nugara perbėgo šiurpas. Balsas 
pasirodė pažįstamas. Uvis pakėlė galvą ir atidžiai pažvelgė 
į Frančeska pavadintą liekną merginą. Jo atmintį sudirginęs 
balsas tarsi tiko, tarsi ne. Išvaizda taipogi truputį trikdė. 
Buvo panašiai išblyškusi, bet kitados toks baugštus veidas 
dabar atrodė švelnus ir ramus. Nors gal tai iš tiesų Beata 
Kercaitė?.. Ta baikščioji Beata, bandžiusi išmokyti jį mels- 
tis, kol jis dar buvo vergas Kercės namuose. 

— Nuostabu, nuostabu, nuostabu! - kartojo susižavėjusi 
"Teodorika. — Bet kad tu, Frančeska, jau viską Žinai... Iš 
tiesų, beždžionėlės... 

— Gal turėsime garbės parodyti jums, ką jos moka... — 
įsiterpė Bardo ir draugiškai linktelėjo viešnioms. - Jos gali 
atlikti visokiausių gudrybių. Labai mielai jums parodytume. 

Abi novicijos atsigręžė į jį. Už Bardo nugaros stovėjo 
Uvis ir jo žvilgsnis susidūrė su blyškiosios merginos žvilgsniu. 
Ši sumirksėjo, tarsi būtų labai nustebusi ir vos girdimai 

aiktelėjo. Bardo sunerimęs apsižvalgė. Jis nelabai nutuokė, 
kokių mandagumo taisyklių čia reikėjo laikytis, o dabar jį 
nusmelkė įtarimas, kad bus ką pasakęs ar padaręs ne taip. 

— Na, mat, aš norėjau pasakyti... Aš tik norėjau pasaky- 
ti... - sumurmėjo jis ir dirstelėjo į Kristiną. 

— Mes rengiame Žmonėms vaidinimus, - suskubo padėti 
ši. — Toks mūsų užsiėmimas. Linksminam, juokinam juos. 
Tikimės, kad norėsite pamatyti? 

— Mes labai norėtumėm. Labai! Ar ne, Frančeska? — 
džiaugsmingai užtikrino Ieodorika. - Juk juokas - Viešpa- 
ties dovana. Tiesa, Frančeska? 

— Aa... Taip, - tyliai atsakė antroji ir atrodė, kad ji gero- 
kai sumišusi. - Bet dabar mums jau laikas. Eime. 

— Mes dar nepažiūrėjome balandėlių! Na, gerai jau... 
— Teodorika nuliūdusi patraukė pečiais ir buvo besekanti 
paskui draugę, nes ši jau skubėjo durų link. 

— Tikiuosi, jūs dar grįšite... - mandagiai nusilenkdama 
pavymui tarė Kristina. 

— O, ačiū jums. Paprastai mes niekur neskubame, - pa- 
siteisino Teodorika. - Taip, grįšime. Jei tik jūs nieko prieš... 

— Ką jūs! Būtinai ateikite! - dar sykį pakvietė Kristina. 

Jos tarsi plaukte išplaukė iš tvarto - taip pat tyliai, kaip 
ir atėjo. Bardo suglumęs žvelgė, kaip jų baltos suknelės 
nušlavė aukštą arklidžių slenkstį. 

— Įpuola, paaikčioja ir išlekia... — suniurzgė jis. — Net 
parodyt tinkamai nesuspėjom. Tikros keistuolės. 

— Paprasčiausiai jos labai drovios, - pataisė Kristina. — 
Tai mes keistuoliai. 

— Tik nepradėk vėl. Nors, kas be ko, čia tikrai neįprasta 
vietelė, - tęsė Bardo. - Įsivaizduok tik, ta šnekioji tai Žiem- 
galė! O plonoji - nelyg kokia nežemiška dvaselė atrodo. 

— Ji ne dvasia, o burtininkė, - ramiai tarė Margareta. 
Pastebėjusi nustebusį Bardo žvilgsnį, ji išmintingai palinga- 
vo galvą. - Man taip sakė. Ji labai pamaldi ir net kalbasi su 

žvėrimis... 

— Kas tau sakė? Kokie čia niekai? 

— Tokia vienuolė iš virtuvės. Kai sėmiau vandenį, pasi- 
kalbėjom. Sakė, kad viena novicija, vardu Frančeska, kal- 
basi su žvėrimis. 

— Kalbasi su žvėrimis? 

— Taip sakė... Esu tikra, kad tai šita. 

— Tušti paistalai... 

— Ji atrodė keistoka, - įsiterpė ir Kristina. - Tokia tarsi 
permatoma. 

— Taip, taip. Pasakojo, kad ji pamokslus laukuose sako, 
o žvėrys ateina ir klausosi. 

— Et jūs, moterys, prisigalvojat visokiausių niekų! - nu- 
mojo ranka Bardo. - O vienuolės tai dar blogesnės. Vis iš 
neturėjimo ką veikti. Dar ko! Pradės pamokslus laukuose 
sakyti... Nebent varnoms. Geriau pagalvotum, ką reikės 
valgyti. Tikrą teisybę mums pasakojo, kad šios vienuolės — 
visiškos vargšės. Maitinsimės kaip jos, tai irgi nelyg dvasios 
atrodysim. Ką gi, bent jau miškų čia aplinkui daugybė. 

Sulig paskutiniais žodžiais jis pažvelgė į Uvį. 

NOVICIJA 


| asirodė, kad Margaretos kalbos nebuvo tušti 
plepalai. Šiaip ar taip, švelnusis mokytojas Pran- 
ciškus Asyžietis aiškino, kad mylėti ir gerbti reikia 
visą Dievo sukurtą pasaulį. Be jokių išimčių. Gerbtini ne 
tik vyskupo pareigūnai ar Rygos miestelėnai, bet ir naujieji 
krikščionys — žiemgaliai. Ir ne tik jie. Reikia mylėti ir schiz- 
matikus rusinus ir net priešus pagonis. Net ir aršiuosius Že- 
maičius, kurie, kaip atsitiko prieš kelerius metus, nusiaubė 
visą apylinkę. Visi Dievo kūriniai geri, ir nieko nebuvo su- 
kurta be reikalo. Labai svarbią vietą Visagalio kūryboje 
užima keturkojai ir sparnuoti gyvūnai. Sklido pasakojimai, 
kad Pranciškus iš Asyžiaus sugebėjo kalbėti apie Dievo ge- 
rumą net gyvuliams ir kad jo klausėsi laukiniai paukščiai bei 
žvėrys. Tie, kurie juto gamtos darną, kurie taikiai sugyveno 
su visais Dievo kūriniais, noriai sekdavo jo pėdomis. 
Naujausioji Kristfeldo novicija, rygiečio žvakių meistro 
duktė, buvo ypač palaiminta ramybe ir kupina gerumo vi- 
siems. Ne atsitiktinai po pirmųjų įžadų vyresnioji abato iš 
Asyžiaus garbei suteikė merginai Frančeskos vardą. 
"Toks vardas įpareigojo. Visų pirma, privalėjai būti kukli, 
o Frančeska, buvusi Beata, šios dorybės tikrai nestokojo. 
Iš prigimties ji buvo drovi ir jausdavosi labai nejaukiai, kai 
atsidurdavo dėmesio centre. Vienuolynas ją viliojo kaip tik 
todėl, kad čia vylėsi rasti ramybę ir užuovėją. Būtent tokį 
prieglobstį ji surado Kristfelde, kur veikiai buvo pripažinta 
kaip pati tyliausia, pati nuolankiausia ir klusniausia iš 

visų novicijų. Merginos balsą tegalėjai išgirsti giedant 
litanijas arba kai jai tekdavo atsakyti į kieno nors klausimą. 
Atsakydavo trumpai, tyliu, ramiu balsu, ir visada tik tai, ko 
klausiama. Pati jokių kalbų nepradėdavo. Kitos novicijos 
ją gerbė, ypač už tai, kad Frančeska stropiai ir nuolankiai 
atlikdavo visus užduotus darbus. Vis dėlto, bendrauti su 
tokia tylene buvo nelengva, tad daugelis palikdavo ją vieną. 
Neatrodė, kad tai ją būtų slėgę. Pasivaikščioti vienuolyno 
kieme ir sode ji eidavo viena, o kai reikėdavo išeiti už sienų, 
dažniausiai lydėdavo žiemgalė Teodorika, viena iš neseniai 
priimtų novicijų. Būtent ji 1r papasakojo, kad vaikštinėdama 
miške Frančeska kalbasi su paukščiais ir, dar keisčiau, 
atrodo, jog jie išties jos klausosi. 

Vienuolyno abatė labai vertino šią ramią, paklusnią 
noviciją. Kristfeldo vienuolynas buvo išrankus ir neskubėjo 
priimti merginų, kurias siuntė į vienuolyną vien todėl, kad 
ne visoms dukroms šeimoje pakako kraičio. Dėl Fran- 
českos pašaukimo, atrodė, nekilo jokių abejonių. Bet iš 
gilios gyvenimo patirties abatė žinojo, jog išdidumo nuo- 
dėmė pasireiškia įvairiai. Tad, kai gandas apie Frančeskos 
bendravimą su žvėrimis pasiekė abatės ausis, ji kiek susi- 
rūpino ir pasikvietė merginą pokalbiui. Ją pačią labai jau- 
dino Pranciškaus Asyžiečio mokymas, tačiau buvo viena gir- 
dėti apie kažkur toli vykstančius stebuklus ir visai kita — 
susidurti su tuo savo bendruomenėje. Be to, grėsė pavojus, 
kad gandai buvo skleidžiami nepagrįstai arba kad čia esama 
kažkokio smerktino mėgdžiojimo. 

— Ar tikrai su jais kalbi, mano vaike? - švelniai paklausė 
abatė,„kai Frančeska įžengė į jos kambarį. 

Mergina pakėlė skaidrias, šviesiai mėlynas akis. Abatei 
net pasirodė, jog gali per jas kiaurai įžvelgti. 

— Turiu galvoje žvėris. Ar kalbiesi su jais? 

— Aš tiesiog meldžiuosi, - tyliai atsakė Frančeska. — Aš 
meldžiuosi, o jie klausosi. 

— Malda visada yra palaiminimas. Bet iš kur žinai, kad 
jie klausosi ? 

— Aš atsiklaupiu. Pasimeldžiu. Ir paukščiai atlekia. 

— Kur tai vyksta? 

— Ten, prie miško. Tuoj už mūsų vienuolyno sienos. 

— O kodėl, vaikeli, ten eini viena? 

Frančeska kiek sutriko. Ji nudelbė žvilgsnį į savo suner- 
tas rankas, paskui dirstelėjo į vyriausiąją ir vėl nuleido akis. 

— Ten ramu, - pratarė ji. 

Kurį laiką abi tylėjo. 

— Ramu... - pakartojo abatė. 

— Taip. Tik medžiai... šnibždasi. Tarsi irgi melstųsi... 

— Aa, melstųsi... — abatė giliai atsiduso. Kadaise, kai 
gyvenimo našta dar taip sunkiai neslėgė jos pečių ir būdavo 
daugiau laiko įsiklausyti, ji pati girdėdavo medžių ošiamą 
maldą. — Ir paukščiai tau klūpant atlekia. Kaip gražu... 
Kokie tai paukščiai? 

— Daugiausia žvirbliai. Ir varnėnai. Šie truputį akiplėšos. 
Kartais pasirodo ir putpelės. Jos labai nedrąsios. 

— Net ir putpelės. Tikrai gražūs paukšteliai... Puiku! 
Frančeska, šito aš neturėčiau sakyti, nes puikybės nuodėmės 
nedera skatinti. Tačiau tau, manyčiau, tai negresia. Taigi 
pasakysiu — mes labai patenkintos tavimi. Būsi gera vie- 
nuolė, kai priimsi šventimus. 

Kadangi tai nebuvo klausimas, atsakyti nereikėjo. Tad 
Frančeska nuolankiai žvelgė kažkur šiek tiek žemiau stalo 
briaunos. Jos išblyškę skruostai truputį paraudo. 

— "Tu tikrai verta pagyrimo, — po trumpos pertraukos 
tęsė vyresnioji. - Malda visur palaiminta, ir jei tau geriau 
pasimelsti vienai prie miško, ten ir melskis. Bet, mano vaike, 
turi prižadėti man vieną dalyką, gerai? Jei tau kils kokių 
klausimų, jei atsitiks kas neįprasta, prižadėk man pranešti. 

— Mano pareiga pranešti? — vos girdimai sušnabždėjo 
Frančeska. 

— Pareiga? Ne, aš negerai pasakiau. Ne pranešti, o papa- 
sakoti. Sutinki? Mat klausimų iškyla net meldžiantis tarp 
paukštelių. Jie gražūs padarėliai, bet nemanau, kad tau 
atsakytų. O klausimų atsiranda. Man tai tikrai, o tau? 

Šį kartą Frančeska pažvelgė jai tiesiai į akis. Jos siauras, 
išblyškęs veidas atrodė šiek tiek sunerimęs. 

— Aš turiu vieną klausimą, - neryžtingai pradėjo ji. 
Abatė, kurį laiką patylėjusi, linktelėjo, kad mergina tęstų. 

“ — Ar galima pamiršti poterius, jei vieną kartą išmokai? 

— Pamiršti? Nemanau... Ar tu, vaikeli?.. 

— Ne, ne aš. Bet labai seniai aš mokiau maldų vieną 
berniuką. Dar Rygoje... 

Abatė nusišypsojo. 

— Jei tu mokei, vaikeli, tai veikiausiai jis atsimena. 
Vadinasi, sutarėm. Jei tau kas rūpės, ateik man pasipasakoti. 
Kad ir apie savo gyvuliukus. Gerai? 

Frančeska linktelėjo ir sušnibždėjo: 

— Taip... 

— Prižadi? Tai gali eiti. Viešpats su tavimi. 

— Ir su jumis, - atsakė Frančeska. 

Ji atsistojo ir, prieš išeidama iš vyresniosios kambario, 
atsigręžė ir stabtelėjo, tarsi norėdama dar kažką pasakyti. 
Tačiau vyresnioji jau laikė rankose pergamentą ir buvo 
pradėjusi skaityti, tad Frančeska tyliai užvėrė duris. Taip 
abatė šį kartą ir nesužinojo ne tik apie visų skriaudžiamą 
belaisvį berniuką, kurį mergina globojo Rygoje, bet ir apie 
ežiukų šeimyną, kuri išlįsdavo iš po rudenį nuvirtusio rąsto 
1 stebėdavo besimeldžiančią Frančeską rudomis, it sagos 
blizgančiomis akutėmis. Dabar jie gal jau buvo sumigę 
žiemos miegu po tuo pačiu rąstu. Bet užtai dažnai prie 
eglaitės pastatęs ausis jos klausėsi kiškis. Tačiau labiausiai 
knietėjo abatei papasakoti, kad jau ne kartą prie beržų 
kamienų, per penkiasdešimtį žingsnių nuo jos klūpėjimo 
vietos, ją stebėjo vilkas. Kaip jis ten atsirasdavo, ji nei matė, 

nei girdėjo. Staiga išniręs iš nežinia kur, jis tupėdavo ramiai, 
tarsi būtų neatskiriama miško dalis, juodu, lyg šerkšno 
paženklintu kailiu ir skvarbiomis, protingomis akimis. Ji 
neabejojo, kad žvėris jos klausosi. Aiškiai matė, kaip virpteli 
jo ausys, kai ji pabaigusi maldą persižegnoja. 

Vilko pėdsakus Uvis aptiko jau pirmą dieną, kai išėjo į 
medžioklę. Medžioti sekėsi sunkiai, todėl jis ir tyrinėjo visus, 
net ir senesnius pėdsakus. Viena vertus, vietos medžioklei 
aplink vienuolyną netrūko, beveik iš visų pusių jį supo 
miškai, 0 į pietvakarius driekėsi didelės, beveik neįžen- 
giamos pelkės. Vis dėlto, vėlyva žiema nebuvo palankus 
metas medžioklei. Sniego buvo iškritę daug, todėl labai 
stigo maisto. Daugelis žvėrių buvo iškeliavę į pietus, kiti 
— giliai įmigę Žiemos miegu, o treti — gudriai išsislapstę 
nuo atsitiktinių medžiotojų. Dienos buvo trumpos, sušalęs 
sniegas gurgždėjo po kojomis. 

Keletą dienų atkakliai braidžiojęs po pusnynus, Uvis 
tepelnė du zuikius ir keletą varnų. Jų mėsos atsargos 
buvo visiškai išsekusios, tad pravertė ir šis menkas grobis. 
Arklidėse nebuvo ko veikti, o kadangi jie ketino pagyventi 
čia ilgiau, iki pavasario, Uvis turėjo apsčiai laiko pamedžioti. 
Ieškodamas kokios nors pasislėpusios putpelės ar zuikio, jis 
išbraidė visus aplinkinius miškus, iškošė kemsynus pietva- 
kariuose ir veikiai pradėjo brautis gilyn į pelkę. Keliose 
vietose aptiko sniege įmintų vilko pėdsakų ir atidžiai juos 
ištyrinėjo. Tai buvo geras ženklas: jei čia lankosi vilkai, 
vadinasi, yra ką medžioti. 

Jau po kelių dienų jis pastebėjo, kad pėdsakai dažniausiai 
veda į pelkės pakraštį, kur prieš kelis metus praužusi 
audra išvartė visą eglyną. Buvo akivaizdu, jog per šią 
neperžengiamą pelkę prasiautusi audra buvo nepaprastai 

įnirtinga — ant visos kalvos atšlaitės neliko nė vieno 
stataus medžio. Dunksojo vos pereinamas išvirtusių eglių 
sąvartynas: daugumą jų vėjas išrovė, nusviedė jas taip, kad 
susipynė šakos ir su žemės luitais išplėštos šaknys, kai 
kurie kamienai buvo nulaužti, styrojo supleišėję jų stuobriai, 
vietomis eglės buvo perlaužtos ir sugriuvusios viena per kitą 
taip, jog prasibrauti buvo beveik neįmanoma. Apėjęs vieną 
tokį šabakštyną, Uvis įtarė, jog veikiausiai būtent čia vilkas 
bus įsitaisęs savo landynę. Kitur netrūko jo pėdsakų, tačiau 
į patį brūzgyną ir iš jo vedė tik vieni. Atidžiai patyrinėjus 
buvo galima pastebėti, kad kiekvieną kartą atbėgdamas 
ir išbėgdamas Žvėris stengėsi įminti į tas pačias pėdas. 
Tikriausiai tai buvo vilkė, po išvirtusiais kamienais, pačioje 
tankmėje, įsitaisiusi landynę, kurioje, ko gero, jos laukė vil- 
kiukai. Tai buvo įtikinamiausias paaiškinimas, nes papras- 
tai vilkai vienoje vietoje ilgiau neužsibūna, ypač tamsiais 
žiemos mėnesiais. 

Vieną vakarą, pavargęs ir sušalęs po ilgo tykojimo pelkės 
pakraščiuose, Uvis traukė namo ir pastebėjo dar vieną eilę 
vilko pėdsakų. Šie nesisukiojo pakrūmiais, kaip būdavo, 
kai vilkas medžiojo, o vedė tiesiai į vienuolyno pusę - ten, 
kur aukšta statmenų rąstų siena priartėjo prie pamiškės. 
Uvis stabtelėjo ir susimąstė. Jis buvo pavargęs ir nusivylęs, 
nes tą dieną visiškai nesisekė. Nuo pat ryto tykojo pelkės 
pakraštyje sušalusias bruknes lesančio tetervino. Po kojomis 
nuo menkiausio prisilietimo čežėjo sustingę vikšriai, o 
paukštis turėjo labai gerą klausą. Uvis sėlino sprindis po 
sprindžio, jau buvo pakankamai arti, kad ryžtųsi šauti, kai 
lūžo balos ledas ir jis iki kelių murktelėjo į sustingusį purvą. 
Tetervinas pasibaidė ir triukšmingai plakdamas sparnais 
nuskrido į pelkę, o Uviui neliko kitos išeities, kaip pelkės 
salelėje susikurti ugnį ir išsidžiovinti sušlapusias nagines. 
Ugnį sukurti pavyko, tačiau besidžiovindamas sugaišo gerą 
dalį dienos. Pasuko namo jis visai tuščiomis, tik keletą saujų 


22 


sušalusių bruknių priskynęs. 

Nebuvo reikalo skubėti grįžti su tokiu menku laimikiu, 
o kadangi vilko pėdos taipogis vedė vienuolyno link, 
Uvis nusprendė jomis pasekti. Kai tarp retėjančių medžių 
pasirodė koplyčios bokšto kryžius, o po to ir aukštoji 
statmenų rąstų siena, šešėliai per sutryptą sniegą jau 
driekėsi beveik iki horizonto. Tarp sienos ir miško plytėjo 
supustyto sniego kopom nuklota pieva. Šešėliai išryškino 
sniego nelygumus, todėl aiškiai matėsi pievą pakartotinai 
kertančios, beveik lygiagrečiai viena kitos besidriekiančios 
vilko pėdsakų žymės. Uvio sustingę pirštai, po kojomis šaltai 
gurgždantis sniegas, tarsi savaime priminė, jog netoliese, už 
storų arklidės sienų, ugniakure rusena ugnis ir skleidžiasi 
maloni šiluma. Tačiau, kai jis pasirodys tuščiomis rankomis, 
ten jį pasitiks ir nusivylę žvilgsniai. “Palauks", - pagalvojo 
Uvis, pasitrynė Žžvarbstančias rankas ir nusprendė toliau 
pasekti pėdom. Taip jis išvydo reginį, kuris įsirėžė į jo 
sąmonę visam gyvenimui. 

Vaizdą apgaubė ir tuo pat paryškino iki begalybės 
tįstantys vakaro šešėliai. Jie tolydžio plėtėsi ir tamsėjo, 
O jų tarpuose paskutinieji besileidžiančios žiemos saulės 
spinduliai pabrėžė kiekvieną smulkmeną. Nuostabiausia, 
kad tame šviesos ir prislopintos tamsos žaisme saulė kliudė 
klūpančios mergaitės galvą. Jos baltais rūbais apgaubtas kū- 
nas jau skendėjo vienuolyno sienos metamuose šešėliuose. 
Pilkšvoje šešėlių semiamoje sniego aplinkoje jie tepriminė 
tirštesnės miglos lopinėlį. Užtat tuo ryškiau vakaro saulės 
spinduliai nuauksino jos palenktą galvą ir žaidė vėjelio 
kedenamuose šviesiuose plaukuose, kurie supo galvą lyg 
švytinti aureolė. 

Uvis neteko žado ir sustingo. Nejudėdamas, užgniaužęs 
kvapą jis stebėjo, kaip iš lėto slenkantis sienos šešėlis grasina 
pasiglemžti tą skaistų švytėjimą. Visiškoje Žiemos vakaro 
tyloje berniukas girdėjo ramų, pusiau šnabždantį balsą. Savo 

nuostabai, jis įstengė suprasti žodžius ir net sakinius. 

— Būk pašlovinta, Motina Saule, - kuždėjo mergina. 

Uvis girdėjo žodžius taip aiškiai, tarsi ji būtų šnabždėjusi 
jam į ausį. 

— Tu maloninga ir nuostabiai spindinti... 

Saulės spinduliai, tarsi patvirtindami šiuos žodžius, 
glostė jos šviesius plaukus. 

— Būk pagarbintas, mano Viešpatie, už brolį Vandenį... 
— toliau tęsė mergina. - Vandenį, tokį būtiną ir kartu tokį 
nuolankų bei tyrą. Būk pašlovintas, mano Viešpatie, už 
seserį Ugnį, kuri nušviečia naktį. 

Šešėliai iš lėto slinko artyn, apgaubė visą merginos galvą 
ir ėmė kilti baltais beržų kamienais. Pakerėtas Uvis stebėjo, 
kaip jie driekiasi iki beržų gojaus. 

Ir tada jų žvilgsniai susitiko. 

Jo ir vilko. 

Giraitės pakrašty tupėjo vilkas! Jie įsistebeilijo vienas į 
kitą pro merginos galvą, kurią dabar jau buvo apgobusi tam- 
sa. Kairioji vilko ausis virptelėjo ir pasisuko, tarsi gaudydama 
paskutinius vos girdimus jos švelnaus balso garsus. 

Mergina persižegnojo ir iš lėto atsistojo. 

— Ten... Ten vilkas, Beata, — tarsi atsipeikėjęs išlemeno 
Uvis. Ji pakėlė akis, ramiai pažvelgė į jį 1r neatrodė nė 
trupučio nustebusi. 

— Tu prisimeni, - tarė ji. 

— Žinoma, prisimenu, Beata... 

— Bet aš jau ne Beata. Dabar aš Frančeska. O tu ar pri- 
simeni maldas? 

— Aš... Na... Bet ten vilkas! 

— Tai vilkė, - jos blyškios lūpos nežymiai šypsojosi. - Ji 
nieko nedarys. Ji mano draugė. 

Uvis pasuko galvą į beržynėlio pusę, tačiau vilkės ten 
jau nebebuvo. Pradingo ji negirdimai, kaip vienas iš tų tam- 
sėjančių vakaro prieblandos šešėlių, kurie dabar užpildė 

tuštumas tarp beržų. 

— Ji nuėjo, - tarė Uvis ir lengviau atsiduso. 

Beata, tai yra Frančeska, laukdama atsakymo žvelgė į 
jį, 1r reikėjo kažką atsakyti. Deja, daugelį jos mokytų maldų 
Uvis buvo užmiršęs. 

— Aš stengiausi, bet... 

Jos ramiame veide šmėkštelėjo liūdesio šešėlis. Uvis kaž- 
kodėl pasijuto kaltas. Jis mėgino prisiminti, tačiau atmintyje 
iškildavo tik padriki sakiniai, kurie niekaip nesilipdė į pras- 
mingą maldą. 

— Jeigu išmokytum mane tos maldos, kurią kalbėjai 
šiandien... Ją aš tikrai prisiminčiau, - viltingai tarė jis. - Kai 
ką jau dabar prisimenu: “Būk pašlovinta, Motina Saule..." 
"Tik pažvelk! Ji jau palieka mus. 

Frančeska pasisuko į vakarus, kurlink rodė Uvis. Virš 
sutemose skendinčio miško švytėjo paskutinės žaros. 

— "Tai Pranciškaus Asyžiečio himnas, — tarė ji. — Jis 
šlovina visą Dievo kūriniją. Ar tikrai norėtum išmokti? 

— Taip, — atsakė Uvis, ir ne tik dėl to, kad jo klausė 
Beata, tai yra Frančeska. Jis tikrai norėjo išmokti. — Tą 
maldą aš suprantu. 

— Turėtum suprasti, — aiškiai patenkinta Frančeska 
rimtai pažvelgė į jį. - Mes ateisime tavęs pamokyti. Abi su 
Teodorika. 

Ji lėtai apsisuko ir nė negrįžtelėjusi atgal nuėjo vie- 
nuolyno vartų link. Uvis palaukė, kol mergina užsuko už 
kampo, ir nusekė iš paskos. Keista, bet jam jau nebešalo 
rankos ir nebebuvo svarbu, kad Bardo ar Kristina pasitiks jį 
priekaištingais Žvilgsniais. 


Kai jau daug vėliau Uvis prisimindavo jų antrąjį susi- 
tikimą, kuris turėjo tokias lemtingas pasėkas, pasvarstęs 

kitas galimybes prieidavo išvadą, jog iš tiesų tų kitų galimybių 
nebuvo. Tokį jau likimą jam nuaudė Laimos. 

Nes norint pakreipti įvykius kita linkme būtų tekę me- 
luoti Beatai, kuri dabar tapo Frančeska. O jai meluoti buvo 
neįmanoma. Ji žvelgė į Uvį tokiomis patikliomis, bet kartu 
tokiomis skvarbiomis akimis, kad tuo metu net nekilo mintis 
pasielgti kitaip. 

Mat pasirodė, kad novicija Teodorika ne tik buvo tikra 
žiemgalė, bet taipogi turėjo išskirtinai jautrią klausą. Kitą 
kartą atėjusi aplankyti Uvio, Frančeska atsivedė ir ją, nes 
novicijos privalėjo eiti į susitikimus po dvi. Teodorika 
su malonumu sutiko prisidėti, nes tai jai suteikė progą 
pabendrauti su tėvynainiu. Kreipėsi į Uvį žiemgališkai, o 
kai šis atsiliepė, atrodė šiek tiek nusivylusi, bet tučtuojau 
susitvardė ir padrąsinančiai jam šyptelėjo. 

— Tu neblogai kalbi žiemgališkai, —- vokiškai pagyrė ji, 
norėdama įtraukti į pokalbį ir Frančeską. — Beveik kaip 
vietinis. Bet iš kur tu kilęs? Neatrodo, kad būtum sėlis... 

— Jis ne žiemgalis? 

— Ne, - tvirtai atsakė Ieodorika. - Nors kalbą moka 
gerai. Vokiečiai retai ją taip išmoksta. 

Frančeska atrodė nemenkai nustebusi. Ji pažvelgė Uviui 
tiesiai į akis ir paklausė: 

— Tai iš kur tu atkeliavai? 

- Iš Žemaitijos, - atsakė Uvis. Kai žodžiai buvo ištarti, 
jį nusmelkė nuovoka, jog per keturis nelaisvės metus to 
niekam nebuvo prisipažinęs. 

Novicijos atrodė priblokštos. Žemaičiai buvo užkietėję 
pagonys ir nuožmiausi iš visų krikščionių priešų. Į nelaisvę 
patekdavo labai retai. 

— Žemaitis! - sušuko Frančeska. - Tu tikrai iš Žemai- 
tijos? 

— Taip. 

— Bet man visada sakė, kad tu... Kodėl gi man nesakei, 

kad esi žemaitis? 

— Tu neklausei, - sumurmėjo Uvis. 

— Žemaitis... — dar vis sunkiai su tuo susigyvendama 
kartojo Frančeska. - Pagalvok tik. Reiškia, aš mokiau že- 
maitį maldų... Mokiau ir nepagalvojau... 

Ieodorika pažvelgė į savo draugę visiškai apstulbusi ir 
prispaudė prie krūtinės sugniaužtas rankas. 

— Ką?! Tai tu jį jau mokei?! 

— Taip. Tai buvo mūsų namuose. Jis buvo labai imlus 
mokinys. Bet mano mama... 

— Tu jį jau pažįsti? 

— O, jis buvo kitoks tada! Belaisvis mūsų namuose. Visi 
sakė, kad žiemgalis... - Frančeska stabtelėjo, tarsi jai reikėtų 
pailsėti nuo neįprasto žodžių srauto. - O mano mama man 
uždraudė. Ji buvo... Ne, aš privalau gerbti savo motiną. Vis 
dėlto, kažin ar buvau gera mokytoja. Jis sakė, kad pamiršo 
maldas. 

Uvis drovėdamasis atsiduso. 

— Kai kurias vietas prisimenu. Bet... 

Frančeskos veide įsižiebė atlaidi šypsenėlė. 

— Kai ką prisimeni! Puiku. Dabar mes galėsime išmokyti 
jas visas. Kaip tai nuostabu! Nuostabu, ar ne, Teodorika? 

- Otaip! Taip! - pilna įkarščio antrino draugė. - Žinok, 
jog Kristus — visų mūsų Dievas. Ne tik vokiečių. Jis visų 
Dievas. Įskaitant žiemgalius ir žemaičius! 

Kad Uvis tinkamai suprastų, ji pakartojo tai Žiemgalių 
kalba, rūpestingai tardama kiekvieną žodį. 

Uvis jau nebesijautė taip nejaukiai, kai teko prisipažin- 
ti, iš kur kilęs. Tikrai neatrodė, kad šios merginos galėtų 
būti kaip nors pavojingos. Jis buvo gerokai aukštesnis ir 
nepalyginamai stipresnis už šias dvi priešais jį stovinčias 
skaistaveides novicijas. Be to, iš jų tryško vien entuziazmas 
ir geri norai. 

— Ką gi, man patiko viena malda... Toji apie ugnį, — 

pratarė jis. - Apie pašlovintą seserį ugnį... 

— Būk pašlovintas, mano Viešpatie, už seserį Ugnį, — 
progiesmiais užtraukė Frančeska. Ji turėjo maloniai skambų 
balsą. - Ji apšviečia naktį. Ji graži, stipri ir aitri. 

— Taip. O toliau? 

— Tai bent!.. Jis žino gerojo Pranciškaus giesmę! - aik- 
telėjo Teodorika. — Taip, tai puiki giesmė. Yra daugybė 
giesmių Viešpačiui. 

— Ne ugniai? - šiek tiek nusivylęs paklausė Uvis. 

Jis labai geidė apčiuopti ką nors, kas juos sietų. Ugnis 
galėjo būti toks ryšys. Jis 1r dabar jautė šventojo titnago svorį 
prie savo krūtinės. Saugus virvute pririštame odiniame kap- 
šelyje šis glotnus akmuo siejo jį su šventąja namų ugnimi. 
Titnagu įskelta ugnis ir šiandien degė šventų ąžuolų giraitėje 
Ventės rage. 

— Šios giesmės skirtos Dievo kūrinijai. O ugnis - jos 
dalis, - apdairiai paaiškino Frančeska. - Bet tu gali išmokti 
ir kitų maldų. O tada galėsi pasikrikštyti! 

— Jis išmoks! Būtinai išmoks! - tvirtino Teodorika, kuri 
visada tikėjosi geriausios išeities. — Išmokti visai nesunku. 
Juk tu nori būti pakrikštytas, tiesa? 

Užuot atsakęs, Uvis giliai įkvėpė ir atsiduso. Tyla užsi- 
tęsė. Abi merginos įdėmiai žvelgė į jį. 

— Nežinau... —- pagaliau sušnibždėjo jis. 

Sulig šiais žodžiais apsiniaukė net nuolat besišypsantis 
Teodorikos veidas. Frančeska liūdnai stebėjo Uvį, ir jos 
žvilgsnis tapo ryžtingesnis. 

— Aš meldžiausi už tavo sielą, - ramiai tarė ji. - Ir Žinau, 
kad Viešpats atsakė į mano maldą. "Tai Jis mus vėl suvedė. 
Taip toli nuo Rygos! Tikras stebuklas! 

— Iš tikrųjų, — pritarė Teodorika. - Stebuklas! Ar nesu- 
tinki? 

— Taip, - nedvejodamas atsakė Uvis. Jam prieš akis vėl 
šmėkštelėjo vakarinės saulės nuostabiai apšviesta besimel- 

džiančios Frančeskos galva. 

— Ir jos maldos tai pasiekė! - tvirtai užtikrino Teodorika. 
— Maldos viską gali. Tu ruošiesi krikštui. Gerai? 

— Aš... — Uvis pajuto, kaip blėsta jo tikrumas. Atsispirti 
Frančeskos maldoms buvo sunku. Vargu ar prieš jas atsilai- 
kytų net jo pagoniški dievai. - Galbūt... Aš pagalvosiu. 

— Pagalvok, ir tikrai norėsi! Kai daugiau sužinosi apie 
Kristų, tikrai norėsi. Jis visus myli. 

— Prisimenu, jau sakei. Tikrai visus? 

— Taip. Absoliučiai visus! 

— Ir pagonis? 

— Taip. Ir pagonis! — tvirtai atsakė Teodorika. - Aš irgi 
buvau pagonė, o dabar pažvelk į mane! 

— Ir vilkus? 

— Kodėl vilkus? — aiškiai nustebusi paklausė ji. 

— Viena vilkė ateina, kai aš meldžiuosi, - paaiškino 
Frančeska. — Taip, Kristus myli ir vilkus. 

— Tave lanko vilkė?! — apstulbusi sušuko Teodorika. — 
Taip pat kaip paukščiai? 

— Tiesiog stebi, kaip aš meldžiuosi. 

— Taip, taip, - patvirtino Uvis. - Pats mačiau. Ji meldžiasi, 
o vilkė Žiūri. 

Teodorika beviltiškai numojo ranka, beveik idealiai 
pamėgdžiodama abatę. 

— Frančeska, kartais aš tikrai tavęs nesuprantu... Ar tu 
nebijai? 

— Nėra ko bijoti. Juk aš meldžiuosi. 

Visiškai nustebusi, Teodorika palingavo galvą. 

— Paukštukai... Paskui vilkai... O dabar žemaitis, 
kurį mokysime maldų. Su tavim nėra kada nuobodžiauti, 
Frančeska! 

Jų pokalbį pertraukė duslūs varpo dūžiai. Abi novicijos 
bematant nulenkė galvas ir persižegnojo. 

— Ką gi, metas mums pačioms melstis, - tarė Teodorika, 

o Frančeska pareigingai linktelėjo. 

— Eime. Bet rytoj mes grįšime ir papasakosim tau daug 

nuostabių dalykų. Tu vėl išmoksi maldų. Taip? 
“ - Taip, - sutiko Uvis. 

Merginos apsisuko ir nuėjo, plevėsuodamos baltais ap- 
siaustais. Viena liekna, tokia balta, beveik permatoma oda, 
tarsi nepriklausytų šiam pasauliui. Kita, nors apsirengusi 
taip pat, šalia Frančeskos atrodė ir tamsesnė, ir labai 
žemiška. "Tačiau ji akivaizdžiai turėjo gerą klausą ir gebėjo 
atskirti šnektų sąskambius. 

Vyresnioji buvo maloniai nustebinta. Nors ji nuoširdžiai 
ragino Frančeską išsipasakoti, tačiau nepuoselėjo didelių 
vilčių, kad drovi jaunoji novicija tai padarys. Bet štai 
tik keletą dienų po to, kai į vienuolyną atsibeldė ta suša- 
lusių, akivaizdžiai neturinčių kur prisiglausti keliaujančių 
juokdarių trupė, po rytmetinių giedojimų Frančeska pati 
atėjo pas ją ir pasakė norinti pasikalbėti. Tik šįsyk ne apie 
paukštelius ar kitus miško gyventojus. Žinia buvo svarbi. 
Pasirodė, kad tas jaunas lieknas vaikinas tokiomis skvar- 
biomis akimis buvo nekrikštytas. Tokių tarp žiemgalių dar 
buvo ne vienas, tačiau šis buvo ne Žiemgalis, bet žemaitis! 

Tai jau tikrai buvo naujiena. Iš visų pagonių Žemaičiai 
buvo patys nuožmiausi, patys atkakliausi. Vos prieš du 
metus jie skaudžiai nusiaubė šį kraštą. Net patekę į nelaisvę 
retas iš jų sutikdavo apsikrikštyti. Jei pavyktų apkrikštyti 
šitą, tokią naujieną būtų galima pranešti ir pačiam vyskupui. 
Tada pastarajam tektų pripažinti, kad jo nemėgstamas 
Kristfeldo vienuolynas sėkmingai skleidžia krikščionybę. 
Bet visų pirma reikia įsitikinti pačiai. 

— O iš kur Žinai, kad jis žemaitis? 

— Jis pats sakė, - tvirtai tarė Frančeska. 

— Tu kalbėjaisi su juo? 

— "Taip. Jis pirmas priėjo. Bet daug nekalbėjom, - Fran- 
česka nutilo ir pažvelgė į abatę, nes gerai žinojo, kad 
vienai novicijai su pašaliniais kalbėti neleistina. Tačiau vyres- 
nioji padrąsinančiai linktelėjo. - O kitą kartą aš ėjau su 
Teodorika. Tai ji suprato, kad jis ne žiemgalis... 

— Gerai, kad pasisakei, vaikeli. Vienai kalbėtis nepa- 
tartina. Tokios mūsų regulos taisyklės ir jos pagrįstos. 

— Žinau. Bet jis atėjo, kai aš meldžiausi ten, prie miško, 
— Frančeska nuleido akis, nes vyresnioji priekaištingai 
pažvelgė į ją. — Mes persimetėm tik keliais žodžiais. Kitą 
kartą, eidama pas jį, aš pasikviečiau Teodoriką. O Tezodorika 
tuojau atpažino... 

— Pažinojo jį iš anksčiau? 

— Ne. Tai aš jį pažinojau. Jį parsivežė mano tėvas, ir mes 
manėm, kad jis žiemgalis. Bet tai buvo seniai. 

— Ak, šitaip. Tai jį pagrobė dar vaiką, - vyresnioji palin- 
gavo galvą, ir jos veido išraiška sušvelnėjo. 

— Taip. Jis tada dar nemokėjo vokiškai. Tik savaip. Aš 
bandžiau jį išmokyti melstis. Visą laiką maniau, kad jis 
žiemgalis. Bet Teodorika tuoj pažino, kad ne. 

— Na, Teodorika turėtų pažinti, - pritarė abatė. Teodorika 
buvo jų pirmoji žiemgalė novicija ir viena iš priežasčių, 
kodėl vyskupas, ir ypač jo talkininkai kunigai, šnairavo į 
Kristfeldo vienuolyną. 

— Taip. Jis pradėjo kalbėtis su ja Žiemgališkai, ir Teo- 
dorika kaipmat pasakė, kad jis ne Žiemgalis. Tada aš 
paklausiau, iš kur jis. 

— Ir ką jis atsakė? 

— Kad yra žemaitis. 

Abatė su palengvėjimu atsiduso. Matyt, taip ir buvo. 
Kam jam meluoti? Juolab, kad meluoti Frančeskai tikrai 
būtų nelengva. 

— Tai tas pats, kurį mokei melstis? 

— "Tas... 

— Ir jis atsimena maldas? 

— Sakė, jog kai kurias atsimena. Norėtų išmokti visas. 

— Taip ir maniau. Jis atrodo protingas jaunuolis. Ką gi, 
leidžiu tau ir netgi raginu jį pamokyti. Žinoma, būtų geriau, 
kad to imtumeisi kartu su Teodorika ar kuria kita sesute. 

— Suprantu. 

— O... O galjis norėtų pasikrikštyti? 

Frančeskai labai knietėjo atsakyti teigiamai, tačiau ji 
nusprendė kalbėti tik tiesą. 

— Jis sakė, kad pagalvos. 

— O taip... Tikiuosi, gavęs tokią mokytoją, jis apsispręs 
krikštytis, - motinėlė švelniai nusišypsojo. - Aš tuo neabejoju. 
Tu gerai pasielgei ir gali eiti. Garbė Jėzui Kristui. 

Abatė išlydėjo Frančeską akimis, ir ją apėmęs geras 
ūpas išsilaikė, kol mergina uždarė duris. Paskui vyresnioji 
atsiduso, suraukė antakius, ir jos pavargęs žvilgsnis nuslydo 
priešją gulinčiu pergamentu. Tai buvo kasmetinė pavasarinė 
ataskaita Rygos vyskupui. Pavasaris šįmet vėlavo, tačiau 
ataskaitą reikėjo išsiųsti laiku. O gerų naujienų nebuvo. 
Šios sunkios žiemos metu mirė dvi vienuolės, o iš kaimiečių 
surinktų aukų vos užteko vienuolyno išlaikymui. Antra 
vertus, koplyčioje apkrikštyta šešiolika žmonių. Daugiausia 
vaikų. Be to, gretimame kaime jos mokė dar vieną dvylikos 
paauglių grupę. Šie turėtų būti pasirengę krikštui sniegui 
vos ištirpus. Vyresnioji turėjo sau pripažinti, jog tai kuklūs 
pasiekimai. Bet šiandien ji išgirdo naujieną. Gal parašyti, kad 
yra ne dvylika, o trylika jaunuolių? Kiek padvejojusi, abatė 
pamirkė plunksną į rašalinę ir dailia rašysena išvedžiojo, kad 
krikštui rengiamas ir jaunas žemaitis, atklydęs į vienuolyną 
su grupele klajojančių artistų. 

VYSKUPAS 


16 susitikimą su vyskupu Henkė ėjo itin nerimau- 
4, damas. Toks staigus ir netikėtas iškvietimas nieko 
ši gera nežadėjo. Tiesa, kvietė ne jį vieną — pasiunti- 
nys sakė, jog prieš Jo Ekscelenciją turės stoti ir meistras 
Kercė bei Heinrichas iš Liubeko, tačiau Kercė buvo kažkur 
išvykęs, tad eiti teko jam vienam. Henkė atmintyje perkratė 
pastarųjų mėnesių įvykius. Ką čia slėpti - buvo dėl ko neri- 
mauti. Tik prieš dvi savaites jis įsivėlė į muštynes su Rygos 
ginklininkų gildijos vyrukais ir stiprokai sužeidė vieną iš 
geriausių šarvų kalėjų. Netrūko ir kitų nuodėmių, tačiau 
negalėjai numanyti, kuri šiuo metu vyskupui taip parūpo. 
Kaip tik dėl to Henkė jautėsi kaip ant adatų. Arba atsiliepė 
kas iš praeities, arba kas nors jį bus rimtai įskundęs. Ir kuo 
čia dėtas senasis Kercė, su kuriuo jis jau keleri metai vengė 
susitikti? Nejaugi tai galėjo būti susiję su tais trim denarais, 
kuriuos jis buvo Kercei pralošęs? Ne... Matyt, čia kažkas 
tikrai rimta. 

Tų minčių ir baimės iškamuotas, Henkė visiškai sutriko, 
kai Ekscelencija be jokių užuolankų, jam dar bebučiuojant 
vyskupo žiedą, paklausė: 

— Kur jūs užklupote tuos du belaisvius, kuriuos sugavot 
per Mežuotnės pilies apgultį? 

Henkė pakėlė galvą, pažvelgė į pusiau primerktas vys- 
kupo akis ir bejėgiškai žioptelėjo. 

— Belaisvius?.. - sumurmėjo jis. - Per Mežuotnės... 

— Taip! Per Mežuotnės pilies apgultį. Juk tada ir akį pra- 

radai. Nejaugi dar turiu tau priminti? 

— O ne, Jūsų Ekscelencija. O ne! — Henkė nejučiomis 
ranka prisidengė išmuštos kairiosios akies duobę. — Taip, 
taip! Žinoma, prisimenu! 

— Tai kalbėk! Kur juos sugavot? 

— Kur?.. —- Henkės galvoje vis dar siautėjo sumaištis. — 
Taip, Ekscelencija. Du belaisvius. Ir vienas, toks sužvėrėjęs 
žiemgalis, tada man išdūrė akį. Aš paaukojau akį dėl Dievo 
garbės... 

— Ne dėl Dievo garbės, 0 per savo žioplumą, Heinrichai! 
Dėl Dievo tu niekada pernelyg nesistengei. Bet ne to dabar 
tavęs klausiu. Kartoju: kur juos pagavote? 

Henkė bejėgiškai skėstelėjo rankom, 0 jo rauplėtame, 
reta barzda apžėlusiame veide atsispindėjo vidinė sumaiš- 
tis. 

— Tada mums vadovavo meistras Kercė... 

— Žinau. Bet Kercės dabar nėra, todėl klausiu tavęs. 
Kur? Ar tik kartais nebuvot nuklydę į Žemaitiją? 

— Į Žemaitiją? O ne, Jūsų Ekscelencija! Tikrai ne. Juk 
tada kariavome su Žžiemgaliais. Su žemaičiais tikrai neieško- 
jom bėdos. Žemaitija juk už upės. 

— Tai jūs nepersikėlėt per upę? 

— Oi ne! Jokiu būdu! Meistras Kercė paliudys. 

Vyskupas atsiduso ir vėl nugrimzdo į savo krėslą. 

— Paliudys... - nekantriai sumurmėjo jis. - Kartoju, da- 
bar aš klausiu tavęs, o ne jo. Papasakok viską, ir kuo tiksliau. 
Ir be pagražinimų. Supranti? 

Jis žvilgtelėjo į šalia sėdintį vienuolį ir, matyt, davė jam 
ženklą, nes vienuolis padažė žąsies plunksną į rašalinę ir 
pasirengęs laukė. Tai dar labiau išgąsdino Henkę. Užsikirs- 
damas, bet nuoširdžiai stengdamasis kalbėti kuo tiksliau, 
jis išklojo viską, ką tik prisiminė. Vyskupas kartkartėmis 
įsiterpdavo, klausinėdamas ir apie aprangą, ir apie ginklus, 
ir net apie balnus. 

— Ar jis grąžino balnus? — paklausė vyskupas vienuolio. 

Šis žvilgtelėjo į šalia padėtą pergamentą. 

— Nepridavė, Jūsų Ekscelencija. Tik du arklius. 

— Tai Bardo! Tai Bardo kaltė, ne mano, Jūsų Ekscelen- 
cija. Aš nieko nežinau apie balnus! 

Vyskupas nekantriai mostelėjo ranka: 

— Kiek verti tie arkliai? 

— Vienas įkainuotas dvidešimt denarų, antrasis — dvy- 
lika. 

— Atrodo, tai buvo neprasti arkliai... Ir balnai, be abejo, 
neprasti... — pusbalsiu tarė sau. — Klausyk, Heinrichai, tu 
sakai, kad tas, kuris išdūrė tau akį, buvo žiemgalis. Ar tai jis 
pats tau taip sakė? 

— Ne, Jūsų Ekscelencija... Tie prakeikti pagoniški šunys 
krikščionių kalbos juk nemoka. Nieko man nesakė. 

— Tai kodėl tvirtini, kad jis žiemgalis? 

Henkė visiškai sutriko. Jis stengėsi surasti svarią prie- 
žastį, bet į galvą atėjo tik pusėtinas pasiaiškinimas. 

— Kad Žiemgaloj pagavom, Jūsų Ekscelencija. 

— Sugavote du medžiojančius vaikus. 

— Taip, medžiojančius. Bet vienas iš jų buvo jau tikrai ne 
vaikas. 

— Jaunuolis. Prisimenu, meistras Kercė man vienąkart 
pasakojo... —- vyskupo atmintis buvo puiki. Jis pažvelgė į 
vienuolį. - O kada, broli Jokūbai, mus pasiekė žinia apie Že- 
maitijos rikio sūnaus pagrobimą? Ar tik ne po Mežuotnės 
apgulties? 

— Tais pačiais metais, Jūsų Ekscelencija, —- atsakė raš- 
tininkas, kuris neabejojo, kad vyskupas pats viską tiksliai 
prisimena. 

— Tad štai... Labai įdomiai klostosi, - vyskupas nutilo 
ir susimąstė. Mąstė ir Henkė, kol pagaliau tie du dalykai 
jo galvoje pradėjo sietis. Vyskupas tikriausiai įtarė, kad 
jie savavališkai brovėsi į Žemaitiją. Už neteisėtą sienos 

peržengimą, ir dar karo metu, galėjo grėsti net mirties 
bausmė. 

— Patikėkite, Jūsų Ekscelencija, mes juos tikrai Žiemga- 
loje sugavom! Tikrai Žiemgaloje. r 

Henkės balsas iš baimės drebėjo, tad vyskupas nekan- 
triai pamojo ranka, kad šis nutiltų. 

— Tebūnie Žiemgaloje. Meisteris Kercė atsargus ir kraštą 
pažįsta. O dabar liaukis kalenęs dantim ir klausykis! 

Vyskupas įdėmiai pažvelgė į priešais stovintį galvą 
nukorusį Henkę. Atrodė, jog kažką įtemptai svarsto ir kad 
nelabai patenkintas pasiektomis išvadomis. Jis atsiduso ir 
suraukė kaktą. 

— Kadangi Kercės nėra, turiu tau užduotį. Žinai, kur 
Kristfeldo vienuolynas? 

Henkė krestelėjo galvą. 

— Dvi dienos kelio. 

- Galima nukakti ir greičiau. Bet, sakykime, dvi. Šiaip 
naudos iš to vienuolyno nedaug. Tik nesusipratimai ir ap- 
kalbos visokios. Bet štai, pasirodo, kad ten kartu su akro- 
batais atsirado ir tas vaikinas, kurį kadaise sugavot. Man 
pranešė, kad jis mokosi maldų ir norės apsikrikštyti. Kad 
žiemgaliai krikštijasi, —- nedidelė naujiena. Bet vienuolyno 
vyresnioji rašo, jog jis būtent Žemaitis. 

Abu, ir rašyti ką tik baigęs vienuolis, 1 Henkė, kilstelėjo 
galvas. 

— Pats pasisakė, - pridūrė vyskupas. — Kai pagalvoji, vis- 
kas tarsi atitinka. Matyt, bemedžiodami buvo nuklydę už 
Lielupės. O ten jūs juos užklupot. Tad štai kaip. Pravartu 
dabar būtų turėti kilmingą įkaitą iš Žemaitijos. 

Pagaliau Henkė lengviau atsiduso. Ką vyskupas turi gal- 
voje, nesunkiai suprato net jis. Jau kurį laiką buvo rengia- 
masi užpulti Žemaitiją, tačiau vis nesisekė suburti pakanka- 
mai jėgų. Įkaitas, ir dar rikio sūnus, tokioje padėtyje būtų 
milžiniška paspirtis. 

— Tad štai kaip yra... — tarsi pats sau kalbėdamas, tęsė 
vyskupas. — Ir Dievui bus garbė, ir mums nauda. Parveši jį 
čia, į mūsų pilį, Heinrichai. Kiek dabar kelionei tinkamų 
vyrų tavo būryje? 

— Keturiolika, Jūsų Ekscelencija. Mat vienas mirė ir du 
sužeisti, — atsakė Henkė, nedrįsdamas meluoti. Pagal tai- 
sykles, vyrų turėjo būti dvidešimt ir tiek buvo skirta pinigų. 
Kol vyrų buvo mažiau, dalį algoms ir maistui skirtų lėšų 
pasiglemždavo pats Henkė. — Bet mes ieškome, Ekscelen- 
cija! Tikrai ieškome... 

Vyskupas nepatenkintas susiraukė. 

— Parvežti vienam jaunuoliui pakaks. Tad klausyk, Hein- 
richai, ir gerai įsidėmėk. Pristatyk man jį sveiką ir gyvą į 
Rygą. Sveiką! Supratai? 

— O taip, Jūsų Ekscelencija! 

Vyskupas nekantriai mostelėjo ranka, rodydamas, kad 
pokalbis baigtas. Henkė žemai nusilenkė ir jau ėjo durų 
link. 

— Bet, Heinrichai... - išgirdo jis už nugaros balsą. Henkė 
sustojo ir atsigręžė į vyskupą. - Tikiuosi, pinigus už tuos šešis 
vyrus, kurių trūksta tavo būryje, jau grąžinai iždininkui... 

— Dar nespėjau, Jūsų Ekscelencija... — vėl akivaizdžiai 
sutrikęs sumurmėjo Henkė. - Deja, dar nespėjau... 

Vyskupas nieko neatsakė. Tik dar kartą mostelėjo ran- 
ka, rodydamas, jog dabar jau tikrai pats metas pasišalinti. 


VILKĖ 


ekančią dieną, kai Frančeska išėjo į pamiškę pa- 
I simelsti, tarp beržų kamienų Uvis vėl pamatė 
vilkę. Diena buvo apniukusi ir kiek vėjuota, tačiau 
pietinėje vienuolyno pusėje, tarp aukštos stačių rąstų sie- 
nos ir už keliasdešimties žingsnių prasidedančio miško, 
buvo visai ramu. Vėjas siūbavo medžių viršūnes, bet žemės 
nesiekė. Oras dvelkė pavasariu, vienuolyno gynybinės sienos 
papėdėje po truputį tirpo sniegas. Prie pat tvoros žaliavo 
pirmosios baltais varpelių žiedais pasipuošusios snieguolės. 
Storų pajuodusių rąstų fone baltas Frančeskos apsiaustas 
tarsi skleidė iš vidaus besiskverbiančią blankią šviesą. Praei- 
dama pro atitirpusį žemės plotelį, ji pasilenkė ir paglostė 
pražydusias snieguoles, bet jų neskynė. 

Uvis stovėjo atsirėmęs alkūne į sakingos eglės kamieną 
1r laukė. Kai jis atėjo, vilkės, atrodo, dar nebuvo, bent jau 
nesimatė šalimais augančiame beržų gojelyje. Tačiau, kai 
Frančeska pritūpusi trupino duoną prie jos kojų besibū- 
riuojantiems paukšteliams, Uvis vėl dirstelėjo į pamiškę ir 
kaipmat įžvelgė tamsų vilkės siluetą. Žvėris tupėjo tik už 
kokių penkiasdešimties žingsnių nuo jo ir nenuleido akių 
nuo Frančeskos. Bet buvo aišku, kad vilkė Žino, jog jis stovi 
šalia storosios eglės, ir kad ji stebi kiekvieną jo judesį. Vilkai 
sugeba valdyti savo ausis, ir dešinioji buvo nukreipta jo 
pusėn. Uvis giliau įkvėpė ir to pakako, kad vilkė dirstelėtų į 
jį. Jos tamsios protingos akys blizgėjo. Akimirką jiedu žvelgė 
vienas į kitą, bet tuo metu Frančeska atsistojo ir paėjėjo to- 

liau į atviro plotelio vidurį. Kažką tyliai kalbėdama ją sekan- 
tiems paukščiams, atsiklaupė, visai nekreipdama dėmesio, 
kad klaupiasi į sniegą, ir pradėjo melstis. 

Buvo tylu prieš jai atsiklaupiant. Vos girdimai šiureno 
tik pačios pušų viršūnės. Jai pradėjus maldą, tyla tarsi pagi- 
lėjo ir apgaubė šį tarp miškų ir pelkių plytintį lopinėlį. Lau- 
kymę persmelkusi maldos dvasia grąžino Uvį į vaikystę, kai 
jis stebėdavo dievams aukojančią savo motiną Medeiną ir 
klausydavosi kartu su šventosios ugnies dūmais kylančių, 
senų ąžuolų vainikuose ištirpstančių maldų. Ką giedodavo 
motina šventojoje ąžuolų giraitėje gyvenusiems dievams? 
Uvis įtempė atmintį, bet žodžių neprisiminė. Tačiau ne 
žodžiuose buvo esmė - berods, ir tada jis jų nesuprato. Bet 
jautė nuotaiką, labai panašią į tą, kuri dabar tvyrojo tarp 
pajuodusios tvoros ir miško. Frančeska meldėsi gal ketvirtį, 
gal pusę valandos. Laikas tarsi sustojo. Uvis stebėjo jos šiek 
tiek palenktą galvą, sudėtas rankas ir ant papilkėjusio pava- 
sarinio sniego nusidriekusį baltą apsiaustą. Pagaliau ji baigė 
melstis, grakščiai atsistojo, bet net nepasuko galvos į jo pusę. 
Uvis buvo tikras, kad Frančeska taip elgiasi sąmoningai. 
Melsdamasi mergina turėjo jausti, kad Uvis stovi netoliese, 
taip pat kaip ji jautė, jog ją stebi vilkė. Ir to jausmo pakako. 
Jai buvo patarta su juo nebendrauti, kai jie vieni du, ir ji 
to laikėsi. Teks susitikti su ja ir Teodorika pavakary kop- 
lyčios zakristijoje. Tada vėl norom nenorom iškils klausimas 
apie jo krikštą. Uvis kol kas nieko neatsakys, nes pats dar 
neturėjo atsakymo. Šiuo metu to ir nereikėjo. Pakako, kad 
jis matė ir jautė, jog Frančeska meldžiasi, ir buvo tikras, kad 
meldžiasi ir už jį. 

Tik tada, kai Frančeska pasiekė vienuolyno sieną ir pa- 
suko į kairę vartų link, Uvis pažvelgė į beržyną. Vilkės ten 
nebebuvo. Ji išnyko be garso. Tačiau to jis ir tikėjosi. Da- 
bar norėjo patikrinti, ar jo išvada teisinga ir ar tai buvo tas 
pats vilkas, kurio pėdsakus sekė prie pelkės. Jau prieš tai 

buvo išsiaiškinęs, kad iš čia vilkė apsuka krūmais apžėlusią 
pakriaušę, apibėga nedidelį karklyną ir pasiekia brydę, kuri 
veda tiesiai į audros išguldytų eglių sąvartą. Brydėje ji stato 
kojas į jau išmintas pėdas taip, kad atrodytų, jog šiuo taku 
prabėgta tik vieną kartą. 

Medžių sąvartą buvo galima pasiekti ir tiesesniu keliu 
— per mišku apaugusias kalvas. Už nepilnos valandos Uvis 
priėjo miško plotą, kuriame vaizdas pradėjo keistis. Vienoje 
kalvos pusėje žaliavo nesunkiai praeinamas eglynas, vieto- 
mis pajvairintas uosių gojeliais. Kopiant į kalvos viršūnę, 
parvirtusių medžių daugėjo ir eiti darėsi vis sunkiau. Regi- 
nys iš esmės pasikeitė tik prasibrovus iki pačios keteros. 
Kitoje kalvos pusėje miško nebeliko visai. Riogsojo tik vien- 
tisa išguldytų medžių sąvarta. Prieš du ar tris metus čia 
praužęs viesulas šluote nušlavė visą šlaitą. Matyt, šio šlaito 
podirvis nebuvo gilus, nes daugelis eglių buvo raute išrau- 
tos. Vietomis apnuogintos pajuodusios šaknys styrojo tarsi 
savotiški susiraizgę krūmynai, kai kur jų žievė luposi, bolavo 
saulės išblukinta mediena. Iš toliau žvelgiant atrodė, jog ka- 
mienai suversti taip arti vienas kito, kad sąvartos plotą gali 
pereiti nebent šokinėdamas nuo vienos eglės ant kitos. Tik 
kai kur, matyt, itin atsparios ar giliau į podirvį įleidusios 
šaknis eglės nepasidavė ir buvo tiesiog nulaužtos. Jų ap- 
nuoginti kamienai kyšojo iš bendros medžių, šaknų ir šakų 
raizgalynės tarsi kokie kelrodžiai. 

Kalvos viršūnėje Uvis stabtelėjo ir apžvelgė apačioje 
plytintį suverstų medžių šlaitą. Truko, kol jis prie storiau- 
sios iš nulaužtų eglių vėl pastebėjo vilkę. Tą medį buvo 
įsidėmėjęs jau anksčiau. Vilkė tupėjo per kokius du žingsnius 
nuo eglės kamieno ir žiūrėjo tiesiai į Uvio pusę. Ji tupėjo 
nejudėdama, ko! Uvis, apeidamas išrautas šaknis ar lipda- 
mas per kamienus, pamažu brovėsi jos link, tačiau, jam 
tik keliom akimirkom nuleidus akis nuo žvėries tam, kad 
perliptų dviejų į vieną suvirtusių medžių krūvą, vilkė dingo. 

Nusigavęs iki nulaužtosios pušies Uvis suprato, jog šis me- 
dis buvo ne tik kelrodis, bet ir savita takoskyra. Iš čia vedė 
keletas brydžių. Viena grįžo atgal per keterą į mišką, kita 
pietiniu pakraščiu lenkė medžių sąvartyną, o dvi vinguriavo 
gilyn į sugulusių kamienų tankmę. 

Kuria bryde dabar nubėgo vilkė, nebuvo lengva spręsti, 
nes sniegas buvo kietas, O ji mynė į senuosius pėdsakus. 
Uvis pritūpė ir atidžiai patikrino pėdas. Priešpiet pakilęs 
vėjas buvo nubarstęs sniego paviršių negyvų medžių spyg- 
liais. Vienoje brydėje, vedančioje į tankmę, spygliai gulėjo 
nepajudinti. Kitoje jie buvo įspausti į sniegą. Taip Uvis 
rado teisingą taką, bet sekti žvėrį nebuvo lengva. Teko vin- 
giuoti tarp susikryžiavusių kamienų, vietomis brautis per 
styrančias sudžiūvusių eglių šakas. Atrodė, jog nusigauta 
ganėtinai toli, tačiau pasilypėjęs ant kokio aukštesnio stuob- 
rio, pamatydavo, kad nueita tik per kokį šimtą žingsnių 
nuo nulaužtosios kelrodės eglės kamieno. Uvis jau buvo 
beprarandąs viltį, kai perėjęs nedidelį atvirą vėjo apnuogintą 
plotelį ir eilinį kartą užsilipęs ant dviejų šalia vienas kito 
sukritusių kamienų, netikėtai pastebėjo vilkės olą. 

Pasirodė, ji buvo tiesiai po jo kojomis ir įrengta itin ap- 
dairiai. Vienas išverstų storų medžių turėjo ypač plačiai išsi- 
kerojusį šaknyną, kurį viesulas buvo išplėšęs kartu su visa 
miško velėna ir šalia augančiais krūmais. Pusė šio apnuogin- 
to šaknų ir velėnos raizgyno styrojo per keturis sieksnius 
į viršų. Antrosios eglės kamienas rėmėsi į šaknyno šoną 
taip, kad kamienų bei šaknų raizginio sandūroje susidarė 
Saugi storų rąstų įrėminta erdvė. Patekti į ją galėjai tik pro 
vilkės po eglės kamienu praplatintą landą. Uvis pritūpė 
prie prakastos žemės. Žievė apatinėje kamieno dalyje buvo 
nuzulinta, jos grubiuose tarpuose kyšojo keli juodų gaurų 
kuokštai. Tereikėjo atsiremti alkūnėmis, pasilenkti arti prie 
landos, kad net nenuleidus galvos užuostum stiprų vilko 
kvapą. 

Uvį apėmė pagunda įlįsti giliau. Suaugusiam vyrui anga 
būtų per siaura, bet jis buvo dar pakankamai lieknas, kad 
gebėtų įsibrauti. Pasislinko ir įkišo galvą beveik iki kamie- 
no apačios. Toliau buvo tamsu, ir būtų turėjęs brautis gilyn, 
idant ką nors pamatytų. Uvis sudvejojo ir tą pačią akimirką 
išgirdo perspėjantį urzgimą. Žaibiškai atšoko atgal, apsi- 
suko, ranka savaime siekė prie juosmens kabančio peilio. 
Suspaudė peilio rankeną, tačiau iš makšties netraukė. Vos už 
dešimties žingsnių į jį žvelgė tamsios vilkės akys. Tačiau jos 
neatrodė grėsmingos. Vilkė tupėjo prie nedidelės eglaitės, 
galvą šiek tiek atkišusi į priekį, pastačiusi ausis. Tarsi klaustų 
Uvio, kaip jam patinka ši tarp medžių įsitaisyta slėptuvė. 

Uvis tvirčiau įgrūdo peilį į makštį ir, pakėlęs rankas, 
parodė jai savo tuščius delnus. 

— Sveikinu tave... — tarė jis vilkei Žiemgališkai, nes čia, 
vis dėlto, buvo žiemgalių žemė. - Gera slėpynė. Tikrai ge- 
ra. 

Vilkės ausys truputį suvirpėjo, tačiau ji nepajudėjo 
ir nemirksėdama tebestebeilijo į vaikiną. Uvis pasitraukė 
keletą Žingsnių atgal. 

— Sunkiai surandama... Be abejo, sausa ir saugi... - to- 
liau ramiu balsu gyrė jis Žvėries urvą. 

Jis nutilo, nes vilkė staiga išsižiojo. Vėl buvo besiekiąs 
peilio, bet suvokė, kad be reikalo. Vilkė pakėlė galvą, iššiepė 
iltis ir tingiai nusižiovavo. Jis aiškiai matė jos drėgną rausvą 
liežuvį ir baltus, prie šaknų pajuodavusius dantis. Tada 
ji nuleido galvą, tarsi susigėdusi tokio nemandagaus elge- 
sio. Nulinko ir ausys. Dabar vilkė žvelgė į Uvį pusiau pri- 
simerkusi. Viskas rodė, jog jo buvimą čia ji priima kaip visai 
suprantamą dalyką. 

Taip kurį laiką žvelgė vienas į kitą. Vilkės šnervės vos 
pastebimai virpėjo, tarsi ji tikrintų ir įsidėmėtų šio žmogaus 
kvapą. 

— Lik sveika, - tarė Uvis ir pamažu žengė atatupstas. — 

Dar apsilankysiu. Kai tavo mažyliai kiek paaugs. 

Vilkė nenuleido nuo jo akių. Tai buvo tas pats žvilgsnis, 
kurį Uvis buvo sutikęs, stovėdamas prie besimeldžiančios 
Frančeskos. Šiuo metu jam atrodė, jog jie abu vienas kitą 
supranta. Sprendžiant iš jos elgesio, vilkė suprato, kad 
šis žmogus, kurio kvapą ji pirmą kartą užuodė prie blyš- 
kiaveidės, švelniu balsu kalbančios merginos, nenuskriaus 
jos vilkiukų, o Uvis, pajutęs žvėries ramybę, neabejojo, kad 
gali saugiai apsigręžti. Jis ėjo namų link neskubėdamas 
ir jautė, kad vilkė jį stebi. Teko vėl kopti per nuvirtusius 
medžių kamienus ir brautis pro šaknų raizgalynes. 

Atsigręžė tik tuomet, kai priėjo miško pakraštį. 

Vilkė tupėjo toje pačioje vietoje. Tik dabar savo galvą 
buvo taikiai padėjusi ant priekinių letenų ir sekė jį tik viena 
pusiau primerkta akimi. 

Uvis atsisveikindamas kilstelėjo ranką ir įsibrovė į tankų 


eglyną. 

PERSEKIOTOJAI 


| ristfeldo vienuolyno abatė buvo siaubingai nusivy- 
| lusi. Nedaug tetrūko, kad ji būtų pasidavusi pykčio 
I nuodėmei. Ji visiškai ir teisėtai tikėjosi, kad Jo 
Elseelėnėja Rygos vyskupas įvertins jų pastangas skleisti 
Dievo žodį ir nekreips dėmesio į tas piktas paskalas, kurias 
skleidžia puikybę pamilę turtingų vienuolynų abatai bei 
pavydūs Rygos katedros prelatai. Puoselėjo dar ir kuklią 
viltį, jog, sužinojęs apie krikštui rengiamus jaunuolius, kurių 
tarpe yra net žemaitis, Jo Ekscelencija atsiųs į vienuolyną 
iškalbų pamokslininką arba pamaldumu pasižymintį, šven- 
timus turintį vienuolį. 

Deja, susiklostė visiškai kitaip. 

Atvyko ne Kristaus taiką nešantis dvasininkas, o būrys 
storžievių ginkluotų raitelių, kuriems vadovavo tarsi nuo 
kartuvių pasprukęs vienaakis viršila. Jis ne tik buvo neiš- 
auklėtas, bet ir pats to nesuvokė. Jo rauplėtame, reta 
barzda apžėlusiame veide atsispindėjo tik bukas pasiten- 
kinimas savimi. Jis išdidžiai sukinėjo galvą, idant savo lIi- 
kusia sveika akimi galėtų apžvelgti visą kuklią vienuolyno 
priėmimo menę. Pašaipiai suspaustos lūpos aiškiai rodė, 
kad čia stovintys paprasti mediniai baldai ir plikos rąstų sie- 
nos, ant kurių kabojo tik vienas didelis kryžius, jam kelia 
panieką. 

— Tad štai, mano ponia... Belaisvį turite atiduoti man. 
Man įsakyta nugabenti jį į Rygą, į vyskupo pilį. 

— Mes čia nelaikom jokių belaisvių, — šaltai atkirto 

vyresnioji. 

— Manau, suprantate... Aš kalbu apie tą pagonį, — nė 
nesistengdamas būti mandagus mygė viršila. - Tai paties Jo 
Ekscelencijos vyskupo įsakymas. Asmeniškai man pavesta 
užduotis. Kur galima jį rasti? 

Vyskupo herbu pažymėtas pergamentas, kurį viršila 
buvo tiesiog svieste nusviedęs ant vyresniosios stalo, deja, 
nors gal kiek mandagiau, bet teigė beveik tą patį. Tiesa, 
pirmasis sakinys išreiškė padėką Visagaliui ir vienuolynui, 
kad Kristaus keliu pasuko vienas iš tų kietakakčių žemaičių. 
Tačiau jau antrajame buvo aiškiai pasakyta, jog būsimasis 
krikščionis dėl jo paties saugumo privalo būti atgabentas į 
Rygos pilį. Trečiasis sakinys pridėjo, kad ši misija patikėta 
viršilai Heinrichui iš Liubeko ir jo vyrams. Trumpas laiškas 
baigėsi ganytojišku palaiminimu. Abatė gerai Žinojo spar- 
nuotus žodžius, kuriais reiškiami palaiminimai. Šis buvo 
pats trumpiausias, formaliausias ir šalčiausias. 

— "Tad laukiu. Kur tas belaisvis, ponia? - įžūliai pakar- 
tojo vienaakis. 

— Jūs esate Heinrichas iš Liubeko? — nurydama kartėlį 
dėl netikėtai susiklosčiusių aplinkybių ir stengdamasi kalbėti 
kuo švelniau, paklausė vyresnioji. 

— Tai aš. Turiu visus Ekscelencijos įgaliojimus. Taip, kaip 
parašyta laiške. 

— Jūs taip manote? Nejaugi skaitėte Jo Ekscelencijos 
laišką? — abatė gerai žinojo, jog tokio pavojaus nebuvo, nes 
šis Heinrichas iš Liubeko ne tik neskaitė lotyniškai, bet, be 
abejonės, nemokėjo skaityti nė savo gimtąja vokiečių kalba. 
Jos švelnus balsas nuskambėjo gana griežtai. 

— Ne, gink Dieve! 

— Tai galite paskaityti dabar! - abatė apsuko pergamentą 
ir pakėlė jį taip, kad kaligrafiškoji vyskupo raštvedžio rašy- 
sena sumirguliavo tiesiai prieš Henkės akis. Viršila spoksojo 
į žąsies plunksna išvedžiotą vingrų juodą raštą ir jautė, kaip 

jį apsemia bejėgiškumas. Jis nejučia nudelbė akis ir įbedė 
žvilgsnį į savo purvinus batus. 

— Kur čia parašyta, kad jis belaisvis? — ramiu, bet tvirtu 
balsu paklausė abatė. - Prašau man parodyti. Kur? 

Henkė skėstelėjo rankom ir pakratė galvą. Jis žiobtelėjo 
ir vėl užsičiaupė. Prisipažinti, kad nemoka skaityti, nepa- 
jėgė. 

— Jis yra pagonis... - pagaliau išlemeno viršila. 

— Visi gimėme nekrikštyti, Heinrichai. 

— Jie kovoja prieš Kristų! 

— Prieš Kristų kovojo ir pats šventas Paulius. Kol dar Jo 
nepažino. 

— O šitą matote! —- viršila pasilenkė į priekį ir atkišo 
savo kairiąją veido pusę. Tuščioji akiduobė buvo aptraukta 
paraudusia, keistai susiraukšlėjusia oda. - Tai jų darbas! Tų 
velnio išperų, pagonių! 

Vyresnioji pati buvo pergyvenusi dvi apgultis, kurių 
metu dirbo lauko ligoninėse, tad žaizdos jos nestebino. 

— Tačiau Dievas jums paliko kitą akį, Heinrichai. Bet, 
atrodo, kad nieko nematote ir su sveikąja. Iš tiesų nesu- 
prantu, kodėl Jo Ekscelencija atsiuntė būtent jus... Juk ši- 
tam darbui akivaizdžiai netinkate. 

Henkė atatupstas žengė atgal. Visas jo ankstesnis 
įžūlumas išblėso. 

— Bet Jo Ekscelencija pavedė man!.. - sumurmėjo jis. — 
Man, asmeniškai... Turiu tuojau pat jį pristatyti į Rygą. 

— Palydėti į Rygą, Heinrichai. Taip parašyta. Ir apsau- 
goti jį. Supratote'? 

— Taip, ponia... 

Abatė atsiduso. Tiesa, šį mažą susirėmimą ji laimėjo, 
tačiau pergalė prieš tokį asmenį, kaip Heinrichas iš Liubeko, 
buvo menka paguoda. Susidariusios padėties tai anaiptol 
nekeitė. Akivaizdžią aplinkybę — naujo Žmogaus laimėjimą 
Kristaus tikėjimui — nustelbė kažkoks vyskupo politinis 

išskaičiavimas. Kitaip juk nereikėtų ginkluotos palydos. 


— Jį saugiai palydėti... — pakartoji ji ir dešinės rankos 
pirštais perbraukė pergamentą. —- Mes... Mes turime tam 
pasirengti. 


— Kada? Man įsakyta veikti kuo greičiau! - įgudusi Hen- 
kės ausis kaipmat pagavo nevilties gaidelę abatės balse. 

— Kai pasirengsim, bus pasakyta! — nekantriai atšovė 
abatė. — Gal poryt. 

— Man liepė kuo greičiau... - neatlyžo Henkė. —- O kol 
kas neleisim jam pradingti iš akių ir saugosim. Juk taip 
parašyta laiške. 

— Eikite! Greičiau! - kaip kirviu nukirto abatė. Visas šis 
reikalas, o ypač šitas akiplėša, jai pasidarė toks koktus, kad 
jai reikėjo pasimelsti idant sugebėtų apsiraminti. 


* 
“— 


Frančeskos akys buvo paraudusios nuo verkimo, o 
ašaros dar vis sruveno įdubusiais merginos skruostais, iki 
pat pasmakrės. Ji net nemėgino jų šluostytis. Teodorika ne- 
verkė, bet, ramindama Frančeską, taipogi šniurkščiojo nos- 
1mi. 

— Tai pakaks, Frančeska... Pakaks. Jį gi ten pakrikš- 
tys... 

— Niekas manęs nekrikštys! — iškošė pro dantis Uvis. Jis 
stovėjo atsirėmęs į arklidės sieną, prie pat užstumiamo lan- 
gelio. Labai pasistengęs, jis gal ir būtų galėjęs išlįsti, tačiau 
tik už kelių žingsnių stovėjo ietį nusitvėręs sargybinis. Abi 
arklidės durys taipogi buvo saugomos - tos, kurios vedė į 
jų gyvenamą pastato dalį, ir žemesnės, avidės gale. Su sar- 
gybiniu prie pagrindinio įėjimo budėjo panašaus bjaurumo 
šuo, kaip tas, kurį Uvis atsiminė iš pirmojo susitikimo su 
Henke. 

— Jį pakrikštys, ir jis vėl grįš... —- bandydama toliau ra- 

minti savo draugę aiškino Teodorika. Nors šiaip ji buvo 
dalykiška, tikrųjų vokiečių užmačių neįstengė pramatyti. 

Frančeska lėtai, bet užtikrintai papurtė galvą. Ašaros vis 
ritosi jos skruostais ir varvėjo nuo smakro. Šiaip ar taip, ji 
buvo užaugusi Rygoje ir tuščių vilčių nepuoselėjo. 

— Ne, - kūkčiodama sušnibždėjo mergina. - Jie nepaleis 
Uvio. 

— Bet kodėl? - neatlyžo Teodorika. 

— Užtai, kad jis Žemaitis. Viešpatie, aš pati tai išda- 
viau... 

— O, Frančeska!.. Tai ne tavo kaltė. 

"Teodorika apsidairė, akimis maldaute maldaudama pri- 
tarimo. Uvis ryžtingai papurtė galvą. 

— Tikrai ne jos kaltė. Ji juk negalėjo meluoti. Taip 
jau lemta. Pats likimas atsiuntė būtent Henkę. Juk jis vos 
nenužudė mano brolio. 

— Tas gyvatė Henkė!.. —- su neapykanta iškošė Bardo. 
Jis dirstelėjo į duris, pro kurias šmėžavo sargybinio nugara, 
ir tyliau sušnibždėjo. — Jei šitą atsiuntė, tai jau nieko gero 
nesitikėk. 

Uvis nervingai kramtė apatinę lūpą. Frančeskos ašaros 
jį dabar graužė labiau už jo paties nepramatomą likimą. 

— Tik neverk! Aš pabėgsiu... - užtikrino jis. 

Frančeska nebyliai purtė galvą. Bardo nusispjovė durų 
pusėn ir susiraukė. 

— Nebūk kvailas... — tarė jis. - Sargai prie durų ir prie 
vartų. Ką? Peršoksi sieną? 

— Tai ką jūs siūlote, ponas Bartoldai? — paklausė Te- 
odorika. 

Bardo atsiduso. Jis patrynė savo šeriais apžėlusį 
smakrą. | 

— Ką siūlau? Vyskupas taip liepė, tai kas mums mirtin- 
giesiems beliko? Tik klausyt ir stipt iš bado, štai kas! Galas 
mūsų pasirodymams. 

— Nekalbėkit taip! Mes juk dar nė vieno nematėme! — 
dabar atrodė, jog pravirks ir Teodorika. - Aš nemačiau dar 
jokio pasirodymo. Niekada savo gyvenime... 

— Mus tai tiek ir tepamatysite... - tarė Bardo ir niūriai 
palingavo galvą. Ieodorika sušniurkštė nosimi ir nusisuko, 
kad nusišluostytų ašaras. Bardo panūdo paliesti jos petį, 
nuraminti, bet susivaldė. Juk jos vienuolės! Jis sunkiai atsi- 
duso ir susimąstė. Staiga jo veidas įgavo mįslingą išraišką. 

— Nors... Gal dar ir nevėlu. Abatė sakė, kad jie iškeliaus 
poryt. Tai lieka rytojaus diena. 

— O, ponas Bartoldai! Ką jūs turite omeny? 

— Na, gal ir galėtumėm surengti kokį pasirodymą. 

— O, šlovė Viešpačiui! Nejaugi tai tikrai įmanoma? - Te- 
odorikos veidas bematant nušvito. - Tai būtų taip nuostabu. 
Nuostabu! 

— Jei tik sutiks šviesiausioji abatė... 

- Ji sutiks. Tikrai sutiks... Ji irgi norės pamatyti, ką jūs 
mokat. Ypač jūs, Uvi. 

— Aš nieko nedarysiu! - tvirtai pareiškė Uvis. - Nieko! 

Teodorika nusivylusi pažvelgė į Bardo. Tačiau šis anaip- 
tol nenusiminė. Tiesą sakant, jo šypsenėlė dabar atrodė dar 
gudresnė. 

— Jūs nesirūpinkit. Aš pakalbėsiu su jaunuoliu, — 
pažadėjo jis. 

— Aš nieko nedarysiu! - atkakliai kartojo Uvis. 

— Neskubėk apsiskelbti prieš šventas vienuoles. Niekad 
nežinai, ką atneš rytojus. —- Bardo balsas staiga nuskambėjo 
taip tvirtai, kad prislėgta Frančeska viltingai pakėlė į jį savo 
ašarotas akis. 

— Eikit ir išprašykit leidimą iš vyresniosios, - paliepė 
Bardo. Paskui pažvelgė į Uvį ir pamerkė kaire akimi. - O 
tu... Neskubėk prieštarauti. Palauk, kol pasakysiu, ką mes 
žadame parodyti. 

— Oi, neabejoju, kad bus nuostabu! Ar kas vaikščios 

lynu? 
— Būtinai! — užtikrino Bardo. - Koks pasirodymas be 
lyno?! 


U 
“ 


Įkalbėti abatę pasirodė ne taip jau paprasta. Ji jautėsi 
giliai nuvilta ir buvo praradusi savo įprastą giedrą nuotaiką. 
"Teodorikos prašymų nepakako, tad teko ateiti pačiam Bar- 
do. Matyt, jo įtikinėjimai buvo svarūs, nes abatė ne tik lei- 
do surengti pasirodymą, bet sutiko, kad jis pats išsirinktų 
tinkamą vietą. Bardo nusprendė, kad geriausiai tiks plotelis 
tarp koplyčios ir pietinės vienuolyno sienos. Vyresnioji ne- 
prieštaravo net pasiūlymui panaudoti koplyčios bokštą, kaip 
vieną iš atramos taškų lynui įtempti. 

Deja, tuo derybos dar nesibaigė. Bardo teko tartis ir 
su Heinrichu iš Liubeko, kurį vadino Vienaakiu Henke. 
Jo vyrai saugojo visus išėjimus iš tvarto ir neleido Uviui 
niekur pajudėti. Bardo apvaldė savo jau seniai jaučiamą 
neapykantą ir prisivertė nueiti pas Henkę. Henkė tai priėmė 
taip, kaip ir buvo galima tikėtis — išdidžiai ir su panieka. 
Iš pradžių jis net vaizdavo, kad nepastebi atėjusio Bardo, 
ir patempęs lūpą rakinėjo savo purvinas panages. Reikėjo 
rimtai stengtis sutramdyti pyktį, tačiau Bardo neveltui visą 
gyvenimą vaidino. 

— Atėjau patį ir vyrus pakviesti į pramogą, - dėstė jis, 
tarsi kalbėtų apie vakar dienos orą. — Iš tiesų, ir abatė 
kviečia... 

— Mat kaip! Ta ragana? — Henkei vaidinti sekėsi sun- 
kiau. Balse atsispindėjo jo patirta nuoskauda. - Kokia čia 
dar pramoga? 

— Mes vaidinsim. Rytoj, tuoj po pietų. 

— Aa! Dar ko. Pajacų mums betrūko. Kuo čia dėta 
abatė? 

— Ji leidžia nuo koplyčios bokšto nutiesti lyną. Bus 
aukštai ir todėl įdomu. Tai galime tikėtis, kad dalyvausite? 

Henkė truktelėjo pečiais. 

— Jūsų reikalas. Gal ir ateisiu. Pažiūrėsiu... 

Bardo suvaldė pašaipų šypsnį ir pasistengė draugiškai 
linktelėti. 

— Suteiksi mums malonumą. Tad aš pranešiu Uvį sau- 
gantiems vyrams. Nors geriau pats pasakyk. Juk esi jų 
viršininkas. 

— Ką praneši? Prie sargų tai nelįsk! 

— Gink Dieve! Pats pasakyk, kad leistų vaikinui pa- 
siruošti. 

— Ką?! Tai ir jis?.. — Henkė pagaliau suvokė, kurlink 
krypsta kalba. 

— Savaime suprantama. Abatė nori pamatyti būtent jį. 
Tai jis lips ant lyno. Bet tavo vyrai galės saugoti. Vienas vie- 
nam lyno gale, kitas - kitam. Tik nesakyk, kad bijai! 

— Ko čia bijot? - suurzgė Henkė. - Bijot tai tikrai nebi- 
jom! Vaidinsit čia, vienuolyne? 

— Aišku, vienuolyne. Niekur kitur. 

Jie stovėjo netoli šiaurinės gynybinės sienos, ir Henkė, 
pasukęs galvą, apžvelgė ją savo vienintele akimi. Nuo senu- 
mo pajuodę rąstai kilo apie penkis sieksnius į viršų ir vie- 
tomis balkšvai blizgėjo. Per žiemos šalčius jie buvo stipriai 
apledėję ir atlydys tik vietomis juos aptirpdė. Tad atrodė tuo 
labiau neperkopiami. 

Henkė nekantriai numojo ranka. 

— Staipykitės, jei norit! Vis tiek turėsim lindėti šioj skylėj 
dar visą dieną. Bet žinok - seksim jį per du žingsnius! Su- 
pratai?!.. 

Bardo gūžtelėjo pečiais. 

— Kad ir per pusę. Jei jau taip nori, tavo vyrai gali ir ant 
lyno su juo lipti. Bus įdomiau. 

Henkė nesiteikė atsakyti. Tik giliai atsikrenkštė ir 
nusispjovė sienos pusėn. 

PASIRODYMAS 


„> | ai A “ 
1 asirodymo diena išaušo visai pakenčiama. Pro de- 


| besis švysčiojo saulė, ir, atsišliejęs į pietinę pastato 
54 sieną, kur nesiekė vėjas, galėjai jausti, jog pavasa- 
ris ne taip jau toli. 

Kaip ir reikėjo tikėtis, žiūrovai pasidalijo į dvi grupes. 
Prie koplyčios sienos susibūrė vienuolės ir novicijos. Ten 
buvo išnešta ir keletas suolų, o pačiai abatei - patogi kėdė 
su atrama. Vienuolės stengėsi stebėti veiksmą išlaikydamos 
orumą, tačiau novicijos tokių suvaržymų nejautė ir dar prieš 
vaidinimo pradžią nebandė slėpti savo susižavėjimo. 

Kitoje pusėje, prie aukštos apsauginės vienuolyno sie- 
nos, susispietė Henkės vyrai. Išskyrus vyriausiąjį, Fridrichą, 
kuris net prisidėjo prie paruošiamųjų darbų, jie iš pradžių 
stengėsi atrodyti abejingi. Garsiai kalbėjosi tarpusavyje, 
šūkčiojo bei kvatojosi ne vietoje ir ne laiku. Pačiam Henkei 
buvo atnešta medžio kaladė, ir jis sėdėjo, atsirėmęs į rąstų 
sieną ir ištiesęs kojas. 

Tačiau prie tokių žiūrovų senasis Kroicvaldas buvo pri- 
pratęs ir žinojo, kaip su jais elgtis. Tiesa, kai kuriuos juoke- 
lius, atsižvelgiant į vienuoles, jam teko švelninti ir teko | 
pagalbą pakviesti Uli su abiem beždžioniukėm. Oras buvo 
vėsus, bet ne šaltas, ir gyvūnai jautėsi puikiai. Netrukus 
jų pokštai prajuokino ne tik iš visko juoktis pasirengusias 
novicijas, bet ir daugelį Henkės vyrų. 

Pralaužus ledus, vaidinimas ėjosi maždaug įprasta tvar- 
ka. Kristina greitai visus nustebino savo žongliravimo suge- 

bėjimais. Vienuolės užgniaužė kvapą, kai ji, pradėjusi su 
trim, sugebėjo ore išlaikyti keturias, penkias, 0 po to net 
šešias lėkštes. Jos vikrumas dar labiau kėlė nuostabą dėl to, 
kad dabar jau aiškiai matėsi, jog ji laukiasi kūdikio. 

Pirmasis Uvio pasirodymas per daug nenustebino. Iš es- 
mės, tai buvo tik priedas prie Bardo jėgos demonstravimo. 
Ant plačios, virš galvos iškeltos lentos Bardo nešiojo Uli, 
Margaretą ir senąjį Kroicvaldą, o šie tuo metu vienas ki- 
tam mėtė nedidelius sviedinius. Po to atėjo Uvio eilė. Jis 
parodė, kaip sugeba suktis aplink Bardo laikomą tvirtą riešo 
storumo lazdą ir kaip moka eiti rankomis ant Bardo aukštai 
iškelto storoko rąsto. To užteko įtikinti publiką jo ypatin- 
gais sugebėjimais, ir vienuolės, kartu su Teodorikos skatina- 
momis novicijomis, karštai plojo. Neliko abejinga net pati 
abatė. Po šio pasirodymo Bardo nusilenkė pirmasis, nes iš 
tiesų jo vaidmuo buvo sunkiausias. 

Užtat kur kas didesnio susidomėjimo susilaukė į vai- 
dinimo pabaigą nukeltas antrasis Uvio pasirodymas, per 
kurį jis turėjo eiti nuo koplyčios bokšto iki vienuolyno sie- 
nos nutiesta virve. Aukštai virš galvų ištempta virvė jau ir 
prieš tai traukė akį. Linksmuolės novicijos, kartkartėmis 
dirstelėjusios aukštyn, kaipmat surimtėdavo ir baugščiai 
pakraipydavo galvas. “ 

Pirmoji dalis buvo komiškoji. Į koplyčios bokšto sieną 
stovėjo atremtos ilgos kopėčios, kurios vedė iki pat bokšto 
briaunos, kur buvo pritvirtintas vienas virvės galas. Lynas 
driekėsi iki pat gynybinės sienos, kur jis buvo apvyniotas 
apie išsikišusį storą rąstą, O čia pat šalia švytėjo į plyšį 
įsprausta raudona popierinė gėlė. Vaidinimas prasidėjo pan- 
tomima. Bardo iškalbiais mimikos gestais aiškiai parodė, jog 
tos gėlės jam žūtbūt reikia ir būtent Kroicvaldas privalo lipti 
į viršų ir ją nukabinti. Senis Kroicvaldas šiam numeriui buvo 
apsivilkęs ilgą nutriušusį apsiaustą, apsivožęs nukleipusią 
skrybėlę. Jis, pabrėžtinai virpindamas kinkas, pradėjo lipti 


53 


kopėčiomis, slydo nuo jų, pametė savo skrybėlę ir vaikėsi 
ją po sutryptą aikštę. Bardo itin nerangiai sekiojo jį, 
kriokiančiu balsu įsakinėjo kopti pagaliau ant virvės ir 
virš senio galvos garsiai pliaukšėjo botagu. Numeris buvo 
nesudėtingas, bet, Kroicvaldo lankstumo dėka, juokingas, ir 
visus gerokai pralinksmino. 

Pagaliau, kai Bardo, nutvėręs Kroicvaldą už apsiausto 
apykaklės, jį tempė kopėčių link, pasirodė Uvis. Jis buvo 
apsirengęs savo kasdienine odine striuke, prisirišęs prie 
juosmens maišelį ir atrodė kaip paprastas lieknas jaunas 
vaikinukas. Skirtumas tik toks, kad nešėsi ilgoką lazdą. Uvis 
mostais parodė, kad būtent jis, ne Kroicvaldas, lips ant 
virvės ir atneš tą gėlę. Bardo paniekinančiai numojo ranka, 
o Kroicvaldas, pabrėžtinai patenkintas tokiu pasiūlymu, 
linkčiojo, kad tik liptų, ir net paslaugiai nosinaite nuvalė 
pirmuosius kopėčių skersinius. 

Uvis padavė lazdą Bardo ir pradėjo lipti. Kai pasiekė 
bokšto briauną, kur buvo pritvirtinta virvė, jis prisišliejo 
prie tamsios bokšto sienos ir, iš apačios žvelgiant, atrodė 
dar jaunesnis bei trapesnis, negu iš tikrųjų buvo. Apačioje 
susibūrusiems žiūrovams aukštoji vienuolyno siena sudarė 
užuovėją, o virš jos pakilusiam Uviui vėjas šiaušė šviesius 
plaukus taip, kad jie sklaidėsi apie galvą nelyginant kokia 
aureolė. Jis išsitraukė iš už anties sulankstytą kepurę ir ją 
užsimovęs suvaldė plaukus, kad tie nesidriektų prieš jo akis. 
Bardo mestelėjo jam lazdą, kurią vaikinas mikliai pagavo. 
Jis nusilenkė iš pačios žvelgiantiems žiūrovams ir rankose 
pasukiojo ilgąją lazdą taip, kad ji padėtų išlaikyti lygsvarą. 

Kai pasiruošė, žengė pirmą žingsnį ant ištempto lyno. 


Apačioje susitelkę žiūrovai užgniaužė kvapą, ir stoju- 
sioje tyloje pasigirdo lėtai mušamų būgnų ritmas. Pirmieji 

keli žingsniai buvo tvirti ir sėkmingi. Toliau žengiant, virvė 
vis labiau išsilenkė ir pradėjo kiek siūbuoti. Uvis stabtelėjo, 
pats truputį susverdėjo, rankose laikoma kartis virpėdama 
kryptelėjo aukštyn ir žemyn, kol jis atgavo lygsvarą. Būgnai 
tratėjo garsiau ir garsiau. Uvis vikriau paėjėjo keletą žingsnių 
į priekį, stabtelėjo ir žengęs toliau vėl sustojo. Dabar jis 
atsidūrė beveik pačiame ištempto lyno vidury, ir svorio 
spaudžiama virvė gerokai įlinko. Iš šio taško, kad ir į bet 
kurią pusę jis eitų — pirmyn ar atgal - teko kopti virve į 
viršų. 

Žiūrovai įdėmiai stebėjo virš galvų vykstantį veiksmą, 
taigi Kroicvaldas ir Bardo galėjo nepastebėti nuslinkti į 
šalį. Būgnams sudundėjus dar garsiau Uvis pamažu pritūpė, 
prispaudė ilgąją kartį prie lyno ir vikriu judesiu per ją peršo- 
ko. Virvė pavojingai susiūbavo, ir visos novicijos kaip viena 
aiktelėjo. Uvis palaukė, kol lynas aprims, tada vėl pakartojo 
manevrą. Būgnų tratėjimas nutilo, kad publika turėtų pro- 
gos paploti. Nuoširdžiai plojo ne tik novicijos bei vienuolės, 
bet ir keli Henkės vyrai. 

Uvis santūriai nusilenkė, palaukė, kol vėl ėmė dundėti 
būgnai, ir pradėjo antrąją kelionės dalį link sienos, kur virvė 
buvo apvyta aplink storą, viršuje nusmailintą rąstą. Kiek 
žemiau prie rąsto buvo prikalta lenta, ant kurios būtų galima 
atsistoti, beveik prie pat jo smaigalio švietė raudonoji gėlė. 
Kelionė į tą pusę buvo sunkesnė, nes reikėjo kopti į viršų. 
Kristina su Margareta tai pabrėžė, smarkiau daužydamos 
būgnus. Du kartus, kai virvė itin įsisiūbavo, Uviui teko atsi- 
traukti keletą žingsnių atgal, palaukti ir vėl judėti į priekį. 
Pagaliau jį nuo sienos skyrė tik kokie trys žingsniai, ir vai- 
kinas, kiek pasviręs į priekį, vikriai perbėgo likusį atstumą. 
Dešine ranka čiupo storojo rąsto nusmailintą viršūnę ir 
vieną koją pastatė ant prikaltos lentos. Itin įsismarkavęs 
būgnų tratėjimas dabar staigiai nutilo. Uvis paėmė čia 
pritvirtintą popierinę gėlę ir, ja pamojavęs, numetė ją 

žemyn. Ją pagavo Margareta. Šį kartą jau visi suprato, kad 
yra už ką ploti. Plojo ir daugelis Henkės vyrų. Tik pats 
Henkė, nors ir žvilgtelėjo į viršų savo vienintele akimi, pato- 
giau atsilošė į sieną ir vaizdavo, kad jam tai visai neįdomu. 

Kadangi jis tyčia nežiūrėjo į Uvį, tai vienintelis 
nepastebėjo kito itin netikėto vaikino veiksmo. Kairiąja 
ranka laikydamas kartį, Uvis dešiniąja pakėlė kepurę ir 
nusilenkė. Visi įsišėlo ploti dar stipriau. Vos tik pratrūko ši 
nauja katučių banga, Uvis užsidėjo kepurę, permetė kartį 
į kitą sienos pusę, o pats, abiem rankom nusitvėręs už nu- 
smailinto rąsto galo, vikriai persliuogė į kitą pusę ir pradin- 
go. 

Plojimai nesiliovė. Visi, išskyrus Bardo, laukė, kad jis 
štai vėl pasirodys ir nusilenks. Tačiau jis nesirodė. Plojimas 
po truputį rimo, kol stojo visiška tyla. Vienas iš Henkės vyrų 
kažką šūktelėjo. Tada pakėlė galvą ir pats Henkė. 

Virš jo tingiai vėjuje suposi vėl tiesiai įtempta virvė. O 
paties Uvio nebuvo nė ženklo. Reikia pripažinti, kad Henkė 
susivokė beveik akimirksniu. 

— Šunsnukiai jūs! — subliovė jis. - Greičiau, greičiau! 
Paskui jį! Visiems nudirsiu kailius, jei nesugausit! Išmalsiu 
visus snukius! Nagi, judinkitės! 

Jis spyrė vienam iš arčiausiai stovėjusių vyrų, pastūmė 
kitą ir paknopstom nubėgo vartų link, kur stovėjo pririšti 
arkliai. 

PABĖGIMAS 


ei ne tie du Henkės atsivesti šunys, Uvis būtų 
pasprukęs be vargo. Pabėgimo pradžia buvo pa- 
kankamai paprasta. Ištiesus virvę tarp koplyčios 
ir sienos, jos pakako, kad atlikęs galas siektų žemę kitoje 
sienos pusėje. Šį likusį galą Bardo buvo susukęs ir įspraudęs 
tarp dviejų rąstų. Uviui tereikėjo stumtelėti ją į kitą sienos 
pusę ir ja saugiai nusliuogti žemyn. 

Iki miško šioje vienuolyno pusėje tebuvo ne daugiau 
kaip šimtas žingsnių, ir Uvis jį pasiekė dar Henkei bebėgant 
prie arklių. Sniege paliktos pėdos šiuo metų laiku nesudarė 
ypatingų sunkumų. Tai nebebuvo naujas ir purus sniegas, 
kuris paliudytų kiekvieną prisilietimą, 0 pavasarinis - ap- 
tirpęs, iškorijęs, vietomis aptrauktas kieta ledo pluta, žmonių 
ir gyvūnų pėdsakų išvagotas. Tokiom sąlygom suklaidinti 
seklius nebuvo taip jau sunku, o Uvis pakankamai pažinojo 
artimas pamiškes, kad sugebėtų tai padaryti. 

Tačiau medžiokliniai, gerą uoslę turintys šunys gerokai 
apsunkino padėtį, ir į tai reikėjo atsižvelgti. Uvis vylėsi, 
kad pakaks laiko suklaidinti šunis. Deja, įtarumo skatina- 
mas, Henkė buvo jau anksčiau davęs šunims pauostyti Uvio 
drabužius. Taigi dabar nereikėjo gaišti. Teliko šunis atrišti 
ir juos privesti prie išorinės vienuolyno sienos. Nuleista dar 
tabaluojanti virvė aiškiai ženklino vietą, kur reikia pradėti, 
ir šunys, bematant pagavę kvapą, kimiai skalydami, pasilei- 
do miško link. Paskui juos ant gerai pailsėjusių ir pašertų 
arklių šuoliavo Henkės vyrai su pačiu Henke priešakyje. 

Tokio greito persekiotojų susimėtymo nei Uvis, nei 
Bardo nesitikėjo. Jie vylėsi, jog pakaks laiko suklaidinti 
skalikus, ir Uvis suspės pasiekti didžiųjų pelkių pakraštį. 
Pelkės prasidėjo už kokių keturių varstų į pietus ir į vaka- 
rus nuo vienuolyno, kiek giliau įsibrovus jos darėsi beveik 
neįžengiamos. Uvis jau buvo apėjęs pelkių pakraštį ir radęs 
keletą vietų, kur po plona užšalusia pluta kliuksėjo nesu- 
stingusi juodų akivarų maklynė. Kur ne kur nebuvo net 
ledo - vikšriais apžėlusią pelkę tedengė klastingas sniego 
sluoksnis. Su arkliais ten niekas nebūtų galėjęs įjoti, tad 
Henkės gaujai tektų jį persekioti pėsčiomis. Ir šunys neno- 
riai į tokias pelkes brausis. Užtat Uvis buvo įsitikinęs, kad 
sugebės pabėgti. Jis buvo lengvesnis ir vikresnis, geriau už 
savo persekiotojus pažinojo vietovę, o kas gal svarbiausia 
— jam nebuvo kitos išeities. Reikėjo žūtbūtinai pasiekti pel- 
kes. 

Tiesiu keliu tai būtų trukę apie dvi valandas, tačiau iš 
pradžių reikėjo suklaidinti šunis, o kad juos suklaidintum, 
reikėjo palikti dvigubą pėdsakų brydę. Pirma gilesniu miško 
sniegu nuvesti persekiotojus viena kryptimi tol, kol pėdsakai 
susilietų su jo anksčiau perbristu taku, po to atbulam, tai- 
kant pėdą į pėdą, grįžti iki aptirpusio akmeningo šlaito. Čia, 
šokinėjant nuo akmens ant akmens, buvo galima be žymės 
pasiekti kalvos keterą ir pasukti tiesiai į pietus. 

Sumanyta buvo gerai, tačiau pasirodė, jog sumanymui 
įvykdyti neužteko laiko. Uvis buvo tik ką pradėjęs grįžti at- 
gal išminta bryde, kai jį pasiekė miškingomis kalvomis at- 
aidintis skalikų ambrijimas. Vaikinas stabtelėjo ir užgniaužęs 
kvapą įsiklausė. Girdėjosi ne tik šunų lojimas, bet ir šakų 
traškėjimas - jas laužė per mišką šuoliuojantys raiteliai. 

Gal dar ir tuo metu būtų buvę galima suspėti pasiekti 
akmeningąjį šlaitą, tačiau tam reikėjo ypatingo šaltakrau- 
jiškumo. Šioje vietoje augo palyginti retas miškas, garsas 
skardėjo toli, ir Uviui pasirodė, kad tie raiteliai jau beveik 

čia pat. Jis tebuvo tik keturiolikos, pabėgimo įtampa jį laikė 
sukausčiusi, o dabar prisidėjo baimė. Apimtas siaubo, jis 
pasileido bėgti. Bėgo net nebandydamas slėpti pėdsakų, ne- 
ieškodamas tankmių, per kurias raiteliams būtų buvę sun- 
kiau jį vytis. Svarbu buvo bėgti kiek galint tolyn, tad kiek 
įkabindamas jis dūmė atviromis miško laukymėmis. Bent 
iš pradžių jėgų pakako, ir atrodė, kad atstumas tarp jo 
ir iš toli ataidinčių garsų didėja. Tačiau jį persekiojusieji 
jojo gerai pailsėjusiais arkliais, ir netrukus Uvis pradėjo 
vis sunkiau šnopšti. Be atodairos jis brovėsi tolyn, nepaisy- 
damas nulinkusių eglių šakų, kurios čaižė veidą, nebodamas 
išsikišusių šaknų, už kurių užkliuvęs keliskart išsitiesė, 
nekreipdamas dėmesio į vis labiau senkančias jėgas. Jį 
vijo siaubingas išgąstis ir vienintelė mintis: nesustoti, kad 
vėl neišgirstų persekiojančių šunų lojimo ir arklių kanopų 
laužomų šakų traškesio. 


“ 


Kaupdamas pastangų likučius Uvis dar sugebėjo įveikti 
palyginti retą miško plotą, tada jo jėgos visiškai išseko. Kojų 
raumenys mėšlungiškai virpėjo, kraujas tvinkčiojo smilki- 
niuose, o kiekvienas atsikvėpimas tarsi peiliu raižė gerklę 
bei krūtinę. Prieš akis mirguliavo, atrodė, nepakaks jėgų net 
galvos pasukti. Išsekus jėgom, išblėso ir jį kausčiusi baimė. 
Viską pradėjo semti stingdantis abejingumas. Uvis suklu- 
po, prisiglaudė prie medžio, kad nenugriūtų, ir pabandė 
įsiklausyti. Atrodė, kad širdis daužosi čia pat, gerklėje, gal- 
voje ūžia jos stumiamas kraujas, ir ką nors išgirsti buvo 
sunku. Gal ir atsklido tolimas šunų skalijimas, gal ir ne. Au- 
syse nenumaldomai spengė. Ką tik perkopta kalvos ketera 
užstojo persekiotojų garsus, ir jie atrodė toliau, negu iš 
tikrųjų buvo. Šitiek Uvis gerai suprato net ir savo pervar- 
gusiu protu. Tačiau dabar neturėjo reikšmės netgi tas ats- 

tumas. Brydė, kurią jis paliko bėgdamas per beveik atvirą 
mišką, buvo itin aiški. Jie turi ir šunis, ir arklius, tad jį 
neišvengiamai pasivys. Jiems net nėra reikalo ypatingai 
skubėti. 

— Pavys... — pakartojo jis sau pusbalsiu. Iki pelkės dar 
bent valanda laiko, o jėgų neliko nei keliom akimirkom. 
Neišvengiama lemtis jį šiek tiek prablaivė. Reikėjo jai pasi- 
rengti. Pirmiausia jį pasieks šunys ir, žinoma, puls. Teks pa- 
sistengti apsiginti - bent jau nuo gyvulių, jei ne nuo žmonių. 
Uvis prisivertė atidžiau apsidairyti. Buvo pasiekęs platų 
miškingą slėnį, kuriuo tekėjo keli upeliai. Toliau į pietus 
slėnis plėtėsi ir pamažu susiliejo su didžiosiomis pelkėmis. 
Viena šlaito pusė buvo apžėlusi tankiu eglynu, kurio dalį 
šiek tiek toliau į kairę buvo išvarčiusi audra. Kažin ar toli iki 
tos vietos? Gal pusė varsto, gal ir arčiau. Su šaknimis išrautų 
medžių ir išvartytų kamienų plote jis galėtų stengtis apsi- 
ginti. Uvis giliai, skausmingai atsikvėpė ir stipriai papurtė 
galvą, stengdamasis bent kiek išsivaduoti iš jį sukausčiusio 
silpnumo. 

— Meldžiu, padėk man, Medeina... — sušnibždėjo jis ir 
prisivertė pajudėti saugios tankmės link. Medeina - miškų 
deivė, tai jos valdos, ir ten ji galės parodyti kelią. O, kad 
ji išgirstų jo maldą, kad sužinotų, kaip jam sunku, - tikrai 
padėtų. Uvis daugybę kartų matė, kaip šiai deivei aukojo jo 
motina, pasišventusi Medeinai ir pavadinta jos vardu. Mo- 
tina kalbėdavosi su ja skambiu balsu, kuris aidėdavo švento- 
joje ąžuolų giraitėje. Bet kokie gi tie maldos žodžiai? 

— Prašau, padėk man, broli Medi... Tu toks stiprus ir 
tiesus... — sumurmėjo Uvis, ir jo aptemusiame prote tai 
nuskambėjo kaip kadaise kalbėta motinos malda. - Meldžiu, 
padėk man, Medeina... 

Iš pradžių jis buvo pernelyg išsekęs, kad išlaikytų pu- 
siausvyrą. Atsistumdamas rankomis nuo vieno medžio ka- 
mieno iki kito, kad į juos neatsitrenktų, trumpai atsi- 

kvėpdamas, Uvis vargais negalais brovėsi į priekį. Kiekvieną 
kartą prisiglaudęs veidu prie šiurkščios eglės žievės, jis 
tarsi pasisemdavo naujų jėgų, ir kvėpuoti pasidarydavo 
truputį lengviau. Nusigavo gal tik šimtą žingsnių, kai 
priekyje pro medžius atsivėrė pilkšvo dangaus lopinėlis 
ir sušmėžavo nulaužytų šakų brūzgynas su keliais nykiai 
kyšančiais nulaužtų medžių kamienais. Išverstųjų medžių 
laukymė buvo arčiau, negu jis manė. Išvydus šį vaizdą, Uvį 
apėmė keistas palengvėjimas, bet kaip tik tuo metu jis iš- 
girdo atsivejančių šunų lojimą. Dabar jis aidėjo jau daug 
arčiau. 

Pakilęs ūpas akimirksniu išblėso, ir trumpą akimirką 
jį užvaldė vos įveikiama pagunda pasiduoti. Atrodė, kad 
tereikia užsimerkti ir kristi į juodą, šiltą nežinią... Uvis 
vėl atsimušė skalijimo aidas, ir tarsi būtų pastūmėtas, Uvis 
metėsi į priekį. 

Audros išverstą miško plotą jis pasiekė netrukus. To- 
liau eiti tapo kur kas sunkiau, bet jis to nebojo. Brovėsi pro 
sudžiūvusias, apšalusiu sniegu sulipusias eglių šakas, slydo 
nuo apledėjusių, kryžmai suguldytų kamienų. Belipant per 
vieną ypač šakotą, visu ilgiu kelią užstojančią išverstą eglę, 
susipynė kojos ir jis krito visu svoriu ant sušalusios žemės. 
Virsdama eglė buvo pakirtusi ir nulaužusi savo kaimynę, 
jos šakų atplaišos styrojo išsikišusios per sniego plutą. 
Uvis kaire koja pataikė į tarsi ietis smailą šakos nuolaužą. 
Skausmas nudiegė visą kūną. Supleišėjusio medžio atbraila 
perrėžė apsauginius kelnių antblauzdžius ir įsmigo į koją. 
Stingstančiais pirštais Uvis nubraukė apledėjusį sniegą ir 
ištraukė iš blauzdos kruviną medžio pleištą. Koja buvo 
aptirpusi nuo smūgio, tačiau jį perskrodęs skausmas jam 
pačiam tarsi suteikė papildomų jėgų. Nebodamas skausmo 
jis atsistojo ir įsitikino, kad judėti dar sugebės. Greitomis 
apsižvalgė, kad suvoktų, kurlink bėgti, ir pamatė visai netoli 

styrantį storosios eglės kamieną, prie kurio kryžiavosi vilkės 
įminti pėdsakai. Tereikėjo perkopti per keletą sugulusių 
eglių ir jis pasieks brydę, vedančią į vilkės landą. Lipdamas 
per paskutinį apledėjusį rastą, jis atsigręžė. Šunų lojimas ir 
šakų traškėjimas sekė Uvį visą šį laiką, bet dabar miško gi- 
lumoje, už suverstojo ploto, aidėjo ir vyrų balsai. Jis tiesiog 
jautė, kaip virpa arklių kanopų daužoma sušalusi žemė. Ne- 
trukus jie pasieks pamiškę ir jį pamatys. 

— Neapleisk manęs, Medeina! Prašau, prašau neap- 
leisk... - sušnibždėjo Uvis, jis susigūžė, kad jo nugaros nesi- 
matytų virš parvirtusių kamienų. Reikėjo išrinkti vieną iš 
čia besikryžiuojančių brydžių. Jis nedvejodamas parinko tą, 
kuri vedė į vilkės slėptuvę. 

Labiausiai Henkę siutino tai, kad pasivijęs tą prakeiktą 
vaikiščią negalės jo kaip šuns nudėti. Kad pasivys, jis nė 
kiek neabejojo. Jų arkliai buvo pailsėję, abu šunys buvo ne 
kartą įrodę savo uoslės jautrumą, o, be to, keli jo vyrai, 
ypač Fridrichas, buvo geri medžiotojai, nuo seno įgudę sekti 
pėdsakais. Ir kur tu pėsčias pabėgsi, kai sniego vietomis iki 
kelių, o miškas dar visai be lapų? Net jei būtų ir prieš dieną 
pabėgęs, su tokiais arkliais 1r šunimis jį sugautų, 0 šiuo at- 
veju bandyt bėgti buvo ne tik beviltiška, bet ir paika. 

Terlionė tokios gaudynės, nieko daugiau! 

Šitai ir siutino. Padėtis buvo aiškiai beviltiška, taigi 
reikštų, kad šis pagoniškas driskius, kuris taip įžūliai staipėsi 
prieš juos ant virvės, tiesiog užsimanė iš jo pasityčioti. 
Privertė klampoti po šitą prakeiktą mišką, alinti arklius, 
susičaižyti veidą eglių šakomis ar dar, ko gero, nusilaužti 
koją arba ranką. O tuo tarpu tie kiti pusgalviai, įskaitant ir 
tas veikiausiai nelabajam parsidavusias eretikes vienuoles, 
ramiausiai sau kikena į saujas. Kikena, nes gerai žino, kad 

sugavęs tą prakeiktą vaikiščią, vis tiek negalės jam nieko 
padaryti. Na, nebent perlieti keletą kartų bizūnu arba leisti 
Puziui patąsyti jį už kojos. Bet ir tai ne per daug. “Pristatyk 
jį sveiką ir gyvą!" — net kelis kartus pasakė vyskupas ir įžūliai 
priminė ta suvytusio veido abatė! 

Pamanykit, grąžink jam sveiką! Kad bent dantis galėtum 
išmalti... Arba akis išlupti... Ne vieną, po velnių, o abi! 

Henkė sugriežė dantimis, nes, kai jo mintys grįždavo 
prie tos nelemtos nakties per Mežuotnės pilies apgultį, 
jam pradėdavo tvinkčioti išdurtoji akis ir galvą perskrosda- 
vo diegiantys skausmai. Dėl to joti buvo sunku, ypač kai 
padaugėjo jaunų medžių ir reikėjo atidžiai žiūrėti. Prakeik- 
tas benkartas! Miško pradžioje jis dar bandė mėtyti pėdas ir 
vaizduoti, kad nueita į dvi puses išsyk. Žinoma, tai vis tiek jo 
neišgelbės, nors galėtų sugaišinti jų laiką. Bet tik ne šį kartą! 
Henkei pakako vyrų, ir buvo du šunys, tai jis perskyrė būrį. 
Pasiėmęs penkis bendrus jis pasirinko brydę, vedančią į pie- 
tus, ir neapsiriko. Vos pajojus tapo akivaizdu, jog tas snarg- 
lius jau nebando mėtyti pėdų, bet bėga, kiek tik įkerta. Tai 
rodė ištiškęs sniegas ir nulaužtos krūmų šakos. Jis čia movė 
jau visai netausodamas jėgų ir apimtas siaubo - vadinasi, 
buvo išgirdęs savo persekiotojus. Jei taip - ilgai netrauks, ir 
jau buvo galima tikėtis šių nelemtų gaudynių pabaigos. 

Bet va, miškas vėl tankėjo, ir tie prakeikti galvos skaus- 
mai trukdė tinkamai valdyti arklį. Šuo ir trys vyrai buvo jį 
aplenkę ir, ko gero, pirmi pasieks tą vaikigalį. 

— Į kairę! —- šaukė Henkė priekyje jojantiems vyrams. — 
Sukit lauku į kairę! 

Priekyje jojęs Fridrichas pristabdė arklį ir leido Henkei 
pasivyti. 

— Ar nematot, asilai? Priekyje plotas suvirtusių medžių. 
Arkliai kojas nusilauš. Jei jis ten įlindo, tai reikia pirma ap- 
supti! 

Fridrichas klusniai linktelėjo galvą. Su šiuo viršininku 

ginčytis neverta. Tiek tai jis suvokė. Jis jau ir pats buvo 
nusprendęs, jog bėglys, be abejo, tūno šiuose audros su- 
verstuose brūzgynuose. Pėdos rodė, kad prabėgta visai 
neseniai. Fridrichas apžvelgė medžių laužus, stengdamasis 
įžiūrėti Uvį. 

— Sakiau, apsupt!.. - kriokė iš paskos Henkė. 

Fridrichas gūžtelėjo pečiais ir pamojo dviem jį seku- 
siems vyrams išsiskirti ir joti aplink sąvartą. Netrukus turėjo 
prie jų prisijungti ir kitos grupės vyrai. 

Henkė nusliuogė nuo arklio ir jį palikęs brovėsi pro 
krūmus storos nulaužtos eglės link. Ten pašėlusiai, beveik 
springdamas, jau skalijo šuo. Veikiausiai įvarė į kampą 
tą driskių. Tačiau, priėjęs prie nulaužto kamieno, Henkė 
pamatė ką kita. Puzis savo buku snukiu baksnojo sniegą 
ir susijaudinęs, kimiai ambrydamas, lakstė tai į kairę, tai į 
dešinę. Jo išsprogusios akys atrodė pasruvusios krauju. 

Henkė apžiūrėjo kamieną iš abiejų pusių. Pliki krūmų 
stagarai čia nieko negalėjo slėpti, ir tesimatė sumaltas, šuns 
sutryptas sniegas. 

— Ieškok, bestija!.. - sušvokštė Henkė ir paspyrė šunį į 
šoną. Puzis suinkštė. Apuostė sniegą ir netrukus apsisukęs 
grįžo atgal prie eglės stuobrio. 

— Prakeikimas!.. Ieškok, sakiau! 

Šuo uoliai šniukštinėjo sniegą medžio papėdėje. Hen- 
kei net dingtelėjo, kad bėglys pasislėpė pačiame eglės ka- 
miene. Tačiau tai buvo neįmanoma. Jokios drevės medyje 
nesimatė, o nulaužtoji viršūnė styrojo plika ir supleišėjusi. 

— Visai pakvaišai, bestija... - suniurzgė Henkė. - Ko čia 
siunti? 

— Vilką užuodė. Tai vilko pėdos, - ramiai tarė prisiartinęs 
Fridrichas. — Jau iš tolo pastebėjau, kad čia vilko kelissyk 
bėgta. 

— Kuo čia dėtas vilkas? 

— Užuodęs vilką, šuo visada siunta. Bet nežino, kur ieš- 

koti, nes pėdos eina į kelias puses. 

Henkė vos susivaldė dar kartą nespyręs Puziui į šoną. 
Prieš Fridrichą jis visada varžydavosi. 

— Sakysi, kad tas vilkas ratu lakstė apie šitą stuobrį? 

— Ne ratu... - Fridrichas tiriančia akim apžvelgė šabakš- 
tyną. — Bet jis čia, matyt, landynę turi. O tas vaikiščias kaž- 
kur netoliese. Tik reikia truputį kantrybės. Surasime. 

Pasiekęs vilkės slėptuvę, Uvis nedvejojo nė akimirkos. 
Pasilenkęs praspraudė pečius pro siaurąją angos dalį, stip- 
riai atsispyrė į sušalusią žemę ir brūžindamas nugara į storą 
eglės kamieną stūmėsi gilyn. Staiga slėptuvės erdvė išsiplėtė 
ir vedė į viršų. Uvis pasisuko šonu, kad galėtų įsiremti ko- 
jomis į urvo sieną. Šnibždėti maldos nebuvo laiko, tačiau 
mintyse jis vis tiek paprašė Medeinos pagalbos. Jei deivė 
lydėjo j jį lig šiol, juk neapleis ir dabar. Su ta mintim galvoje, 
jis atsispyrė kojomis, ir pečiai bei rankos išlindo kitoje ka- 
mieno pusėje. Dabar Uvis galėjo stumtis ir rankomis, tad 
dar kiek pasimuistęs atsidūrė urvo tamsoje. Jį pasitiko aš- 
trus vilko tvaikas ir kimus urzgimas. Uvis susigūžė ir kairiąja 
ranka dengdamas veidą prisišliejo prie olos sienos, kurią 
sudarė iš žemės išplėštas didžiulės eglės šaknynas. Dešinia- 
jame delne spaudė peilio rankeną. 

Urzgimas nesiliovė, bet niekas jo nepuolė. Uvis stengėsi 
bent trumpam užgniaužti kvapą. Šiltos olos tyloje jis girdėjo 
savo širdies dunksėjimą, šniokščiantį alsavimą ir kimų netoli 
esančio žvėries urzgimą. Skausmingai tvinkčiojo šakos per- 
durta blauzda. Uvis nuo akių nubraukė prakaitu permirku- 
sius plaukus. Prakaitas ėdė akis, ir jis jas stipriai patrynė. 
Perštėjo, tačiau dabar olos tamsa nebebuvo vienalytė. Svie- 
sa sunkėsi į vidų ne tik pro pagrindinę po storuoju kamienu 
iškastą landą, bet ir pro siaurą plyšį olos šone. Šviesos atšvai- 

tas įsigėrė į tamsią rantuotą eglių kamienų žievę. Priešingos 
sienos tamsumoj, ten, kur privalėjo būti su šaknimis išrauta 
žemė, jis įžvelgė vilkės siluetą. Ji tupėjo tik per kokius ke- 
tūris žingsnius nuo jo. Ištiesęs ranką ir truputį pasislinkęs 
į priekį būtų galėjęs ją paliesti. Vilkė tupėjo nejudėdama, 
atsukusi galvą į jo pusę. Tupėjo ramiai. Neįtraukusi kaklo 
į pečius, nepakėlusi grėsmingai snukio. Panašiai kaip tada, 
kai Uvis pirmą kartą ją pamatė baltakamienio beržyno 
fone. Pro šoninį plyšį įsisunkianti šviesa blausiai atsispindėjo 
vilkės akyse. 

— Sveika... — gaudydamas kvapą sušnibždėjo Uvis ir 
atleido sugniaužtą peilio rankeną. — Sveikinu tave, sese Vil- 
ke, ir atsiprašau. Aš negalėjau pasielgti kitaip. O Medeina 
mane atvedė... 

Susivokęs, kad vos neapkaltino deivės Medeinos, jis pri- 
kando liežuvį. Šiaip ar taip, tai buvo jos valdos, ir ji laimino 
kiekvieną jo žingsnį. Reiškia, jis privalėjo čia atsidurti, todėl 
nereikia atsiprašinėti. Atrodė, jog vilkė manė taip pat. Ji 
nustojo urzgusi, ir, akims apsipratus tamsoje, Uvis įžvelgė, 
kaip ji rūpestingai ėmė laižytis kairiosios priekinės letenos 
kailį. Dabar jis tegirdėjo savo mėšlungiškai trūkčiojantį 
alsavimą. 

Staiga vilkės ausys virptelėjo, ir ji atsisuko į angos pusę. 
Uvis stengėsi užgniaužti kvapą ir įsiklausyti. Kurį laiką jam 
atrodė, kad nieko nesigirdi, bet vilkė atsistojo ir, žengusi du 
žingsnius į priekį, įsitempė. Dabar ir Uvį pasiekė ataidintys 
garsai. Kažkas siaubingai keikėsi, pokšėjo lūžinėjančios ša- 
kos. Vilkė trumpam pasisuko į Uvį, tarsi klaustų, ką reiškia 
šie garsai ir ar jis dėl jų kaltas. Uvio akys jau buvo visiškai 
apsipratusios landynės prieblandoje, ir dabar, vilkei pakilus, 
jis pastebėjo, jog už jos, platokame samanų ir eglės spyglių 
guolyje, tupi vilkiukas. Vilkiukas atsistojo ir pakėlęs snukutį, 
uostinėdamas jam nepažįstamą kvapą, siūbuodamas ant 
netvirtų kojyčių, paėjo keletą žingsnių Uvio pusėn. Vilkė 

kimiai kostelėjo. Tai buvo perspėjamas garsas, ir mažiukas 
tuoj sustojo, klusniai apsisuko, nutipeno atgal į guolį ir 
susigūžė į kamuoliuką. 

Praėjo nemažai laiko, per kurį nė vienas nepajudėjo, 
ir Uvis bent kiek apvaldė savo šniokščiantį kvėpavimą. 
Nuplėšęs marškinių skverną, jis apsivyniojo pradurtą 
blauzdą. Žaizda jau nebekraujavo, o palei kraštus kraujas 
buvo pradėjęs džiūti. Vilkė žvilgčiojo į jį, šnervėmis gau- 
dydama jai nepažįstamą Žmogaus kraujo kvapą, bet visą 
dėmesį buvo sutelkusi į garsus, kurie sklido iš lauko. 

Laimei, jie neartėjo. 


+ 

Henkė įsistebeilijo į raudoną tarsi sutrinta bruknės uoga 
kraujo lašą, ir jo veide įsižiebė savimi patenkinta šypsena. 
Ant sutrypto sniego išsiplėtusio kraujo lašo paviršius dar 
blizgėjo. Jis buvo visai šviežias. 

- Ei, jūs mulkiai! Šen! Aš suradau! - atsitiesęs šūktelėjo 
jis. - Čia kraujas! Jis tikriausiai sužeistas. 

Henkė pasukiojo galvą, savo vienintele akimi atidžiai 
apžvelgdamas vietovę. Veikiausiai jis šios Dievo prakeik- 
tos, pačių velnių suverstos medžių sangriuvos viduryje. Čia 
lengvai neprasikapstysi, tad turėtų būti nesunku išsiaiškinti, 
kuriuo taku tas vaikiščias nulindo. Ko gero, štai tuo siau- 
ruoju tarpu? Henkės nuovoką patvirtino dar vienas kraujo 
lašas. Atidžiai žvalgydamasis, rado dar vieną. Tiesiai prieš 
milžinišką su visom šaknim išvirtusią eglę. Po jos kamienu 
žiojėjo anga. Nedidelė, tačiau toks liesas berniūkštis įlįstų. 

— Nagi, pajudinkit užpakalius, jūs kelmai! - plyšojo 
Henkė. - Čia net urvas yra. Suradau jį! 

Giliau medžių sąvartoje piktai lojo šuo, o tarp kamienų 
šmėžavo laipiojančių žmonių galvos. 

— Zuja po visą mišką, tarsi galvas pametę, 0 surasti 

tenka man! — sumurmėjo jis ir atsirėmė į gretimą eglės 
kamieną. Henkė buvo pavargęs, tačiau dabar jau daug ge- 
riau nusiteikęs. Juk ne kas nors kitas, o būtent jis atsekė 
tą kraujo žymę iki pat šios urvo angos. Nereikėjo net no- 
pro čia ką tik pralįsta. Henkė pasisuko ir išdidžiai apžvelgė 
du besiartinančius vyrus. Rudagalvį Fridrichą, kuris buvo 
jų geriausias medžiotojas, ir neseniai priimtą vaikiną, kurio 
vardą vis pamiršdavo. 

— O jūs ten vėjus gaudot! Kur tie du šunys, po velnių? 

Priekaištas buvo nepagrįstas, nes pats Henkė įsakė vy- 
rams išsisklaidyti, tačiau Fridrichas nieko nesakė. Jis atidžiai 
apžiūrėjo brydę ir olos angą. 

— Bet kad čia vilko ola... - tarė jis. 

— Tegu būna ir paties Belzebubo! Jis ten įlindęs. 

Fridrichas priklaupė ir patikrino apatinę kamieno žievę. 
Prilipę prie tamsios žievės plaikstėsi keli šviesūs ilgoki plau- 
kai. 

— Taip, įlindo... - sutiko jis. - Bet, matyt, vilko jau nėra. 
Nors... 

Fridrichas papurtė galvą. Jis buvo patyręs medžiotojas, 
ir jam šitai uždavė sunkų galvosūkį. 

— Ei, nestovėk kaip mietas! - Henkė atsisuko į jaunesnįjį 
vyrą. - Surask kitus... Ir ietis atnešk. Šunis atvesk. Bėgte! 

— Kad, atrodo, čia vilkų dar naudojama landynė... 

— Ar pablūdai? — Henkė pašoko ir vėl pripuolė prie ur- 
vo. Dabar jau susirūpinęs pažvelgė į angą. - Nejaugi naudo- 
jama? 

— Pėdsakai taip rodo. 

— Vilkai! O jei papjovė tą snarglių? Ką mes vyskupui 
parvešim? Ką?! 

Fridrichas truktelėjo pečiais. 

— Iškasti jį reikia! 

— Ei tu, kvaišeli! - riktelėjo Henkė, pritūpęs prie olos. — 

Pasirodyk! Mes tau nieko nedarysim. Girdi? 

Garsas nuvilnijo per suvirtusius kamienus, ir stojo mir- 
tina tyla. Henkė nusispjovė ir sodriai nusikeikė. 

— Tas velnio išpera ko gero tūno ten ir juokiasi iš mūsų! 
Na, rupūže, mes pažiūrėsim!.. Nežiopsokit kaip stuobriai! — 
subliovė jis grįžusiems vyrams. - Kaskit! Tik spėriai! 

Tie susižvalgė, tarsi klausdami vienas kito, kuo kasti. 
Jokių tam skirtų įrankių neturėjo. Henkė pakartotinai 
nusikeikė ir spyrė į stuobrin atšlietą ietį. Ieties gaila, neišven- 
giamai atšips smaigalys, tačiau, jei viršininkas taip liepia, 
nieko kito neliko. Vyrai priklaupė, vienas iš kairės, kitas iš 
dešinės, ir pradėjo kapoti kietą žemę. Sekėsi sunkiai. Saulės 
spinduliai nesiekė po didžiuoju eglės kamienu, ir žemė dar 
buvo tvirtai įšalusi. Vos prakapojus sutryptą sniegą, pasirodė 
storoka šaknis. Kirvio jie neturėjo, tai teko ją pjauti durklais. 
Darbas neišvengiamai užsitęsė, o Henkė vos tvėrė savo kai- 
lyje. Be perstojo keikėsi ir šūkčiojo į olą Uviui, kad tas 
išlįstų, bet atsakymo, žinoma, nesulaukė. Neliko nieko kita 
kaip keiktis dar sodriau. 

— Užteks jau, jūs suskiai! - nenustygo jis, kai ola kokiu 
sprindžiu praplatėjo. - Tu, lįsk į vidų ir ištempk jį už ausų! 

— Aš? Bet aš kasiau, - prieštaravo prie angos priklaupęs 
juodbruvas vyras. — O tie čia tik vėpso. Kodėl vis man? 

— Užtat, kad tu ploniausias, pusgalvi! 

Iš tikrųjų liekniausias buvo pats Henkė - kaip tik tai ir 
sumurmėjo vienas iš vyrų. Henkė atsigręžė į jį tarsi įgeltas. 
Bejgsiplieskiančią naują šūkaliojimų bangą nutraukė piktas 
lojimas. Iš miško grįžo senais vilko pėdsakais kažkur nukly- 
dę šunys, o Puzis, suuodęs stiprų vilko kvapą, pratisai kauk- 
damas puolė prie olos. 

— Va!.. Yra kas drįsta! - apsidžiaugė Henkė. - Nagi, pa- 
sitrauk, baily, ir leisk jam. Pui, Puzi! Lisk! Bet nesudraskyk 
man to benkarto! Tik pakramtyk... 

Abu vyrai pasitraukė nuo angos. Kai prieš tai užtvertas 


69 


kelias staigiai atsivėrė, Puzio narsa pastebimai išblėso. Jis 
suinkštė ir, užuot šokęs į priekį, kiek atsitraukė. 

— Pui! Sakau tau, bjaurybe! — Henkė spyrė šuniui į 
užpakalį, ir, stipriai pastūmėtas, tas įslydo į aplink angą 
iškapstytą duobę. Piktai suurzgė ir jau pats ėmė raustis gilyn 
į tamsą. 

VILKUTĖ 


| ai jis suvokė, kad jo slėptuvė surasta, o vienintelis 
| išėjimas užtvertas, Uvį trumpam vėl grėsė apsem- 
ti neviltis. Lauke skardėjo pikti balsai, pasilenkęs 
prie pat angos keikėsi tas bjaurusis Henkė. Atrodė, kad ne- 
liko nieko kito kaip pasiduoti. Tačiau ne jis vienas buvo olo- 
je. Maždaug per du žingsnius nuo angos tarsi sustingusi da- 
bar stovėjo vilkė. Jos išvaizda buvo visiškai pasikeitusi. Kak- 
lo ir nugaros šeriai styrojo pasišiaušę, galva nuleista, ausys 
priglaustos. Buvo aišku, jog ji pasirengusi pulti bet ką, kas 
pasirodys angoje. 

Medeina saugojo jį lig šiol; pasirodė, jog saugoja jį dar 
vis. Pasiduoti nebuvo galima. Motina sakydavo, kad dievai 
padeda tiems, kurie patys stengiasi išnaudoti likimo suteik- 
tas galimybes. Tad, kad ir kokia beviltiška atrodytų padėtis, 
išeitis privalėjo būti. Uvis karštligiškai apsidairė jos ieško- 
damas. Vyrų keiksmai ir kapojamos sušalusios žemės garsai 
juos pasiekė tik iš vienos pusės. Milžiniški suvirtę medžiai 
su savo styrančiomis šakomis sudarė aukštą užtvarą. Vie- 
nas jų buvo audros išrautas su didžiuliu sušalusios Žemės 
luitu, kuris sudarė vieną landos sienų. Ten, kur susipynusios 
šaknys rėmėsi į kitos eglės kamieną, matėsi siauras šviesos 
ruožas. Jei pavyktų nupjauti kelias didesniąsias šaknis, o ki- 
tas praskleisti, susidarytų anga, pro kurią būtų galima išlįsti 
kitoje suvirtusių eglių pusėje. 

Padėties beviltiškumas suteikė jėgų, ir Uvis įnirtęs dar- 
bavosi peiliu. Vieną iš storesnių šaknų pagaliau nupjovė, ir 

pro praplatėjusį plyšį galėjo iškišti ranką bei petį. Reikėjo 
nupjauti dar vieną riešo storumo išsišakojusią šaknį, tada 
gal pavyks prasisprausti. Uvis tašė ją skiedra po skiedros. 
Dirbo karštligiškai, stengdamasis nekreipti dėmesio į čia 
pat už angos sklindančius žmonių keiksmus ir kasimo gar- 
sus. Girdėjosi, kaip šnopuoja vyrai ir dunksi į kietą žemę 
daužomi iečių smaigaliai. Uvis iki kraujo prikandęs lūpą dir- 
bo. Nuo pastovaus spaudimo paraudo delnas, iššoko pūslės 
ant nykščio, tačiau nekreipė į tai dėmesio. Visai netoli nuo 
jo kojų, savo guolyje sutrikęs dairėsi vilkutis. Jis sukinėjo 
galvelę tai į Uvį, tai į prie angos sustingusią savo motiną. 
Nesusivokė, kaip galėjo atsirasti šis triukšmas, bet vien iš 
motinos laikysenos suprato, jog gresia pavojus. 

Staiga dunksėjimas nutilo. Pasiuto pašėlusiai loti šuo. 
Vilkė vos girdimai suurzgė ir dar žemiau panarino galvą. 

— Pui! Sakiau tau, bjaurybe! — sušuko balsas, ir anga 
patamsėjo. Kažkas brovėsi į vidų. Vilkė pritūpė ir, vos 
šmėkštelėjus tamsiam kūnui, šovė į priekį. Tačiau Puzis buvo 
stiprus, prie kautynių pripratęs šuo. Jis suspėjo pasisukti 
taip, kad vilkė suleido dantis į raumeningą jo sprandą, bet 
ne į pačią gerklę. Puzis švokštė ir stengėsi užpakalinėm 
kojom perrėžti vilkės papilvę. Jis maskatavo galvą, bandy- 
damas savo iltimis griebti vilkės koją, neduodamas jai pro- 
gos atleisti dantis ir kąsti taikliau. Abu susikibę, vienas per 
kitą persipynę kūnai ritosi į olos vidurį. Uvis jau laukė, 
atstatęs peilio ašmenis. Jis šovė į priekį ir taikliu smūgiu 
perkirto šuns kaklo gyslą, kurios nesiekė vilkės dantys. 
Kraujo čiurkšlė ištryško iki pat eglės rąstų. Puzio piktas 
urzgimas virto beviltišku gargaliavimu. Jis springo savo pa- 
ties krauju ir suglebo. Vilkė papurtė dar spurdantį kūną ir 
paniekinamai nubloškė į šalį. 

— Tas rupūžė papjovė mano šunį! - spiegė Henkė. Puziui 
įlindus į olą, iš angos pasigirdo įnirtęs urzgimas, kuris ne- 
trukus baigėsi springstančiu gargaliavimu. Vyrai nejaukiai 
susižvalgė. 

— Na, velnias! Tas rupūžė! Tas prakeiktasis! - Henkei iš 
aklo siuto dar smarkiau suskaudo galvą. Jis apžvelgė aplink 
stovinčius vyrus. — Tu! Tu lisk ir ištrauk tą išperą! 

Henkei raibuliavo vienintelėje akyje, ir per klaidą jis 
dūrė pirštu į Fridrichą. 

— Nėra kvailių! — tarė tas pusbalsiu, bet visi išgirdo. 
Fridrichas buvo iš tų, kurių prieštaravimą paremtų ir kiti vy- 
rai. 

— Bijai? Bijai to snargliaus? 

— Kad jis man akis išdurtų? Ačiū! Taip nori - lįsk pats. 

Akių šiuo atveju minėti nederėjo. Skausmas dabar nu- 
diegė Henkės likusią akį taip, kad jis susilenkė beveik dvi- 
linkas ir prispaudė ją kumščiu. Jis stenėdamas keikėsi, tad 
vyrai nukreipė žvilgsnius į Fridrichą 

— Praplatinkim olą, — pasiūlė Fridrichas. — Taip, kad 
galėtumėm įlįsti kartu su šunim. 

Tai buvo labiau priimtina, ir vyrai vėl kibo į darbą. Likusį 
gyvą skaliką siutino iš olos sklindantis vilko ir kito šuns 
kraujo tvaikas, todėl jį pavedė į šalį ir pririšo. Kol Henkė 
atsigavo, darbas vyko gana sėkmingai. 

— Ar jūs bobos, ar šlapios mazgotės?! — sušvokštė tas, 
vos atgavęs kvapą. —- Krapštotės taip, kad vištos daugiau 
iškapstytų! 

— Žemė sušalus į ragą, - teisino vyrus Fridrichas. Jis pats 
kurį laiką pasilenkęs peiliu džirino išsikišusią šaknį. Anga 
platėjo, tačiau lėtai. - O šį kartą reikia prakast atsakančiai. 

— Negi visa kuopa pulsime tą susmirdusį pagonį?! 

— Šalmų neturime, - ramiai paaiškino Fridrichas. - O 
velnias Žino, ar ten iš tiesų tas pagoniukas... 

— Vilkas taip greitai Puzio nebūtų papjovęs, - niurzgė 

Henkė ir pažiūrėjo į dangų. Saulė buvo užlindusi už debesų, 
šešėlių nesimatė ir buvo sunku nuspėti valandą. - Jei taip 
kapstysitės, nebaigsim iki vidurnakčio. 

"Vyrai pasikeitė darbais ir plušėjo toliau. Anga dabar 
buvo bent dukart praplatėjusi. Šiaip taip būtų galėję pralįsti 
ir du vyrai arba, kaip buvo numatyta, vienas vyras su šunimi. 
Kiti lįstų iš paskos. 

— Gal ir užteks, - pagaliau nusprendė Fridrichas. - Tai 
kas lįs pirmas? — apžvelgė sustojusius, tačiau atsakymą, ma- 
tyt, buvo parengęs iš anksto. — Tiek jau to. Atriškit šunį. 
Lisiu aš pats. Ei tu, duok savo apsiaustą! 

Parodė į vieną iš vyrų, kuris dėvėjo apynaujį odinį 
apsiaustą. Tas nieko nesuprasdamas suraukė antakius. 

— Galvai apsivynioti, — paaiškino Fridrichas. - Kad akių 
man neiškabintų. 

Jis žvilgtelėjo į šalia stovintį, niūriai angą stebintį Henkę. 
Tas šį kartą nesakė nieko. 

Anga platėjo, ir landynėje palaipsniui darėsi vis švie- 
siau. Dabar jau Uvis girdėjo ne tik nuolatinius iečių smūgius 
bei keiksmus, bet ir sunkų vyrų šnopavimą. Pro didėjančią 
angą ir Uvio pastangom platėjantį plyšį besiskverbianti 
šviesa apsėmė visą landynę. Apšvietė masyvius eglių ka- 
mienus virš galvos, į šoną nublokštą šuns lavoną ir šalia 
jo stovinčią vilkę. Vilkė, kaip ir prieš tai, stovėjo nuleidusi 
galvą, suskliaudusi ausis; jos įsitempęs kūnas rodė, jog ji ne- 
sitrauks. 

Visą tą laiką įnirtingai spaudęs peilį, Uvis beveik 
nebejautė nutirpusios dešiniosios rankos. Šaknis pasidavė 
itin nenoriai. Pagaliau liko tik koks piršto platumo pleištas. 
Sukaupęs jėgas, Uvis jį pasuko, ir pagaliau šaknis traškėdama 
lūžo. Išgąsdintas to garso, vilkiukas krūptelėjo, bet, užuot 

atsitraukęs, pasislinko dar arčiau Uvio. Kai pro landą į olą 
įsibrovė tas dabar paslikai tysantis šuo, vilkiukas pirmą kartą 
savo gyvenime patyrė tikrą baimę. Jam labai reikėjo, kad 
jį kas padrąsintų ar paguostų, o motina stovėjo tarsi sustin- 
gusi kaip tik prie angos, iš kurios sklido jį bauginantys gar- 
sai. Užtat mažylis pasislinko į Uvio pusę ir dabar tupėjo taip 
arti, kad siekė vieną jo ištiestų kojų. 

Uvis pasuko išpjautą šaknį taip, kad galėtų ištraukti ją iš 
plyšio. Atidėjo į šalį. Angą dar gožė daug smulkesnių šakelių, 
tačiau jas buvo galima praskleisti, o už jų jau bolavo sniego 
pluta. Jis įgrūdo ranką iki pat peties. Pirštai prasistūmė 
pro sniego plutą, ir Uvis pajuto vėsų oro dvelksmą. Dabar 
reikėjo plyšį skubiai praplatinti, ir geriausia tai padaryti 
buvo spiriantis kojomis. Uvis pasivertė ant nugaros, sulenkė 
kelius ir pasirengė kojomis spirti į lauką. Dabar jo veidas 
buvo visai arti vilkiuko. Tik truputį pasukęs galvą, skruostais 
jautė jo švelnų aksominį kailį. 

Darbas prie angos staiga aprimo. Nustojo dunksėję iečių 
smaigaliai. Girdėjosi vyrų keiksmai ir šūkavimai. Kurį laiką 
tylėjęs, vėl visai arti piktai sulojo šuo. 

Vilkė grėsmingai suurzgė, truputį atsitraukė ir įsitempė. 
Uvis iš visų jėgų spardė šaknų prilaikomą sušalusią žemę. 
Sulig kiekvienu spyriu koja prasiskverbė giliau. Jis pasi- 
slinko taip, kad galėtų smūgiuoti abiem kojom. 

Vyrų keiksmai ir šuns inkštimas artėjo. 

— Laikykit jį. Dar ne! Kartu! Kartu! - šaukė balsai. Anga 
aptemo. Kažkas vėl bandė įsibrauti. 

Pirmas pasirodė šuo. Panašus į tą, kurį Uvis pribaigė, 
tačiau ne toks patyręs. Jis buvo per aukštai iškėlęs galvą, ir 
vilkei to pakako. Ji žaibiškai šovė į priekį, ir jos iltys tiksliai 
susmigo į šuns gerklę. Tas kimiai suurzgė, bejėgiškai sumalė 
ore kojomis, bet jau buvo per vėlu. 

Už mėšlungiškai trūkčiojančio šuns pasirodė rankos, 
kurios nustūmė besiblaškančio gyvūno kūną į šoną. Paskui 

išniro didžiulė apmuturiuota galva, o dar vėliau — pečiai. 
Vilkė paleido šunį ir šoko prie įsibrovusio žmogaus. Tamsa 
ir netikėtas užpuolimas vyrą sutrikdė. Jis abiem rankom 
užsidengė galvą. Jo dešinėje žybtelėjo peilio ašmenys. 

Uvis abiem kojom, ta skaudančiąja taipogis, iš pasku- 
tiniųjų įsirėžė, spyrė, ir pagaliau sušalusi žemė pasidavė. 
Kojos prasimušė pro šaknų raizginį ir pro sniego plutą. Jis 
pašoko ir pasisuko taip, kad galėtų atbulas brautis pro plyšį. 
"Tuo metu prie angos vyko žūtbūtinė kova. Kūnai buvo taip 
susipynę, kad prieblandoje negalėjai atskirti žmogaus nuo 
žvėries. Jie užgožė angą, Uvis dengė naujai praplėstą plyšį, 
tad oloje vėl pasidarė tamsu. 

Pagaliau Uviui pasisekė prasiskverbti. Tereikėjo dar pa- 
sistūmėti, pečiais prasibrauti pro plyšį spaudžiančias šaknis 
ir išsitiesti, tačiau tą akimirką čia pat suinkštė tamsus ka- 
muoliukas. Išgąsdintas kautynių maišaties vilkiukas glaudėsi 
Uviui prie veido. Uvis dar kiek pasistūmė, abiem keliais 
spaudė sušalusį sniegą, kaire alkūne atsirėmė į susisukusias 
šaknis, o dešiniąja ranka sugriebė vilkiuką. Užsimerkė, kad 
ant galvos byranti žemė nekliūtų į akis ir brovėsi atbulas, 
kol pagaliau išlindo. Kai atsistojo, prie šaknyno supustytas 
sniegas jam siekė juosmenį. Uvis įsikišo virpantį vilkiuką į 
užantį. 

Prieš juos riogsojo didžiuliai apsnigę išrautų eglių ka- 
mienai, už kurių skardėjo šūkaliojimai. Išsibrovus laukan, 
vyrų keiksmų nebeslopino olos sienos. Dabar juos teskyrė 
dviejų didžiulių medžių kamienai, aukštai iškilusios išrautos 
šaknys bei milžiniškos sniego pusnys. Uvis kojomis sustūmė 
sniegą į plyšį, pasiyrė iki šaknų paliktos duobės krašto ir 
iškopė į viršų. Suvirtę medžiai ir styrančios šakos jį užstojo 
nuo persekiotojų. Jis prispaudė prie krūtinės mažą šiltą ka- 
muoliuką ir susigūžęs pasileido pietų link. 

Ten, kur plytėjo didžioji pelkė. 

Pelkė, kaip 1r miškas, buvo Medeinos valdos, ir dabar 

Uvis labiau negu bet kada tikėjo, kad deivė jo neapleis. 

Persekiotojai neteko abiejų šunų, geriausias jų seklys 
Fridrichas buvo sužeistas, o, be to, artėjo vakaras. Prireikė 
trijų vyrų, kol landynės tamsoje pavyko nudobti nepasi- 
duodančią vilkę. Po to dar prireikė laiko, kol suprato, jog 
nei jų persekiojamo pagonio, nei jo kūno oloje nėra. Tik 
tada susekė sniegu užverstą plyšį. Teko grįžti prie medžių 
sąvartos krašto, prie pririštų arklių ir padėti Fridrichui, ku- 
rio ranka ir petys buvo stipriai apkandžioti. Kol kapstėsi 
per suverstų medžių plotą, patys sutrypė ir pametė Uvio 
pėdsakus. Juos pagaliau užtiko tik po valandos, tačiau tada 
jau buvo per vėlu. Temo. 

Uvis pasiekė pelkės pakraštį dar gerokai prieš temstant. 
Jo persekiotojai buvo atsilikę tiek, kad jų net nesigirdėjo. 
Tamsoje jų jau nebetykojo pavojus, tačiau, antra vertus, 
nebuvo galima spręsti kurlink bandyti eiti. Naktį jis pratūnojo 
didelėje švendrynų lomoje, kur rado pernykštį gulbių lizdą. 
Uviui pasisekė pakelti viršutinį sušalusį švendrių sluoksnį ir 
susidaryti šiokią tokią užuovėją. Apatinis švendrių sluoks- 
nis buvo sausas, kiek aptrūnijęs, ir į jį galėjo įsikasti. Taip 
ir išmiegojo jie abu. Išgelbėtasis vilkiukas pasirodė esanti 
vilkutė. Ji glaudėsi prie šilto Uvio kūno ir naktį retkarčiais 
inkštė. 

Kitą dieną jie regėjo tik pelkę. Visą dieną Uvis tarp vie- 
tomis užšalusių, vietomis tik plonu ledu padengtų akivarų 
ir siūruojančių švendrių laukų ieškojo kelio į vakarus. Be 
abejo, kažkur toli, pelkės pakraščiais zujo ir Henkės būrys. 
Dabar jau nebebuvo ko jų bijoti. Šliaužte peršliaužęs keletą 
plonu ledu apsitraukusių pelkės akivarų, Uvis liovėsi nuolat 
žvalgęsis atgal. Suaugę vyrai, jau nekalbant apie arklius, čia 
jo negalės pasiekti. Jis pats buvo du kartus įlūžęs ir išsi- 

kapanojo iš juodos ledinės purvynės tik pasiremdamas laz- 
da, kokią buvo gerai įvaldęs vaikščiodamas lynu. Diena 
nebuvo labai šalta, tad sušlapusius drabužius buvo galima 
pakęsti. Kairei kojai, kurios blauzda buvo perdurta ir kiek 
sutinus, tam tikra prasme tai net padėjo. Kai ji sušalo, ne 
taip tvinkčiojo skausmas. 

Vakarop papūtė pietys vėjas, atšilo ir pradėjo lynoti. 
Laimė, tada švendrynus jau pakeitė tarsi salos iškilę medžių 
gojeliai. Vienoje iš tokių salų jie aptiko didžiulę, seną iš- 
verstą liepą. Išvertė ją tikriausiai tas pats viesulas, kuris ki- 
toje pelkės pusėje išklojo visą eglių mišką. Uvis tikėjosi rasti 
priedangą po storu liepos kamienu, bet pasisekė dar geriau. 
Liepoje buvo drevė, ir nemaža. Nulupęs atšokusią medžio 
Žievę, jis praplatino angą ir pažvelgė vidun. Vietos nebuvo 
daug, bet buvo sausa, prikritę trūnėsių ir net dvelkė malo- 
nus, salsvas vaško kvapas. Tikriausiai kažkada čia spietėsi 
bitės. 

Uvis pastūmė vilkutę į siaurėjantį drevės galą ir įsirangė 
pats. Pačiu laiku. Kaip reikiant įsismagino pavasarinis lietus. 
Jis tirpino ne tik sniegą, bet ir visas jame Žiemą įmintas 
pėdas. 

Uvis dar spėjo trumpai padėkoti Medeinai, kad padėjo 
įveikti pelkę, ir juodu abu giliai įmigo. 

ALKAVIETĖ 


vs ijo. Šaltas, merkiantis, visa persunkiantis, kūną vir- 
2 pinantis lietus jau kelinta diena drengė ir drengė 
=) iš apniukusio dangaus. Vilkutė tik nenoriai iškiš- 
davo snukutį iš apvirtusios liepos drevės ir tuoj pat sprukda- 
vo atgal. Tačiau Uviui pasirinkimo nebuvo. Ir jis būtų daug 
mieliau tūnojęs pernykščių lapų guolyje sausame drevės 
kampe, bet alkis tokios prabangos neleido. Ne tik jo paties 
alkis, tą dar būtų galėjęs ištverti, tačiau klausytis vilkutės 
gailaus inkštimo buvo kur kas sunkiau. Nors ir kaleno iš 
šalčio dantys, o visa sudrėkusi oda atrodė tarsi būtų žvynais 
padengta, reikėjo traukti į pažliugusį, šaltų vėjų perpučiamą 
nejaukiai tuščią mišką. 

Visų pirma teko paieškoti tinkamo medžio, iš kurio 
būtų galima pasidaryti šiokį tokį lanką. Pagaminti tikrą 
medžioklinį lanką, kokį padirbdavo Ventės pilies žygūnai, 
jis net nesvajojo. Tam reikėjo ypatingai išmirkyto kadagio 
bei uosio medžio, tampriai susuktų sausgyslių templei, ir 
ypač reikėjo gerai Žinoti, ką darai. Nors savo metu Uvis 
stebėjo, kaip tai daroma, tačiau tada jam dar trūko atidu- 
mo ir kantrybės viską išmokti iki galo. Užtat dabar teko pa- 
sitenkinti maždaug tokiu lanku, kokį Daubaras jam buvo 
padaręs, kai jis buvo vos šešerių metų. Tam pakako liauno, 
tankumyne ištįsusio lazdyno stiebo. Žinoma, dabar jis buvo 
daug stipresnis, tad galėjo pasirinkti atitinkamai storesnį 
ir sunkiau palenkiamą lazdyną. Laimė, klampodamas per 
užšalusią pelkę jis nepametė prie diržo pririšto odinio kapšo, 


79 


kuris pirmiausia buvo skirtas Medeinos titnagui. Tačiau 
jame nešiojosi ir keletą kitų šiuo metu gyvybiškai svarbių 
daiktų. Pavyzdžiui, du per ankstesnes medžiokles nulaužtus 
strėlių antgalius ir kelis sieksnius stipriai suvytos virvės. 
Pelkės pakraščiuose augo pakankamai lazdynų ir švendrių, 
tad netrukus jis turėjo pasirinktinai medžiagos ir lankui, 
ir strėlėms. Sunkiau sekėsi sužvarbusiais pirštais suveržti 
templę, ir ypač praskelti liaunos pernykštės švendrės kotą 
taip, kad prie jo galėtų pritvirtinti strėlės antgalį. Bet kitos 
išeities nebuvo. Reikėjo stengtis. Taip, apniukusiai pirmai 
dienai slenkant vakarop, Uvis turėjo visai pakenčiamą, net 
gana sunkiai įtempiamą lanką ir dvi pakankamai tiesias 
strėles. 

Teliko sunkiausioji dalis - pati medžioklė pažliugusiame, 
šaltame, tarsi išmirusiame miške. Skaudžiausia buvo tai, 
kad jis iš tikrųjų nebuvo visiškai tuščias, Uvio skvarbi akis 
pastebėjo praėjusios stirnos brydę, baloje įmintą lapės pėdą 
bei upelės pakrantėje pernakvojusių žąsų paliktas plunks- 
nas. Tačiau atrodė, kad šio miško gyvūnija savo pėdsakus 
ir žymes paliko tik tam, kad tyčiotųsi iš jo pastangų. Kad 
ir kiek jis braidžiojo po mišką, kad ir kaip tyliai stengėsi 
slinkti, nesutiko nė vienos gyvos būtybės. Tegirdėjo vie- 
nišos zylės cypsėjimą, vėjo lenkiamų medžių girgždėjimą ir 
stambių lietaus lašų papsėjimą nuo perdrėkusių jų šakų į 
dar labiau perdrėkusią žemę. 

Kitos dienos vakare jam teko pripažinti, jog Medeina jį 
apleido. 

Neliko jokių abejonių. Deivė jį gelbėdama atvedė į 
vilkės landą, apsaugojo ir suteikė drąsos, kai padėtis atrodė 
beviltiška, galop parodė kelią per akivarais nusėtą pelkę. 
Tačiau dabar ji nebegirdėjo jo maldų. 

"Turbūt jis padarė kažką ne taip, o dar labiau tikėtina, 
jog kažko nepadarė. Deivės jautrios ir lengvai įsižeidžian- 
čios. Reikia žinoti, kaip joms įtikti - taip tvirtino kalvis Ker- 

nius, O motina prieš aukodama labai uoliai pasiruošdavo. 
Užsivilkdavo tik tam skirtą apsiaustą, ypatingu būdu susi- 
pindavo plaukus, o šventajai ugniai įžiebti parinkdavo tam 
tikslui skirtas beržo ir kadagių pliauskas. Viską darydama 
ji laikėsi griežtų taisyklių. Tada jis nekreipė pakankamai 
dėmesio, o jei ką ir pastebėjo, dabar jau seniai buvo 
užmiršęs. Reikėjo būtinai kažko imtis, kad atgautų Me- 
deinos palankumą. Vien to, kad jis išgelbėjo vieną iš jai 
priklausančių sutvėrimų, neužteko. 

Jį supantis miškas liko tuščias ir nykus. 

Dvi dienas Uvis atkakliai košė aplinkinius miškus, tačiau 
visos jo pastangos liko bergždžios. Kai trečią dieną, vos sau- 
lei brėkštant, jis paliko drevę, jam pasirodė, jog vilkutės 
inkštimas buvo tylesnis ir kimesnis. Tarsi jai būtų nebeužtekę 
jėgų net ir šitam gailiam garsui išspausti. Jis paglostė juodą 
žvėrelio kailį ir pajuto, kaip vos pastebimai virpa kaulėtas 
kūnelis. Plonų, vien oda pridengtų kaulų aštrumas ženklino, 
kad silpnai rusenanti gyvybė blėsta. Šį kartą jis pasiryžo 
nueiti toliau ir bijojo pagalvoti, ką teks daryti, jei jam ir 
šiandien nepasiseks. Jis buvo gerai įsidėmėjęs dviejų per 
šį kemsyną tekančių upelių vagas ir, jas pasiekęs, kelią at- 
gal galėjo rasti. Upeliai juosė pelkėtą mišką ir tekėjo į 
didžiąją pelkę, kurią prieš kelias dienas jie buvo taip sunkiai 
įveikę. Pasikliaudamas šiais įsidėmėtais kelrodžiais, pasuko 
toliau į vakarus, kur žemė buvo tvirtesnė ir kur pradėjo kilti 
nedidelės kalvelės. 

Po geros valandos kelio medžiai ėmė retėti, pasirodė 
ir viena kita miško aikštelė. Nebodamas varvančių krūmų, 
Uvis prisėlindavo prie kiekvienos laukymės, prigludęs prie 
pažliugusios žemės, tramdydamas nuo šalčio kalenančius 
dantis ir rankoje spausdamas slidų lanką. Deja, pirmosios 
dvi aikštelės, kaip ir visas jau pereitas miškas, buvo nykijai 
tuščios. Tik vėjas šuoravo pageltusius pernykščių piktžolių 
kuokštus ir pajuodusius aviečių stagarus. Ne kitaip buvo ir 

trečiojoje aikštelėje, kuri, slenkant artyn pro krūmus, atrodė 
daug žadanti. Vieną jos pusę juosė vešlus eglių jaunuoly- 
nas, kitoje augo ąžuolai. Ąžuolų šiuose miškuose daug 
nepasitaikydavo — tik vienas, kitas. O čia vešėjo ištisas 
ąžuolynas. Toks tankus, kad išbujojusios medžių šakos be- 
veik lietė viena kitą. Didžiuma buvo seni ąžuolai, čia augę 
ne vieną šimtmetį. Jų stori, pilkai samanoti kamienai atrodė 
savotiškai pažįstami. Uvio nugara perbėgo staigus šiurpas. 

Taip! Be abejo, taip! 

Tokie patys ąžuolai augo Ventės aukakalnyje! 

Pamiršęs atsargumą, Uvis atsitiesė. Įdėmiau apsižvalgius, 
abejonių neliko. Taip, čia buvo šventasis ąžuolų gojus. La- 
bai panašus kaip ir jo gimtojoje Ventėje. O ką tik pasiekta 
aikštelė — ne paprasta laukymė, bet aukakalnio susibūrimo 
vieta. Tai liudijo dideliu puslankiu išdėstyti akmenys. Tiesa, 
dabar puslankis nebuvo taisyklingas, nes dalis akmenų buvo 
išvartyti, kai kurių trūko, o vieną pusračio pusę jau gožė į 
aikštę besibraunančios eglaitės. Tačiau, be jokios abejonės, 
kadaise čia buvo aukojama dievams. Todėl puslankio vi- 
duryje privalėjo būti ir didesnis akmuo su aukojimui skirtu 
įdubimu. Nebodamas jį čaižančių šlapių eglių šakų, Uvis 
prasibrovė į pačią aikštelę. 

Akmenį jis rado beveik toje vietoje, kur šis ir privalėjo 
būti. Tiesa, iš toliau jo nesimatė, nes jis buvo nuverstas, 
o vienas jo kampas nuskeltas. Nuskilimo vietą ženklino 
kūjo ar kokio kito sunkaus įrankio smūgiai. Kažkas smogė 
šventajam akmeniui, tačiau, kai tas nepasidavė ir pavyko 
nuskelti tik jo kampą, akmenį apvertė ir paliko. Eglaičių 
pusėn atgręžtoje dalyje juodavo dūmais apneštas įdubimas 
— jis ženklino, jog čia aukota dažnai. 

Uvis pritūpė ir pagarbiai pirštais apvedė nugludintus 
įdubos kraštus. Panašus įdubimas buvo Ventės ąžuolyno ak- 
meny. Švelnus vėjelis sujudino plikas senųjų ąžuolų šakas, ir 
Uvį užplūdo prisiminimai. Jau ir anksčiau jis daugelį kartų 

stengėsi atgaivinti tuos atminimus, bet jie užsispyrę skendėjo 
migloje. Jautė jų buvimą, tačiau nesugebėjo jų atkurti. Da- 
bar iš užmaršties juos staiga sugrąžino šios alkos kvapai, 
ąžuolų ošimas ir apeiginio akmens vėsa. Tiesa, Ventėje ak- 
muo kiek didesnis. Tačiau tai nebuvo svarbu. Jausmas, nuo- 
taika, persunkusi Ventės alką, buvo ta pati kaip čia. Jį 
apsupo ta pati šventumo dvasia, kurią jausdavo, kai mo- 
tina ruošdavosi aukoti savo bendravardei deivei Medeinai. 
Motina ypač rūpestingai rinkdavo pakurą šventajai ugniai. 
Sausas kadagių šakas kruopščiai dėdavo į vieną krūvą, 
alksnio vyteles - į kitą, o džiovintas žoleles, kurios suteik- 
davo dūmams tokį malonų kvapą, surūšiuodavo į mažesnes 
krūveles. Šį pasirengimą ji leisdavo stebėti ne tik jam - savo 
blizgiom akutėm jos ruošą stebėdavo ir du žalčiai. Jie gyve- 
no po rūkyklos pamatais, kur motina laikė žoleles. Vienas jų 
buvo juodas, kitas - baltas it pienas. 

Paskui jie patraukdavo šventosios giraitės link. Motina 
eidavo priekyje, rimta ir tiesi. Laukymėje jie sustodavo. Jis 
pats stovėdavo atokiau. Šalia tėvo, Daubaro ir sesers Jun- 
dos. Už jų puslankiu susispiesdavo Ventės pilies laisvieji 
gyventojai, ir pagarbioje tyloje visi akylai sekė, kaip Medei- 
na ant atneštų, įdubon įdėtų žarijų beria pačios surinktas 
ir išdžiovintas žoleles. Staiga įvykdavo stebuklas — motina 
pakeldavo rankas nuo aukuro, ir viršun šoktelėdavo liepsna. 
Visi stebėdavo pro jos rankas vinguriuojančius dūmų kaspi- 
nus ir klausydavo jos lygaus balso. Šnerves kuteno malonus, 
truputį salstelėjęs smilkstančių žolių kvapas. Supratę, kad 
deivė Medeina išklausė maldą ir palankiai priėmė auką, visi 
pasijusdavo saugūs. 

Uvis ryžtingai atsitiesė. Nors dar vis buvo šalta ir krap- 
nojo lietus, bet dabar labai aiškiai žinojo, ką privalo daryti. 
Būtina, kad šioje išniekintoje ir apleistoje šventoje vietoje 
vėl sužėrėtų ugnis. Kad tarp senų ąžuolų vėl plaikstytųsi iš 
čia išguitiems dievams skirti dūmai. Būtina pagerbti kita- 

dos čia garbintą Medeiną, dabar apleidusią šį šaltą ir nykų 
mišką. 


Praslinko gerokai daugiau nei valanda, kol pavyko 
uždegti ugnį. Viskas buvo permirkę, tad Uviui teko grįžti 
gilyn į mišką, kur buvo praėjęs beržyną. Reikėjo rasti plo- 
nos beržų tošies, tokios, kuri augo storų šakų apačioje ir 
nebuvo permirkusi. Reikėjo ieškoti drevės, iš kurios būtų 
galima prigramdyti sausų skiedrų. Kai jis atnešė visa tai 
prie vienišo, apleisto aukuro, nustojo lynoti ir net šiek tiek 
praskaidrėjo dangus. Laimė, kempinė, kurią jis nešiojosi 
susuktą odos skiautėje, nebuvo peršlapus, o dar kadaise 
motinos Daubarui įduotas titnagas skėlė stiprias, karštas ki- 
birkštis. Po trečio bandymo kempinėje įsiruseno žiežirba. 
Beržo tošies Uvis buvo atnešęs pakankamai, ir netrukus 
suplazdėjo vos matoma liepsnelė. Sausos iš drevių iškrapš- 
tytos medžių skiedros ją kaipmat pagavo, o joms įsidegus, 
liepsna apėmė ir drėgnas eglių šakas. 

Į šią apleistą Žiemgalos ąžuolyno šventą aikštelę sugrįžo 
ugnis. 

Tiesa, uždegti ją pačiame įdubime negalėjai, nes šven- 
tasis akmuo dabar gulėjo ant šono, o jam atstatyti būtų 
prireikę kelių stiprių vyrų. Uvis priglaudė nuskeltąjį akmens 
kampą prie apversto aukuro taip, kad ant jo sukurtos ug- 
nies liepsna lietė ir įdubimą. Ugnis įsismarkavo, pleškėjo 
ir padrėkusios šakos. Šiluma maloniai kaitino sustingusius 
pirštus ir smelkėsi į prie kūno prilipusį drabužį. Dūmų tai 
jau tikrai buvo pakankamai. Šiek tiek grauždami akis, jie 
sūkuriavo aplinkui ir kildami braukė šventojo įdubimo šo- 
nus. 

Dabar jis privalėjo pasimelsti. Kaip ir motina, kuri 
pirmiausia kalbėjo žodžius Medeinai, o paskui žemesnėms 

miško dvasioms. 

Bet kokios gi buvo tos maldos? 

Šito Uvis negalėjo atsiminti, nes iš tiesų to niekad ir 
nežinojo. Medeinos kuždėti žodžiai būdavo skirti ne jam, 
o miško dievams, ir jis atsiminė tik balso skambesį, o ne 
žodžius. 

Susikaupęs žvelgė į besisklaidančius dūmus ir įtemptai 
galvojo. Be abejo, reikėjo medžioklės deivės Medeinos pa- 
prašyti... Tačiau ne paprastais žodžiais, ne taip, kaip prašy- 
tum, pavyzdžiui, tėvo ar tuo labiau — Daubaro. Reikėjo 
ypatingų burtų žodžių, reikėjo ir ypatingos balso gaidos. 

Liepsna grūmėsi su drėgnu medžiu, dūmai sūkuriavo, 
rangėsi aplink sukrautus medgalius. Ugnis aiškiai ėmė viršų. 
Ji šoktelėjo aukštyn, laižė apatines šakas, paskui glemžė 
viršutines ir išsilaisvinusi vis kilo, pasiekė šventojo akmens 
įdubą, apgaubė ją dūmų karūna. 

— Būk pašlovinta, sese Ugnie, - pradėjo Uvis, ir žodžių 
ritmas jam pasirodė teisingas. - Tu apšvieti naktį. Tu stipri, 
laisva ir galinga... 

— Šlovė broliui Vėjui, tokiam debesuotam ir ramiam 
dangui. Šlovė broliui Vandeniui, kuris toks nuolankus, 
skaistus ir tyras. 

Jis nutilo. Žodžių prasmė visiškai atitiko šventos giraitės 
nuotaiką, jų ritmas atrodė tinkamas, bet dar liko nepasakyta 
kažkas svarbaus. 

— Šlovė sesei Saulei, kuri duoda mums dieną ir apšviečia 
mus. Ji nuostabi savo didybės spinduliuose. 

Uvis vėl nutilo, o po kurio laiko jau tvirčiau tęsė: 

— O labiausiai šlovinu tave, Medeina. Šlovė miškams ir 
eikliakojams žvėrims juose. Šlovė pelkėms ir jose lizdus su- 
kantiems paukščiams. Būk pašlovinta, Visagale Motina ir, 
meldžiu, grįžk į šio miško ąžuolyną. Tavo garbei augantys 
ąžuolai ilgisi tavęs... Ir prašo grįžti... 

Uvis užsimerkė ir atsidavė užplūdusiems prisiminimams. 

Ugnies skleidžiama šiluma sunkėsi į jo kūną, dūmų kvapas 
kuteno šnerves, 0 jį supantis miškas tarsi nuščiuvo. Nei vėjas 
nebešiureno šakų, nei lietus nepapsėjo, nei jokia zylutė 
nesucypė. Atrodė, kad patys šventieji ąžuolai, prabudę iš 
ilgo snaudulio, apstulbę stebi kylančius dūmus ir stengiasi 
pagauti atmintyje tūnančių žodžių atgarsį. 

Bet ne! Kažkur kairėje pasigirdo garsas, ir tai pakanka- 
mai aiškiai. Šnirpščiantis garsas, koks būna, kai per šnerves 
staigiai išpučiamas oras, kad jį galėtum vėlei įtraukti. Mat 
laukymėje tvyrojo neįprastas kvapas, ir kažkoks didelis 
žvėris bandė aptikti jo šaltinį. Štai ir vėl! Ir ne tik vienas 
šnirpštimas. Bent du, o gal ir trys... 

Uvis stovėjo lyg sustingęs ir lėtai pasuko galvą į kairę. 
Kitoje aikštės pusėje suvilnijo pajuodę pernykščių piktžolių 
stagarai, ir išniro šerno galva. Pakėlęs snukį, jis dairėsi še- 
riais užkritusiomis mažomis akutėmis ir plačiai išpūstomis 
šnervėmis gaudė orą. Dūmų kvapas šiam miško gyventojui 
buvo aiškiai netikėtas. Šernas vėl sušnirpštė, garsą atkar- 
tojo kitas, ir į aikštelę visai nesivaržydamas įžengė metinis 
šerniokas. Už jo dar vienas. Uvis gerai žinojo, kad šernai 
prastai mato, bet turi puikią klausą ir ypatingai gerą uoslę. 
Uoslė juos šiuo atveju ir apgavo. Neįprastas dūmų kvapas 
užgožė kitus kvapus, įskaitant ir Žmogaus. Dabar jiems 
atrodė, jog reikia tą neįprastą tvaiką ištirti. Senoji šernienė 
stovėjo aikštelės pakraštyje ir sukiodama galvą tai į vieną, 
tai į kitą pusę, smalsiai gaudė orą. Abu jaunikliai buvo dar 
žingeidesni. Ypač vienas, kuris, pašniukštinėjęs po sudrė- 
kusius aviečių stagarus, pradėjo artintis prie apvirtusio au- 
kuro. | 

Lankas gulėjo visai arti akmens. Tereikėjo lėtai pritūpti. 
Uvis judėjo tik tada, kai šerniokas nuleisdavo snukį pašniukš- 
tinėti žolę, ir sustingdavo, kai tas galvą pakeldavo. Uvis jau 
buvo nutvėręs lanką, ir lėtai kėlė vieną iš savo dviejų strėlių, 
kai šerniokas jį pastebėjo. Nuotolio tebuvo likę gal kokių 

dvidešimt Žingsnių ir Uvis aiškiai matė jo blizgančias juodas 
akutes. Šerniokas staigiai kilstelėjo galvą ir sukrenkštė. Tą 
garsą kitoje aikštės pusėje bematant atkartojo šernienė. Tai 
buvo visus įspėjantis pavojaus signalas. Dar akimirka, ir jis 
jau būtų apsisukęs ir pabėgęs, tad Uvis staigiai atsistojo ir 
dar šernui besigręžiant suspėjo iššauti. Nuotolis buvo toks, 
kad ir paskubomis iššauta strėlė giliai įsmigo į strėnas ir 
sutrikdė šernioko šuolį. Žvėris sukniubo, kėlėsi vėl, bet per 
tą laiką Uvis suspėjo pridėti kitą strėlę ir iššokti iš jį supusių 
eglaičių. Dabar galėjo šauti netrukdomas. Jis ištempė lanką 
iki galo, ir antroji strėlė giliai perskrodė krūtinę. 

Kitoje aikštės pusėje šlamėjo krūmai ir girdėjosi tols- 
tančių žvėrių bėgimas. Tačiau žingeidusis šerniokas tenubėgo 
kelis šuolius ton pusėn ir sukniubo drėgnoje žolėje. Kai Uvis 
prišoko prie jo, jis jau buvo negyvas. Antroji strėlė kliudė 
pačią širdį. 

Prieš pritūpdamas ištraukti strėlės, Uvis apžvelgė plikas 
supančių ąžuolų šakas. Pro debesis įspindo saulė, švelnus 
vėjelis siūravo medžių viršūnes. Čiulbėjo paukščiai. Miškas, 
kuris ką tik atrodė nykiai tuščias, toks jau nebebuvo. 

Prie šventojo akmens dar kilo plona dūmų juosta. 

Gyvybė ir mirtis kartais betarpiškai susipina. Mirtis 
vienam reiškia gyvybę kitam. Taip buvo ir šį kartą. Gal 
Uvis būtų ir be šito šerno likęs gyvas. Jis dar nebuvo priar- 
tėjęs prie galutinės savo jėgų ribos. Tačiau prie šios ribos 
buvo priartėjusi vilkutė. Priartėjusi ir, atrodė, beveik ją 
peržengusi. 

Kai Uvis, nešinas didele savo laimikio dalimi, pasiekė 
pasvirusią liepą ir įkišęs galvą į drevę tyliai švilptelėjo, 
vilkutė net nekrūptelėjo. Jis atsargiai ištraukė jos gailiai 
suglebusį tarsi vien pašiurusio kailio ir kaulų gniužulas, 

kūnelį. Pusiau pramerktom akutėm vilkutė blausiai žiūrėjo 
Į JI, jos Šiaip juodai blizgančios šnervės buvo sausos. 

— Tu turi gyventi! Turi! Mums padėjo Medeina, supran- 
ti? Padėjo mums! - šnabždėjo jai Uvis, tačiau vilkutė gal- 
vos nepakėlė. Nepajudėjo ji net tada, kai Uvis prieš ją 
padėjo nuluptą priekinę šernioko koją. Nors ir prikišo jos 
snukutį visai arti mėsos, ji liko abejinga. Nebuvo kitos išei- 
ties, kaip praverti jos nasrus ir įkišti smulkiai sukapotų 
kepenų gumulą. Mėsą reikėjo nugrūsti beveik iki gerklės 
galo, kol sunykęs žvėrelis pagaliau jį nurijo. Nurijo ir dar 
keletą panašiai įgrūstų kepenų gumuliukų, o po ketvirto to- 
kio kąsnio visai suglebo. Jei Uvis nebūtų pirštais jautęs po 
plonais šonkauliais plakančios širdelės, būtų pamanęs, kad 
ji nebegyva. Jis glostė pašiurusį kailį ir mėgino ją šildyti, 
priglaudęs prie savo krūtinės. Kelis kartus ji tarsi bandė kelti 
galvutę, tačiau tuoj vėl ją nuleisdavo. Jau temo, tad Uvis ją 
paguldė pačiame drevės kampe, ant sugrūstų sutrūnijusių 
lapų, o pats atsigulė šalia. 

Ir ši naktis buvo šalta, tačiau maistas darė savo. Iki soties 
privalgęs šernienos, Uvis netrukus nugrimzdo į miegą. Mie- 
gojo kietai. Pažadino jį inkštimas. Vilkutė, kaip ir anksčiau, 
padėjusi tarp letenų snukutį, inkštė. Ji ne tik buvo gyva, 
bet atrodė net šiek tiek sustiprėjusi. Lauke lietus bent lai- 
kinai buvo apstojęs, ir jautėsi šiltesnis pavasario dvelkimas. 
Uvis išsiropštė iš drevės ir ištraukė žvėrelį. Ji mirkčiojo, 
žiūrėdama traiškanotom akutėm į šviesą, bet, kas svarbiau- 
sia, kai jis padėjo prieš ją plonas šernioko blužnies riekeles, 
pati ėmė ėsti. Nors saulė dar nebuvo prasiskverbusi pro 
apniukusį dangų, visa gamta Uviui pasirodė šviesesnė ir 
linksmesnė. Tą dieną nebuvo ko eiti į mišką, tad Uvis neto- 
liese užkūrė ugnį ir šalia jos pataisė vilkutei guolį. Dienai 
įpusėjus, ant netvirtų kojų atsistojo ir vilkutė. Dabar ji pati 
ieškojo ėsti, nes kepamos mėsos kvapas ją masino. Uvis 
apimtas staigaus, vos suvaldomo džiaugsmo ją pakėlė ir 

priglaudė prie krūtinės. Nors jos kūnelis dar vis buvo trapus 
ir pažeidžiamas, dabar jautė stipriau plakančią širdį. 

— Tu gyvensi! - sukuždėjo jai Uvis. - Supratai? Gyvensi! 
Medeina taip lėmė. 

"lamsios akutės žvelgė į jį, ir atrodė, jog jų gelmėse 
iš tiesų spingsėjo ryžtas gyventi. Pasigirdo švelnus, katės 
murkimą primenantis urzgimas. Abiem rankom apglėbęs 
gležną kūnelį, Uvis pakėlė ją į viršų. Žinojo, ko dabar reikia. 
Būtinai reikės padėkoti Medeinai, bet šitai teks atlikti, kai 
vėl nueis į alką. O dabar reikėjo vardo. Visi, kam lemta 
gyventi, privalo turėti vardus. Uvis mintyse perbėgo įvairias 
galimybes, tačiau nė viena netiko. Gi jokiu būdu negalėjai 
jai duoti šuns vardo, bet netiko ir žmonių vardai. 

— Tu esi Vilkutė! — tarė jis, staiga apsisprendęs. - Būsi 
Vilkė, kai užaugsi, o dabar esi Vilkutė. Supratai? 

Uviui atrodė, kad ji suprato. Kai nuleidęs vėl priglaudė 
prie krūtinės, Vilkutė, pasukus galvą, drėgnu liežuvėliu 
lyžtelėjo jo skruostą. 

Tai jiem abiem buvo tikra puotavimo diena. Netrukus 
jie pabaigė kepenis, o į vakarą Vilkutė buvo tiek sustiprėjusi, 
kad patenkintai urgzdama graužė jai padėtą šonkaulį. 

Kitą dieną, kai Uvis grįžo iš apleistos alkavietės ir 
partempė likusią šernieną, Vilkutė jau pasitiko jį prie drevės 
angos. Jos kailis nebeatrodė beviltiškai nušiuręs, 0 nosies 
galas vėl blizgėjo. Panašiai, kaip ir jos tamsios akutės. 

Tais metais pavasaris neskubėjo. Kovo pabaigoje šiek 
tiek atšilo, ir sausesnės pelkės vietos sumėlynavo žibuoklėm, 
išsprogo karklai, o tamsų pelkių dumblą uždengė žali pu- 
rienų lapai. Tačiau balandžio pradžioje vėl pasnigo, ir 
beveik savaitę Uvis vengė išeiti toli į mišką, nes bijojo 
palikti pėdsakus. Buvo rytų, kai ledas aptraukdavo balų 

paviršių ir šaltis stingdydavo pirštus. Tačiau visa tai jau buvo 
pakenčiama. Šerniena atgaivino Uvio jėgas, o Vilkutę pa- 
skatino sparčiai augti. Jos kojos ištįso ir sutvirtėjo, kailis 
ėmė blizgėti, kaulai apaugo raumenim. Dabar ji net pabus- 
davo pirmoji ir savo drėgno, vėsaus snukučio baksnojimu 
pažadindavo Uvį. Jau spėjo keleto dešimties žingsnių rate 
aplink parvirtusią liepą iššniukštinėti visą aplinką. Bet to- 
liau ji dar neidavo. Kai Uvis, paglostęs jos galvą, liepdavo 
pasilikti, Vilkutė užsilipdavo ant liepos kamieno, lydėdavo 
jį smalsiom akutėm, o jam dingus, ten pat prigulus, lauk- 
davo grįžtančio. Jos klausa ir uoslė sparčiai vystėsi, ir netru- 
kus Uvis pastebėjo, jog Vilkutė pagauna garsus ir ypač kva- 
pus, kurių jis pats nepastebi. Ne kartą vakare, kai jie prieš 
lįsdami į drevę sėdėdavo prie ugnies, Vilkutė pastatydavo 
ausis ir kraipydavo jas tai į vieną, tai į kitą pusę. Suinkšda- 
vo ir pažvelgdavo į Uvį, tarsi klausdama: “O ten kas? Ką 
aš dabar girdžiu?" Dažniausiai Uvis nieko taip ir neišgirs- 
davo, nors kartais, Vilkutei atkreipus jo dėmesį, ir jo ausis 
sausos šakos trakštelėjimą. 

Viena pasidarė aišku. Jei Vilkutė budi, niekas prie jų 
nesugebės prislinkti nepastebėtas. Net jei žingsniai būtų to- 
kie atsargūs ir švelnūs, kaip prie zuikio sėlinančios lapės. 

— Gal ten kokia stirna... Aa?.. - glostydamas Vilkutės 
kailį, Uvis taip pat žvelgė į prieblandą, iš kurios atsklido 
ausimis vos pagaunamas garsas. - Šernas tai ne. Tą aiškiau 
girdėtumėm. Bet pamatysi, pagausim mes ir stirną! 

Deja, su stirnom nesisekė. Miškuose į vakarus ir į pietus 
nuo pelkės Uvis aptiko net kelių stirnų šeimynų pėdsakus. 
Pastangų įdėjo nemažai, tačiau pelnė tik tiek, jog keliskart 
jam pavyko pamatyti, kaip sumirga rudas kailis ir švysteli 
balkšva uodega. O medžioti jis medžiojo atkakliai ir kai jau 
pažinojo juos supantį mišką, bei suvokė kur ir prie ko ga- 
lima prisėlinti, medžiojo sėkmingai. Kartais pasitaikydavo 

ir tikra laimė. Vieną dieną pasisekė sumedžioti riebią šiau- 
rėn skrendančią žąsį, o kitą — net du zuikius. Zuikiai buvo 
sulysę ir nusišėrę, kaip paprastai būna pavasarį, bet užtat 
žąsis pasitaikė nuostabi. Atsidėkodamas už ją, kitą kartą 
apsilankęs alkavietėje Uvis Medeinos garbei sukūrė ypač 
dūmingą ugnį. Vakare, kai abu vėl sulįsdavo į drevę ir 
Vilkutė per sapną tyliai suurgzdavo, Uviui atrodė, kad ji 
veikiausiai sapnuoja tą riebią žąsį. Šiaip jie turėdavo ten- 
kintis tuo, kas pakliūdavo. Vienas, kitas ežys, per toli nuo 
savo pušies nuliuoksėjusi voverė, kelios nedidelės kurap- 
kos. Svarbiausią jų maisto dalį sudarė pelkės pakraštyje gy- 
venantys kiškiai ir pačioje pelkėje šmirinėjančios vandeninės 
žiurkės. Tos sukosi lizdus gretimose švendrėse, ir Uvis įsi- 
gudrino jų takuose statyti spąstus. Jų mėsa buvo visai ne- 
bloga; tiesą sakant, minkštesnė ir skanesnė už kiškių. Netru- 
kus Vilkutė jau taip sustiprėjo, kad sugrauždavo vandeninės 
žiurkės kailį ir visus kaulus. 

"Taip ėjo savaitės, jos subėgo į mėnesį, po to ir į antrą. 
Balandžio pradžioje iškritęs sniegas ir šalnos pasirodė esąs 
paskutinis Žiemos atsisveikinimas. Pro apniukusių debesų 
dangą vis dažniau prasiskverbdavo saulė, ir visa gamta pra- 
dėjo galvotrūkčiais vytis prarastą laiką. Atrodė, jog viskas 
žėlė ir skleidėsi ne dienom, o valandom. Miškai pasidengė 
gėlių kilimais, balose sausas švendres į šalį stūmė nauji, sul- 
tingi stiebai, pelkių akivarai apsitraukė žalsvais dumbliais. 
Ir ramybės buvo mažiau. Pradėjo savo pavasarinį kurkimą 
varlės, parskrido visokiausių paukščių būriai, įskaitant i|- 
gakakles gerves ir bent keletą ančių rūšių. Visa tai pajvairino 
jų mitybą. Ne itin skanūs, bet iš bėdos valgomi buvo jaunų 
švendrių stiebai, abiejuose upeliuose buvo galima sugauti 
vėžių ir nedidelių raudžių, bet kurį laiką dosniausiai jų 
aplinkos siūlomas patiekalas buvo varlės. 

Varlių naudą Uviui parodė pati Vilkutė. Ji dabar būdavo 
beveik nuolat alkana, nesvarbu kaip gerai Uviui sekėsi 

medžioklėje. Kartą, kai medžioklės laimikis tebuvo viena 
vandeninė žiurkė, Uvis Vilkutei atidavė beveik visą grobį, 
išskyrus užpakalines kojas. Ši viską, kas jai buvo duota, 
sužiaumojo bematant su oda ir visais kauliukais. Suėdė ir 
žvelgė gailiom akim, kaip Uvis ant ugnies kepa savo kuklią 
grobio dalį. 

— Nieko nebus... — tarė jai Uvis. - Ir taip dvigubai ga- 
vai... 

Vilkutė suinkštė, tarsi suprastų. Kartu su bujojančia 
pavasario gamta, ir ji kas dieną beveik pastebimai augo. Tad 
maisto jai reikėjo. 

— Pati susimedžiok, jei jau taip nori! - tęsė Uvis. - Aš 
pats nevalgęs visą dieną. 

Jis bandė daugiau nekreipti į ją dėmesio ir net nepa- 
stebėjo, kaip ji staigiu liuoktelėjimu sučiupo nemažą rudą 
varlę. Varlių čia buvo apsčiai. Vakarais jų kurkimas virpino 
ausis. Kai Uvis atsisuko į Vilkutę, ji jau buvo nustvėrusi 
varlę už galvos ir didžiuodamasi atnešė ir paguldė ją prie jo 
kojų. 

— Na, šita tai jau tavo! — užtikrino Uvis. - Dabar abu 
turim ką valgyt. 

Vilkutei to nereikėjo kartoti. Ir suėdė ji varlę su tokiu 
pasigardžiavimu, kad įsidrąsino ir Uvis. Įsitikino, kad varlės 
užpakalinės kojos ne ką mažesnės už jauniklės vandeninės 
žiurkės, o pakeptos būna net ganėtinai panašaus skonio. 

Antram mėnesiui einant į pabaigą, Vilkutė užsigeidė 
eiti medžioklėn. Ji jau buvo tiek paaugusi, kad siekė Uviui 
virš kelių. Tiesa, jos galva dar buvo per didelė kūnui, ir bėgo 
ji ne taip, kaip bėga subrendę vilkai ir šunys. Iš pradžių Uvis 
jai drausdavo jį sekti. Deramai subarta, Vilkutė apsisukda- 
vo, grįždavo prie nuvirtusios liepos ir nenoriai užsiropšdavo 

ant kamieno. Tačiau jos priekaištingas žvilgsnis ir pabrukta 
uodega aiškiai bylojo, kad ji šitai skaudžiai išgyvena. Vienas 
rytas pasitaikė ypatingai gražus ir pavasariškas. Uvis buvo 
sumanęs aplankyti alkavietę ir buvo nusiteikęs šventiškai. 
O čia Vilkutė trynėsi prie jo kojų ir unkštė. Pasidarė gaila 
ją palikti pelkės pakraštyje, kur dabar netrūko uodų, tad 
Uvis nusileido. Jis pamojo jai, kad sektų, ir Vilkutė trum- 
pam pamiršo, jog ji ne koks paikas šunelis, o grynakraujis 
grėsmingas vilkas. Ji pradėjo siausti, lakstyti į priekį ir atgal, 
kol Uvis ją sudraudė. 

— Na, pakaks! Medžioti einam, o ne žaisti! Supranti? 

Vilkutė sustojo, pakreipusi galvą, pažiūrėjo į Uvį, ir jos 
protingos tamsios akys šelmiškai sublizgėjo. Tada ji pritūpė, 
palaukė kol Uvis paglostys galvą, ir šiurkščiu liežuviu palaižė 
jo ranką. 

“Taip..." — tarsi sakė. - “Aš suprantu." 

— Na, tai Žiūrėk man! - perspėjo Uvis. - Dabar mes tu- 
rėsime veikti kartu. Ne kas sau, o drauge. Supranti? 

Atrodė, jog ji ir tai supranta. Tą kartą jie abu išėjo 
į mišką, ir tai buvo jų tikrosios bendrystės pradžia. Jau 
ne gailesčiu ar dėkingumu pagrįstos, bet bendrystės, kuri 
remiasi abipusiu pasitikėjimu ir savotišku lygiateisiškumu. 
Nėra geresnio būdo tai išugdyti, kaip per medžioklę. Vieno 
stiprybė šiuo atveju tampa abiejų stiprybe, ir vieno klaida 
taip pat atsiliepia abiem. O pasirodė, kad stiprybių jie turi 
ne eilinių. Uvis turėjo puikią klausą ir ne taip jau blogą 
uoslę, tačiau nė vienoje srityje negalėjo prilygti Vilkutei. Net 
ir įvairiausių vėjo sukeltų garsų pilname miške ji atskirdavo 
prispaustos šakelės trakštelėjimą nuo visų kitų garsų, 0 apie 
uoslę nėra ko ir kalbėti. Vilkutei miškas buvo tarsi užrašų 
knyga, kurioje liko pažymėta, kas ir kuria kryptimi čia buvo 
praėjęs, prabėgęs ar prašliaužęs. Tačiau, savo ruožtu, Uvio 
akys buvo kur kas aštresnės. Kaip ir daugelio miško žvėrių, 
vilkų regėjimas nėra ypatingai geras, ir Vilkutė, nors jos 

akys mįslingai blizgėjo, nebuvo išimtis. Judantį Žvėrį ar 
paukštį ji sugebėdavo sekti puikiai, bet sustingusio galėjo ir 
nepastebėti. Žinoma, tik tokiu atveju, jei vėjas nedvelkė iš 
tos pusės. Bėgime vėlgi išaiškėjo Vilkutės pranašumas. Tie- 
sa, ne pačioje pradžioje. Tą pirmą jų bendros medžioklės 
mėnesį jos kojos dar nebuvo pakankamai sutvirtėjusios, ir 
kurį laiką Uvis lenktynes net laimėdavo. Bet tai netrukus 
pasibaigė. Ir greičiu ir, tuo labiau, ištverme dvikojis 
žmogus negali lygintis su bėgimui sutvertu vilku. Šituo ne- 
trukus įsitikino ir Uvis. Po vienų pralaimėtų lenktynių jis 
susmuko sunkiai alsuodamas į miško samanas. Atrodė, kad 
besidaužydama širdis pasiruošusi iššokti per gerklę, kai tuo 
tarpu Vilkutė, džiaugdamasi savo laimėjimu, lyg niekur 
nieko apibėgo dar vieną ratą apie jo pasliką kūną ir pritūpus 
šalia ėmė lekuoti. 

— Na, gerai jau, gerai... Tu greitesnė... - sunkiai alsuo- 
damas pripažino Uvis. - Užtat aš turiu lanką. 

Reikėjo kuo nors atstatyti savo viršenybę, o lankas šiuo 
atveju puikiai tiko. Vilkutė šitai taipogi įvertino. Kai jie 
prisėlindavo prie dažniausiai jos surasto žvėries, ji nepulda- 
vo, vilkų įpročiu, jo vytis. Jei vėjas ir aplinka buvo palankūs, 
priglusdavo prie žemės, sustingdavo ir laukdavo Uvio šūvio. 
Tik tada šokdavo į priekį. O jei tai buvo tankumyne arba 
nesisekė pakankamai prisiartinti tinkamam šūviui, tada ji 
apeidavo aplink ir, tarsi gerai išmokytas varovas, bandydavo 
ginti grobį Uvio pusėn. 

Šias medžioklės gudrybes jie išmoko ne išsyk. Visko 
reikia mokytis, ir nors medžioklė Uviui, o ypač Vilkutei 
buvo prigimta, praėjo laiko, kol jie įprato veikti kartu. 
Laimė, pavasariui einant į pabaigą, progų atsirasdavo vis 
daugiau. Be pagausėjusios smulkmės, kaip ančių, zuikių, 
jau nekalbant apie vandenines žiurkes, atsirado daugiau ir 
stirnų, išsiperėjo tetervinai, pabalių alksnius graužė bebrai, 
ir šernai jau vedžiojosi ūgtelėjusius jauniklius. Grobio tad 

buvo apsčiai ir pasikliaujant Vilkutės klausa bei uosle jį 
surasti tapo daug lengviau. Taigi progų tobulinti medžioklės 
įgūdžius jiems netrūko. Netrūko ir sėkmės. Ypač jiems 
pradėjo sektis, kai medžioklės laiką bent iš dalies pritaikė 
prie vilkų, o ne prie Žmonių papročių. Vilkai medžioja 
naktį arba labai ankstų rytą, auštant. Mat medžioklė jiems 
gyvybės, ne malonumo klausimas. Būtent tada ganosi dauge- 
lis stambesnių miško žvėrių. Žinoma, naktį ar prieblandoje 
šauti sunkiau, ir prisėlinti reikia itin arti. Tačiau kartu veiki- 
ant ir šitai pasiekiama. Jie sumedžiojo ir keletą stirnų, ku- 
rios anksčiau, atrodė, tik tyčiojosi iš Uvio. 

Taip visą šaltą pavasarį juos persekiojęs alkis buvo ga- 
lutinai numalšintas. Sotus maistas darė savo. Vilkutė ne 
tik gerokai ūgtelėjo, bet ir jos kailis ėmė žvilgėti. Paaugo 
bei sutvirtėjo ir Uvis. Jis jau buvo spėjęs ištįsti per pasta- 
ruosius metus Bardo trupėje. Dabar akivaizdžiai paplatėjo 
pečiai, padidėjo krūtinė, sustiprėjo kojos. Mat, kai stengiesi 
neatsilikti nuo jauno, tolydžio stiprėjančio vilko, tenka daug 
bėgioti. 

Išsiplėtė ir jų medžioklės plotai. Jie ištyrė didžiosios 
pelkės, per kurią Uvis, nešinas vilkute taip sunkiai prasibrovė, 
pietinius ir rytinius pakraščius. Tada pelkė buvo didžiumoje 
užšalusi. Dabar į ją įžengti buvo dar sunku net ir jiems. To- 
liau nukeliavo jie ir į vakarus, kur tekėjo kiek didesnis upe- 
lis. Pasirodė, jog miške, supančiame upelį, anksčiau būdavo 
ganoma. Tai ženklino apgraužti krūmai ir nutrypti upelio 
skardžiai. Kažkur toliau pasroviui turėjo būti gyvenvietė. Ir, 
ko gero, nemaža. Į tą pusę vedė pusiau užžėlę takeliai, vie- 
nas iš jų ganėtinai platus. 

Kiekvieną kartą, kai jie aplankydavo alkavietę, Uvis 
nueidavo iki upelio pakriaušės patikrinti, ar nepamatys 
naujų pėdsakų. Pakriaušės šlaituose, kurių nesiekė pavasarį 
pakilęs upelio vanduo, dar buvo galima įžiūrėti čia pernai 
ganomų galvijų ir arklių kanopų žymes. Kai kurie arkliai 

buvo kaustyti. "Iai reiškė, kad netoliese turėjo būti ne 
tik gyvenvietė, bet ir pilis. Paprasti valstiečiai savo arklių 
nekaustė. Geležis buvo per brangi. Kaustydavo tik karo 
tarnybai skirtus arklius, kuriems buvo lemta risnoti toli. 
Vilkutė visai abejingai apšniukštinėjo tuos jau seniai gyvulio 
kvapą praradusius įdubimus molyje, nesuprasdama, kodėl 
jie taip domina Uvį. 

— Va, matai... Kaustyta kanopa. Čia sunkus arklys buvo, 
— aiškino jai Uvis, tačiau Vilkutė nekreipė dėmesio. Ją la- 
prie upelio atsigerti tetervinų pėdsakai. Nors molis buvo 
padžiūvęs, juos įžvelgė ir Uvis. 

— Tai tik tetervinai. Palik juos, — sakė jis Vilkutei. — 
Turime dar pusę stirnos. Va, šitie yra svarbūs. O gal čia 
vokiečiai buvo? Aa? 

Kai Uvio balse atsirasdavo klausimo gaidelė, Vilkutė 
kaip įmanydama stengdavosi suprasti, koks reikalas. Ji 
įdėmiai žvelgė vaikinui į veidą. 

— Vokiečiai, - lėtai pakartojo Uvis. - Sunkūs arkliai. Gal 
ir šarvuoti. 

Vilkutė žiūrėjo į jį, ir jos tamsiose akyse jis matė 
mažytį savo atspindį. Upelio vanduo tykiai šnarėjo pro 
šalį, ant pakrantės dumblo vėl nutūpė jų išbaidyti šią vietą 
pamėgę gelsvasparniai drugeliai. Uvis atsiduso. Kaip jis 
galėjo paaiškinti gyvuliui baimės jausmą, kurio ir pats 
gerai nesuvokė. Jis jau kurį laiką jautė, kad atėjo metas ke- 
liauti toliau. Kažkur už šitų miškų, pelkių ir kalvų turėjo 
tekėti ir pati svarbiausioji upė iš visų. Jo vaikystės upė 
— skaidrioji Venta. Upė, kurią jis sapnuodavo, kai sapnai 
būdavo malonūs. 

Kažkur... Bet kurlink? 

Rytų pusėje plytėjo pelkės, o už jų buvo ir Kristfeldo 
vienuolynas. Ventė negalėjo būti šiaurėje, nes ten kažkur 
toli kilo Rygos miesto sienos, o dar toliau - Igaunija. Tai ten- 

link kadaise keliavo jo senelis — išdidusis Žvelgotė. Vakarų 
pusėje, nežinia kiek toli, buvo Kuršas. Tiek Uvis apytikriai 
suvokė. Tad pagrindinė kryptis tarsi buvo aiški — reikėjo 
keliauti į pietus. Tačiau apsispręsti nebuvo lengva. Kaip 
ryžtis iškeliauti į nežinią, kai diena tokia šilta ir maloni, 
kai pusė jauno stirnino kabo eglės paunksnėje netoli jų 
stovyklavietės, prie parvirtusios liepos? 

— Pagalvosim, gerai? — Uvis patapšnojo Vilkutei galvą. 
— O dabar... Jau net kelios dienos, kai beužkūrėm ugnies 
Medeinai... 

Vilkutė jau buvo pripratusi prie ugnies, ir šaltais vaka- 
rais ypač įvertindavo laužo skleidžiamą šilumą. Atrodė, ji 
net suprato, jog ta nedidelė ugnelė, kurią Uvis sukurdavo, 
kai jie pasiekdavo ąžuolyną, buvo kažkuo ypatinga. Ji nesi- 
braudavo artyn, bet atsitūpusi už kelių žingsnių pagarbiai 
viską stebėdavo. Ir prie aukuro akmens ji nelįsdavo pirma, 
bet sekė Uviui iš paskos. Todėl šį kartą būtent Uvis pirmas 
įžvelgė, jog čia kažkas buvo ne taip. 

Jis sustojo ir pakėlė ranką, pristabdydamas Vilkutę. 
Pritūpęs įdėmiai patikrino ant plokščio akmens gulinčius 
pelenus. Nekilo abejonės. Jis kurdavo ugnį iš beržinių šakų, 
ir kai tos beveik sudegdavo, uždėdavo džiovintas kvapnias 
žoleles. Bet čia buvo degintos kadagio šakos. Tai ženklino 
keli likę apanglėję dervingi galai. 

Kažkas kitas čia kūreno ugnį. Bent prieš dieną, o gal 
ir dvi, nes Vilkutė ramiai stovėjo šalia, akivaizdžiai neuž- 
uosdama jokio nepažįstamo kvapo. Ir kūreno pagarbiai. 

Nedidelę. Matyt, aukojimui skirtą. 

UŽPUOLIKAI 


Vai švada buvo aiški — kažkas be jų naudojo apleistą 
„24 alkavietę. Iš kur atėjo tie, kurie čia kūrė ugnį, 

sa nebuvo lengva nustatyti. Prieš naktį buvo palyta, 
tad pėdsakų atsekti nebuvo galima. Žolė nebuvo nutrypta, 
prie šventojo akmens augančių krūmų šakos nenulaužtos, 
tad žmonių negalėjo būti daug. Gal tik keli, o gal ir vienas. 

Po to Uvis kurį laiką vengė alkavietės. Tačiau tada 
pradėjo nesisekti medžioklė, o vieną ankstų rytą, bandy- 
damas užbėgti už akių jaunam šernui, jis griuvo ir stiprokai 
susimušė kelį. Kelias dienas teko šlubčioti. 

— Medeinai neaukojom. Štai kas! - paaiškino Uvis kan- 
triai jo laukiančiai Vilkutei. - O ką mum gali padaryti? 
Čia mūsų miškas, ar ne? Tereikia gerai apžiūrėti, ar yra 
pėdsakų. 

Jie atsargiai prisiartino prie saulės gražiai apšviestos 
alkavietės. Iš toliau ji atrodė taikiai ir itin šventiškai. Aukš- 
tai virš jų dideliame ąžuole švelniai suburkuodavo miško 
balandis. Buvo tylu, ramu. 

Pirma jie apsuko didoką ratą. Nusileido prie pat upelio 
ir lanku apėjo aikštę iš vakarų pusės. Viename iš pusiau 
užžėlusių, neryškių miško takelių, vedusių į vakarus, Vilkutė 
užtiko jai nepažįstamas pėdas. Nelengva jas buvo įžiūrėti, 
nes praeita buvo gal prieš dieną ar dvi, ir jei ne Vilkutės 
jautri uoslė, Uvis nebūtų jų pastebėjęs. Jis lėtai ėjo šalia 
jų, kol pasiekė žemumą, kurią pavasarį paplaudavo ištvinęs 
upelis. Čia takas kirto nusėdusio upelio dumblo plotelį, ku- 

rio dar nebuvo suskubusi apdengti augmenija. Minkštoje 
žemėje buvo likę giliai įmintos pėdos. 

— Du Žmonės, - paaiškino Uvis šalia pritūpusiai ir viską 
įdėmiai stebinčiai Vilkutei. - Vienas vyžotas. Kitas basas... 

Ypač viena, ta vyžota, pėda buvo nedidelė. Iš tiesų, 
mažesnė už Uvio. Ne ką didesnė buvo ir antroji. Buvo gali- 
ma atskirti ąžuolyno kryptimi vedančias ir iš jo grįžtančias 
pėdas. 

— Tai geri Žmonės, - patyrinėjęs pėdas nusprendė Uvis. — 
Ne vokiečiai. Jie aukoja Medeinai. Turime paaukoti ir mes. 

Ir taip dar neseniai visiškai apleistoje miško pakraštyje 
paslėptoje alkavietėje vėl suplazdėjo ugnis. Nors Uvis ne- 
žinojo, kokias žoles geriausiai tinka deginti Medeinos gar- 
bei, bet užtai jau buvo suradęs tinkamus žodžius. Ypač jam 
patiko ugniai skirti žodžiai: 

“Būk pašlovinta, sese Ugnie. Tu apšvieti naktį. Tu stipri, 
laisva ir galinga." 

Patiko taipogi žodžiai, skirti broliams Vėjui ir Vande- 
niui. Juos kartojant, jo mintyse neišvengiamai iškildavo tra- 
pioji Frančeska. Tiesa, ji sakė, jog tai ne jos Žodžiai, o 
kažkokio švento vyro, kuris gyvena labai toli. Tačiau tai 
nebuvo svarbu. Malda priklauso tam, kas ją kartoja. Mal- 
dos žodžiai tad priklausė Frančeskai, o dabar taipogi pri- 
klausė ir jam. Kai tuo pačiu banguojančiu ritmu pridėjo 
prašymus skirtus deivei Medeinai, tereikėjo prisimerkti 
ir jam atrodė, jog stovi Ventės pakrantės ąžuolyne šalia 
Daubaro, o priekyje motina kursto šventąją ugnį ir šnabžda 
žodžius, kurie susilieja su ąžuolų ošimu. 

O kas dėl deginamos aukos... Jis buvo tikras, jog deivė 
Medeina nesupyks, jei jis išbandys tą plačią pasiūlą, kurią 
galima aptikti jos valdose. Kai medžiodamas surasdavo 
kokią ypatingai kvapnią žolę ar augalą, ją nusiskindavo ir 
padžiovindavo. Tada pabandydavo deginti. Pasirodė, jog ne 
visi kvapnūs augalai skleidžia malonų dūmą, tačiau po kelių 

bandymų surado į čiobrelius panašų prie žemės prigludusį 
balzganai žalią vijoklį. Nors ypatingai nekvepėjo, tačiau 
padėtas ant anglių pradėdavo lėtai smilkti, ir miško aikštė 
pžisipildydavo kvapais bei prisiminimais. Atrodė, kad malo- 
nus kvapas patiko ir Vilkutei. Žolėms smilkstant, ji, ati- 
džiai viską sekdama, tupėjo truputį atokiau, ir jos juodos 
blizgančios šnervės virpėjo. 

— Reikėtų pasekti tuo takeliu toliau į vakarus... Ką ma- 
nai? — paklausė Uvis Vilkutės. - Sužinotumėm, iš kur tie 
žmonės ateina. 

Bet Vilkutė tik karpė ausimis, baidydama ją varginančias 
musytes, ir tylėjo. 

— Gal tu ir teisi... - pagalvojęs sutiko Uvis. - Mums lem- 
ta keliauti į pietus. Artėja metas, kai reikės iškeliauti. Tikrai 
iškeliausim. 

Iškeliavimo metas atėjo netrukus, tačiau kelionė 
prasidėjo ne taip, kaip Uvis tikėjosi. 

Po kelių lietingų dienų išaušo gražus, saulėtas rytas. 
Uvis buvo pridžiovinęs nemažą pluoštą kvapniųjų žolių ir 
nutarė jas nunešti į alkavietę ir padėti ąžuolo drevėje, kad 
nesudrėktų. Ejo gana drąsiai, nes buvo nusprendęs, jog 
čia ateinančiųjų bijoti nebuvo ko. Anaiptol. Vylėsi, kad gal 
pavyks juos sutikti. Jau iš toliau matė, jog aikštelė tuščia, 
tad nusprendė pirma nueiti prie drevėto ąžuolo. Tuo tarpu 
Vilkutė, kaip buvo įpratusi, nubėgo į alkavietę apuostyt! 
pėdų. Dar nepasiekus aukuro, ji staiga tarsi įbesta sustojo Ir 
jos juodi nugaros šeriai pasišiaušė. Taip ji elgėsi tik užtikusi 
ką nepažįstamo ir grėsmingo. Uvis metė žoles žemėn ir teki- 
nas pasileido jos pusėn. 

Dar bebėgdamas matė, kad žolė aplink alkavietę iš- 
braidyta. Ne tik tai. Pats aukuro akmuo buvo paristas tO- 

liau į šalį, nuskeltosios dalies nesimatė. Uvis sustingo ir 
pritūpė. Prilaikydamas kvapą, jis apsižvalgė ir įsiklausė. 
Tačiau aplinkui miškas buvo tuščias. Tik vėjas šnarino 
ąžuolų lapus, girdėjosi įprasti paukščių garsai. Jis atsargiai 
atsitiesė ir lėtai priėjo prie ištrypto žolės rato. Nereikėjo net 
pasilenkti, norint perskaityti šias pėdas. Jų buvo visur. Tie, 
kurie šį kartą čia įsibrovė, visiškai nesistengė slėptis. 

— Vokiečiai... — sušnibždėjo Uvis. Be jokios abejonės. 
Šventą aukurą galėjo išniekinti tiktai vokiečiai. - O šitas — 
su batais. Šitas taip pat. 

Vilkutės šnervės virpėjo. Ji gaudė nepažįstamo, bet jai 
nemalonaus kvapo likučius. Prieš tai tokia jauki ir šventiška 
alkavietė dabar atrodė svetima, iš naujo išniekinta. Tie, ku- 
rie čia buvo, stengėsi griauti ir ardyti. Aukuro akmenį ženk- 
lino balkšvos aptrupėjusio granito žymės. Čia buvo trenkta 
kažkokiu sunkiu įrankiu, o gal kitu akmeniu. Tačiau aukuro 
akmens perskelti nepajėgė, užtat su dar didesniu įniršiu nai- 
kino, kas tik įmanoma. Nuo aukuro nuskeltas kampas, kurį 
Uvis buvo prišliejęs prie įdubos pusės ir ant kurio kūreno 
ugnį, buvo sutrupintas į skeveldras. Keli iš mažesniųjų šven- 
tąjį ratą ženklinusių akmenų taipogi buvo išvartyti. Šį kartą 
nereikėjo Vilkutės išskirtinos uoslės. Pėdos aiškiai vedė 
upelio link. Prie skardžio buvo ištryptas didokas plotas, žolė 
apskabyta ir apdrėbta arklių mėšlu. Raiteliai atkeliavo čia 
Iš šiaurės; gal tuzinas, gal ir daugiau. Pėdos buvo per daug 
susimaišiusios, kad galėtum tiksliai spręsti. Čia sustojo. Nu- 
lipo nuo arklių, bet jų nenubalnojo. Sustojo neilgam. 

— Šitas, va, buvo kaustytas, - Uvis pirštu apvedė aštrų 
kaustytos kanopos įspaudimą. - Šitas irgi. Bent penki 
kaustyti. 

Kiek nekaustytų, nustatyti buvo sunkiau. Tikrai virš 
dešimties. Ne visi ėjo į alkavietę. Dalis susėdo čia, prie 
skardžio. Upelio dumble matėsi giliai įmintos pėdos. Ien 
keli sėmė vandenį. Kiti, bent kokie penki, nuėjo prie 

alkavietės. "Ienai dar sykį išniekino, išdaužė akmenis, vėl 
apvertė aukurą. Po to grįžo, sėdo ant arklių ir patraukė 
tolyn į vakarus. Kada tai įvyko? Arklių mėšlas buvo visai 
atvėsęs, 0 ant vienos giliai įmintos pėdos žvilgėjo voratin- 
klio siūlai. Kadangi vorai tinklus mezga ryte, tai reiškė, jog 
alkavietės niekintojai čia praėjo vakar. 

Nors buvo arti vidudienio ir šilta, Uvis jautė, kaip jo 
kūną nukrėtė šiurpas. Jis pažvelgė į alkavietę, tačiau dabar 
ji atrodė nebe sava. Medeina ją buvo vėl apleidusi, o kad ji 
sugrįžtų, reikės daugiau negu kvapnių žolelių. 

Uvis sukando dantis ir stipriau suspaudė lanką. Šalia 
stovinti Vilkutė pajuto jo įtampą ir vėl pašiaušė plaukus. 
Ji jau baigė penktą mėnesį ir seniai nebebuvo tas gležnas 
padarėlis, kurį Uvis žiemą pernešė per pelkes. Dar nebuvo 
suaugęs vilkas, bet jau buvo pasiekusi bent du trečdalius 
suaugusio vilko ūgio ir tapusi patikima medžioklės bendrin- 
inke. Tai jos buvimas šalia užslopino bekylančią Uvio baimę. 
Jam nebereikėjo nuolat bijoti. Dabar jis nebebuvo vienas, 
silpnas ir beginklis. 

-Uvis patikrino, kad maišelis su motinos titnagu būtų 
saugiai prigludęs prie krūtinės. | 

— Mes seksim juos! — kimiai tarė beveik vilke tapusiai 
Vilkutei. 

Alkavietės niekintojai nesistengė slėpti savo pėdsakų, 
todėl sekti juos buvo lengva. Vėjas tą popietę dvelkė 
iš vakarų, daugmaž jiems į veidą, tad nebuvo pavojaus, 
kad vokiečiai galėtų tūnoti kokioje tankmėje ir netikėtai 
užklupti. Nuo to juos saugojo jautrioji Vilkutės uoslė. Taigi 
pėdsakais sekti jie galėjo ir bėgdami. Per pečius persimetęs 
lanką, Uvis bėgo pastovia, tolygia ristele, o jo priekyje šuo- 
liavo Vilkutė. Veikiai jie paliko savo įprastus medžioklės 

plotus ir įžengė į nepažįstamą kraštą. 

Tolstant nuo didžiosios pelkės, gamta pamažu keitėsi. 
Miškas tapo atviresnis, laukymėse beveik neliko krūmų. 
Atrodė, jog čia kadaise būdavo šienaujama. Apžėlęs takas, 
kuriuo nujojo užpuolikai, daugmaž sekė upelio vingius. 
Maždaug užvarsto į upelį įsiliejo intakas, ir upelis praplatėjo. 
"Ten buvo pieva, už jos brasta, o takas tęsėsi kitoje upokšnio 
pusėje. Tai čia jų sekami keleiviai buvo sustoję nakčiai. Iš 
nutryptos žolės buvo galima spręsti, jog jų buvo gal pen- 
kiolika ir kad perėję brastą jie plačiau išsisklaidė. Taip pat 
buvo aišku, kad jie nemiegojo vienoje vietoje, o pasiskirstę į 
dvi dalis. Ir ugnį kūreno atskirai. Vienoje grupėje laikėsi tie 
su batais, kitoje — vyžoti. Tačiau ir pastarieji buvo ginkluoti. 
Tai ženklino prie gretimo klevo žemėje įspaustos iečių kotų 
žymės. Šito reikėjo tikėtis. Neginkluotas būrys nekeliaus per 
šį nuošalų Žiemgalos miškų kraštą. 

Perbridus brastą, teko kopti į kalvą. Nuo jos viršūnės už 
kokio varsto į vakarus jie pamatė kylančius dūmus. Dabar 
reikėjo būti ypatingai atsargiems. Jie apleido praplatėjusį 
taką ir pasitraukė giliau į mišką. 

Labiausiai Vilkutę sujaudino šuns lavonas. Šuva buvo 
pervertas ietim, po to pribaigtas smūgiu į galvą. Tai buvo vi- 
dutinio dydžio rudo plauko šuo - toks, kokių daug Žiemga- 
los krašte ir Turaidoje. Šuo tysojo tiesiai ant tako, kuris vedė 
į gyvenvietę. 

Į buvusią gyvenvietę. 

Dabar ten tesmilko apanglėję rąstai. Šalia buvęs ne- 
didelis daržas, kuriame dar kyšojo keli kopūstų daigai, buvo 
ištryptas, tvoros išvartytos. Kiek toliau stovėjo susmegęs, 
drėbto molio sienų tvartelis. Jo stogas buvo įgriuvęs, durys 
išverstos. Įgriuvęs stogas dar smilko. Šalia tvartelio, ant 

krauju persunktos sutryptos žemės, drybsojo žalos karvės 
galva. Jos liežuvis buvo išpjautas, o akys išdurtos. Kiek to- 
liau į daržo pusę riogsojo jos išverstas pilvas bei supliuškusių 
pilkų žarnų kaupas. Buvo akivaizdu, jog ją. čia pat skerdė ir 
mėsinėjo. Dabar likučiais džiaugėsi spiečiai musių. 

Prieš išdrįsdami prieiti prie smilkstančio tvarto, jie ap- 
suko didelį ratą aplinkui suniokotą gyvenvietę. Reikėjo pa- 
tikrinti, ar 1š tikrųjų be įkyriai zvimbiančių musių čia nebu- 
vo likę nė gyvos dvasios. Įsitikino, jog kadaise ši vieta 
turėjo atrodyti visai kitaip. Tačiau taip buvo prieš eilę 
metų. Tada šioje jaukioje lomoje buvo įsikūręs kokių 
dešimties sodybų kaimas, gal net ir daugiau. Dabar čia 
tedūlėjo griuvėsiai. Aplenkdami smilkstančią gaisravietę, 
jie perkirto kelis buvusių ūkių kiemus. Apėjo jau spėjusius 
erškėtrožėm apaugti apanglijusius trobų sienojus, dilgėlių 
užgožtus daržus, įgriuvusius rūsius ir užakusius tvenkinius. 
Vienoje vietoje Uvis vos neįkrito į giloką užverstą šulinį. 
Kur pažvelgsi, aiškiai matėsi ankstesnio naikinimo pėdsakai. 
Pasirodė, jog šis kaimas mirė per du kartus. Prieš daugelį 
metų vyko jo pirmasis sunaikinimas. Čia išliko, o gal ir su- 
grįžo keli jo gyventojai, kurie pradėjo varganą atstatymo 
darbą. O dabar tie menki atstatyti likučiai buvo pakartotinai 
ir galutinai sunaikinti. 

Apsukę ratą įsitikino, kad išskyrus prie skerdienos 
atliekų besiburiančias muses čia nieko gyvo nėra, tad pri- 
siartino prie tos likusios vienišos gyvenvietės. Tebesmilks- 
tanti apanglėjusių rąstų krūva liudijo, jog padegtasis namas 
nebuvo didelis. Nedidelis ir netoliese buvęs drėbto molio 
sienų tvartelis. Tinkamas tik keliom karvėm ir vienai kitai 
kiaulei. Ir daržo plotas rodė, kad žmonių čia negalėjo būti 
daug. Vos keli, o gal žmogus. 

Pašiaušusi nugaros šerius, nuleidusi galvą Vilkutė stovėjo 
kokį pusę žingsnio nuo šuns lavono ir grėsmingai urzgė. Vi- 
durdienio saulėje blizgėjo jos baltos ir jau stebėtinai ilgos 

iltys. Ji buvo didesnė už tysantį šunį, ir jo nebijojo, tačiau ją 
pykino iš prigimties nekenčiamas šuns tvaikas. 

— Šitas negyvas, - tyliai tarė jai Uvis. - Palik jį. 

Vilkutė tarsi klausdama, pakėlė galvą. Ji tikėjosi, kad 
Uvis paaiškins — jei ne žodžiais, tai bent raminančiu pa- 
glostymu. Čia ją taip daug kas trikdė. 

— Šunį užmušė vokiečiai, - bandė aiškinti Uvis, ir rodė 
pietryčių link, kur pro buvusius daržus vedė išjojančių 
užpuolikų brydė. - Dar šį rytą. 

Vilkutė apėjo šuns lavoną ir nuodugniai iššniukštinėjo 
aplinką. Pėdsakų buvo apsčiai, ir beveik visi ją pykino. 
Išskyrus šuns lavoną ir karvės likučius, kitų kūnų jie nera- 
do. Tai reiškė, kad tuos, kurie čia gyveno, dar šį pat rytą 
užpuolikai arba išsivedė su savim, arba jie pabėgo. 

Vakarėjo. Bet vasaros dienos ilgos ir iki sutemų buvo 
likę daug laiko. Jie nusekė bryde iki buvusio kelio. Nuo 
šios vietos kelias vingiavo kalvų keterom ir tolo nuo upelio. 
Prieš tęsiant sekimą, jie nusileido prie vandens ir atsigėrė. 
Uvis įbrido į upelį ir, pasisėmęs pilnas rieškučias šalto van- 
dens, apsišlakstė veidą bei pečius. Tai bent dalinai apmaldė 
jį suėmusį šleikštulį. Įbrido į vandenį ir Vilkutė. Ji pažiūrėjo 
į Uvį, lyg klausdama, ką daryti toliau. 

— To negalima atleisti! - tyliai, bet ryžtingai tarė Uvis. — 
Pavysim juos dar šį vakarą. 


d 


Užpuolikus jie pavijo pradėjus temti. Kelias nuo kalvų 
nusileido atgal į slėnį, ir ten, kur jis vėl pasiekė praplatėjusį 
upelį, jie įsirengė savo stovyklą. 

Stovyklautojus Uvis išgirdo iš tolo. Vakaro tyloje balsai 
sklido plačiai, ir užpuolikai nejautė reikalo slapstytis. Keli 
vyrai ginė arklius į upelio pakraščiuose plytinčias karklais 
apžėlusias pievas. Jie šūkaliojo nepaklusniems, be abejo, 

kelionės išvargintiems arkliams, ir jau vien iš tų kelių nu- 
girstų arklių vardų buvo galima nutuokti, jog čia joja mišri 
žiemgalių ir vokiečių grupė. Sprendžiant iš vardų, atrodė, 
jog arkliai, kaip ir šeimininkai, buvo suskirstyti pagal tau- 
tybes. | 

Vyrai ir arkliai artėjo. Uvis pritūpė tankiame karklyne ir 
uždėjo raminančią ranką Vilkutei ant nugaros. Jautė, kaip 
įsitempia visas jos raumeningas kūnas. 

— Ramiai... Ramiai... — šnibždėjo jai Uvis, kai vienas 
arklys prisiartino per arti. — Čia tik arkliai... 

Vilkutės šnervės virpėjo gaudydamos naujus kvapus. Be 
stipraus, net Uviui užuodžiamo arklių prakaito tvaiko, be 
abejo, ji užuodė ir atskyrė toliau jojančių žmonių kvapą. 

Naktigoniams prajojus, jie pabandė prišliaužti arčiau 
stovyklavietės. Temo pamažu, tad pakako šviesos įvertinti 
padėčiai. 

Jie sėkmingai prašliaužė karklų tankmę ir pro likusią 
krūmų dangą dabar galėjo apžvelgti atvirą plotą. Priešais 
juos senasis kelias suko tiesiai link upelio. Prie pat jo 
skardžio augo šakotų liepų gojus. Ten ir buvo įrengta stovyk- 
la. Jau iš tolo matėsi, kad ji perskirta į dvi dalis. Viena ug- 
nis smilko dešinėje, kur pamažu kilo nedidelė aukštuma 
ir augo plačiausiai išsišakojusi liepa, kita — už kokio šimto 
žingsnių, arčiau pievų. Buvo visgi toloka, ir, nors matėsi 
žmonės, nebuvo galima įžiūrėti jų veidų. 

— Lauk čia! - paliepė Uvis Vilkutei. — Lauk! Supratai? 

Jis patapšnojo jai per nugarą. Jos kailis nebebuvo toks 
švelnus, kaip anksčiau. Stambesnieji šeriai, kurie pakildavo 
jai susijaudinus, dabar buvo prigludę. Tai reiškė, kad ji rami, 
ir buvo galima pasikliauti, jog kantriai lauks. Palikęs prie jos 
lanką ir strėlinę, Uvis nusileido ant alkūnių ir prisiglaudęs 
prie žemės pradėjo slinkti stovyklos link. Žolė jau siekė 
šienavimui tinkamą lygį, o kadangi čia seniai nebuvo šie- 
nauta, vietomis augo ir krūmokšniai, tad priedangos paka- 

ko. Jis prislinko pakankamai arti, kad sugebėtų įžvelgti vei- 
dus ir aprangą. Pasirodė, jog prie ugnies, besikūrenančios 
arčiau pievų, buvo įsirengę žiemgaliai. Jų buvo septyni, nors 
veikiausiai prie jų priklausė ir du išjoję naktigoniai. Visi jau- 
ni, grubokos išvaizdos vyrai. Dauguma vyžoti, tik du iš jų 
avėjo vokiško kirpimo auliniais batais. Šarvų neturėjo nė 
vienas, nors šiaip ginkluotė buvo vokiška. Bent į žemę ko- 
tais susmeigtos ietys atrodė, lyg būtų tėkios, kokias išduo- 
davo Rygos miestiečiams. 

Prie antro laužo prislinkti sekėsi sunkiau. Jį stovyklauto- 
jai buvo sukūrę netoli stebėtinai išsikerojusios storakamienės 
liepos. Aplink didįjį medį neaugo joks krūmas. Matyt, ke- 
liautojai šį medį dažnai pasirinkdavo kaip užuovėją, tad 
aplinkiniai krūmai ir žolė buvo ištrypti. Tačiau ir iš toliau 
Uvis sugebėjo įžvelgti, jog keturi keleiviai yra vokiečiai. 
Tai, kad jie priklausė kuriam nors vyskupo Alberto daliniui, 
tvirtino pačioje aukščiausioje vietoje įsmeigta ietis su vys- 
kupo vėliavėle. Turėjo jie ir šarvus. Vienas šarvų skydais 
apkaustytas odinis švarkas buvo pakabintas ant liepos ka- 
mieno, keli plieno grandinių šarvai padėti šalia. Penktasis 
šios grupės vyras veikiausiai buvo vienas iš nukariautų 
šiaurės žiemgalių rikių. Tiesa, apranga jis nedaug kuo 
skyrėsi nuo vokiečių, tačiau turėjo vokiečiams nebūdingą 
plačią, Žilti pradedančią barzdą. Tai buvo seniausias grupės 
narys, nes kiti, atrodė, neturį daugiau trisdešimties. 

Alkos niekintojų sudėtį Uvis apžvelgė, tačiau svarbiau- 
sio, ko ieškojo, dar nepamatė. Gal jų ir nebuvo? Gal tiems 
keliems likusiems kaimo gyventojams pasisekė pabėgti? 
Prisiplojęs prie žemės Uvis tūnojo gal per šimtą Žingsnių 
nuo rusenančio vokiečių laužo ir nežymiai pakeldamas galvą 
virš žolių stiebų, stengėsi įžiūrėti, kur galėtų būti pagrob- 
tieji. Ilgainiui barzdotasis atsistojo ir paėmė vieną virš 
žarijų įtvirtintų iešmų su pamautais bei jau spėjusiais ap- 
kepti mėsos gabalais. Be abejo, tos karvės, kurios galvą 

jie matė sugriautoje gyvenvietėje. Vienas vokiečių kažką 
jam pasakė, tarsi prieštaraudamas, bet barzdotasis nepritar- 
damas mostelėjo ranka. 

— Ach, zum Teufel!', — išgirdo Uvis vokiečio žodžius. 
Ką toliau jis kalbėjo, buvo neaišku, tačiau ir barzdočius 
nebekreipė dėmesio. Nešinas iešmu jis nuėjo į kitą liepos 
kamieno pusę. Netrukus grįžo atgal jau be iešmo ir pritūpė 
prie ugnies. Šalimais sėdėję vokiečiai kalbėjosi tarpusavyje. 
Įtempęs klausą, Uvis įstengė pagauti tik paskirus žodžius. 
Vie nas jų buvo “Heide'?. Tai tas pats žodis, kuriuo buvo 
vadinamas ir jis pats, kai panaši vyrų grupė jį varėsi šiais 
miškais. 

Tačiau ne tai dabar domino Uvį. Be abejonės, barzdota- 
sis mėsą nešė kažkam už storosios liepos kamieno. Atsargiai 
ropodamas atbulas, Uvis pasitraukė iki krūmų, tada apsuko 
lanką, kad galėtų apžvelgti kitą liepos pusę. Ir šioje pusėje 
priedangos nebuvo daug, tad arti prislinkti buvo pavojinga. 
Tačiau to ir nereikėjo. Jis iš šio kampo galėjo apžvelgti 
visą upelio skardį. Tarp upelio ir liepos tebuvo koks dešimt 
žingsnių, tad šakoto medžio ištįsęs šešėlis gaubė visą upelį 
iki pat kitoje pusėje augančio miško. Tamsioje šešėlio dalyje, 
prie pat kamieno, Uvis įžvelgė dvi susigūžusias būtybes. 
"Tamsa gilėjo. Ji pasitarnavo jį slėpdama, tačiau taipogis 
trukdė regimumui. Prigludęs prie žemės Uvis atsargiai pa- 
sislinko artyn. Palaukęs, kol prie laužo įsismarkavo naujos 
kalbos, jis lėtai kilstelėjo galvą virš žolės. Prie ugnies susėdę 
vyrai garsiai kvatojosi iš kažkokio juokelio, tad Uviui užteko 
laiko atidžiai apsidairyti. 

Nebeliko abejonių. Tie du, tūnantys medžio šešėlyje, 
buvo belaisviai. 

Smulkus vyras, gal tik vaikinas, ir vyresnio amžiaus 
moteris. Moteris sėdėjo tarsi sustingusi ir žvelgė kažkur | 


' Ak, po velnių! (vokiškai) 
? Pagonis (vokiškai) 

tolį. Vieną ranką laikė uždėjusi ant šalia gulinčio jaunuolio 
pečių. Nuo riešo driekėsi stora virvė. 

Atrodė, jog per ketverius metus pagrobtųjų gabenimo 
būdas nebuvo pasikeitęs. 


11 


IŠLAISVINIMAS 


| ai jis grįžo prie karklyno, kuriame paliko Vilkutę, 
| viską jau gaubė tamsa. Vilkutė klusniai tupėjo, 
ssikstadi Kaip ir buvo liepta, tačiau tai jai buvo spėję įkyrėti. 
Pamačius Uvį, ji nekantriai suinkštė. 

— Einam... — sušnibždėjo jis. - Nesirūpink, bus tau kas 
veikti. 

Jie buvo įgudę slinkti, net ir per tankumynus, beveik 
nekeldami jokio garso, tad tyliai, išnaudodami krūmų prie- 
dangą, perkirto pievą ir statoku skardžiu nusileido iki upelio. 
Abiejų stovyklų ugniavietės dabar liko pasroviui. Pirmoji — 
už kokių dviejų šimtų žingsnių ir taip arti upelio, kad jos 
atšvaitai atsispindėjo tamsiame vandenyje, antroji - nedaug 
toliau, tačiau ją užstojo storosios liepos kamienas, ir jos 
nesimatė. Į priešingą pusę nusitęsusiose krūmingose pie- 
vose ganėsi arkliai, ten kažkur buvo ir abu naktigoniai. 
Tačiau tie ugnies nekūrė, ir nebuvo aišku, kur jie tūno. 

Dabar reikėjo kantrybės. Reikėjo palaukti, kol stovyk- 
los nurims ir keliautojai sumigs. Uvis atsigulė į drėgną žolę 
ir priglaudė galvą prie šilto taip pat prigulusios Vilkutės 
šono. Gal net truputį numigo, nes pramerkęs akis pastebėjo, 
jog staiga dangų margino daugybė žvaigždžių, 0 pirmosios 
stovyklavietės ugnis buvo visai priblėsusi. Uvis atsistojo, 
patapšnojo Vilkutei nugarą ir nusileidęs nuo skardžio įbrido 
į vandenį. 

— Eikš... Sek mane... - paragino Vilkutę. 

Vilkutė vandens nemėgo, tačiau pakluso. Palyginus su 

šiltu vasaros nakties oru, upelio vanduo buvo šaltokas. Pa- 
čiame viduryje, vanduo siekė Uviui iki pažastų, o Vilkutei 
teko plaukti. Jie išlipo kitoje pusėje. Čia miškas priartėjo 
beveik prie pat upelio. Dabar reikėjo daryti apylanką į 
šiaurę ir taip aplenkti pievas, kuriose naktigoniai ganė ark- 
lius. Laiko buvo pakankamai, tad Uvis atsargumo dėlei apy- 
lanką padidino. Po to, kai jie vėl perkirto upelį, teko dar 
galiuką klampoti per krūmingas pievas. Kai atrodė, jog gal 
eina jau per toli, Vilkutė sustojo, pakėlė galvą ir įspėjančiai 
suurzgė. Tai reiškė, jog kažkur priekyje ganėsi arkliai. Uvis 
įsiklausė ir netrukus, prieš jį ir kiek į dešinę išgirdo tylų 
prunkštimą. 

— Ten tie arkliai... Medžiosim juos! Bet atsargiai... At- 
sargiai... Supranti? — sušnibždėjo Uvis Vilkutei, kuri dabar 
pasukusi galvą rodė jam, kad panašų sutvėrimą užuodžia 
ir toliau, kairėje. Jie paėjėjo dar kokius dvidešimt žingsnių 
į priekį. Vilkutės šnervės virpėjo. Nakties oras jai buvo 
perpildytas arklių tvaiko. Tada nervingai sušnarpštė vienas 
arklių. Jam atsiliepė antras, tada pasigirdo sunkūs, padriki 
kanopų smūgiai į drėgną žemę. Tai reiškė, kad arkliai paju- 
to vilko kvapą ir kad jie buvo supančioti. Vėjelis, vos dvel- 
kiantis nuo upelio, nebuvo Uviui ir Vilkutei palankus. 

— Palauk čia! — paliepė Uvis ir spustelėjo Vilkutės 
nugarą, ragindamas ją pritūpti. - Tu varysi, supranti? Bet ne 
dabar. Ne dabar! | 

Jis vienas nuslinko gilyn į pievą. Ejo susikūprinęs ir ne- 
trukus blausaus dangaus fone pamatė pirmojo arklio silu- 
etą. Lėtai atsistojo ir paėjo į priekį. Arklys pakėlęs galvą 
suprunkštė. Tačiau tai jau nebuvo pavojaus signalas, o ban- 
dymas atpažinti, kas artinasi. 

— Ramiai, bėriuk... Ramiai... - dusliai sumurmėjo Uvis. 
Tamsoje jis negalėjo patikrinti, ar arklio plaukas išties bėras, 
tačiau jo raminantis balsas akivaizdžiai tiko. Arklys užuodė 
žmogaus kvapą ir laukė, kol Uvis prisiartins. Jis pamuistė 

galvą, o kai Uvis patapšnojo jam kaklą, nusprendė, kad 
ėsti vis dėlto yra svarbiau, vėl nuleido galvą ir toliau skabė 
žolę. Uvis pritūpė šalia ir apčiuopęs arklio priekines kojas 
pančiojančios virvės mazgą, jį atrišo. Arklys iš patirties 
žinojo, kad, kai šitaip atsitinka, dažniausiai jam vėl tenka 
nešti raitelį. O pasiganyti neturėjo daug laiko. Tad dar įnir- 
tingiau skabė žolę. Tačiau šį kartą žmogus tik vėl patapšnojo 
kaklą ir paliko jį ramybėje. 

Uvis atrišo ir antrąjį arklį, ir dar vieną, kuris buvo įsi- 
brovęs į karklyną ir ten šlamštė plonas krūmokšnių šakas. 
Šis buvo šviesaus plauko. Tiek buvo galima įžiūrėti ir naktį. 
Eiti toliau į pievą Uvis nedrįso, nes ten, kažkur jos pakraš- 
tyje, be abejo, tūnojo naktigoniai. Jiems buvo griežtai liepta 
nemiegoti, ir, ko gero, jie tą įsakymą vykdė. Bent jau vienas 
iš jų. Tad Uvis grįžo prie klusniai laukiančios Vilkutės. 

— Gerai, viskas gerai... - ramino ją, nes Vilkutė užuodė 
nuo jo rankų sklindantį arklių kvapą. - Medžiosim juos... 
Juos ginsi! Supranti? Bet ne dabar. Kai bus “ū-ū"! — jis ty- 
liai ūktelėjo, imituodamas didžiojo apuoko garsą. Jie šitaip 
buvo jau ne kartą sėkmingai nakčia medžioję besiganančias 
stirnas. 

— Kai bus “ū-ū". Supranti?.. 

Jis patapšnojo Vilkutės nugarą ir pakasė galvą aplink 
ausis. Tai ji ypač mėgdavo. Vilkutės kvėpavimas sulėtėjo. Ji 
suprato, jog teks palaukti. 

— Kai išgirsi “ū-ū"... — pakartotinai suūbavo Uvis ir 
tylutėliai nuslinko upelio link. 

Ten jis apgraibom susirado keletą storesnių ant kranto 
išmestų šakų, surišo jas nuo arklių atsineštu pančiu ir uždėjo 
ant plaustelio savo lanką ir strėlinę. Išstūmė šakas į patį upe- 
lio vidurį, įsikibo į jas ir nuplaukė pasroviui. Tik kartkartėmis 
reikėjo truputį palaviruoti kojomis ar pasistūmėti, kad ša- 
kos neužkliūtų už seklumos. 

Negreitai, bet užtat be jokio garso keletas srovės nešamų 

šakų plaukė tamsiu upelio vandeniu. 


«. 

Tą naktį Fridrichas iš Travemiundės, tarnavęs vie- 
naakio Heinricho (kitų vadinamo Henke) dalinyje, galu- 
tinai įsitikino, jog Žiemgaliais pasitikėti negalima. Net ir 
tais, kurie buvo seniai apkrikštyti ir žegnodavosi bei gie- 
dodavo psalmes ne blogiau už kitus Tikrojo Dievo tarnus. 
Ne, negalėjai pasitikėti net tais, tiksliau sakant, būtent tais! 
Tai buvo melagių, veikiausiai ir vagių gauja. Nes kaip kitaip 
paaiškinsi, kad tą naktį jie vienu metu prarado abu belais- 
vius, priedo du arklius, ir užsimušdamas negalėjai rasti jokių 
pėdsakų, kur šie dingo. 

Žinoma, gaila buvo prarastų arklių, tačiau labiausiai vis- 
gi buvo gaila belaisvių. Po pasikartojančių žemaičių ant- 
puolių, darbui tinkančių žmonių vokiečiams itin stigo, o pa- 
sigrobti jų pagonių žemėse darėsi pavojinga. Tad belaisvių 
kainos kilo. Be to, kur dabar šiaurės Žiemgaloje rasi pago- 
nių, kai patys Žiemgaliai pasirengę bet kada žegnotis ir 
nešiojasi kryžius? Kad jie tai daro tikriausiai apsimesdami, 
nedaug tepadėjo. Vyskupas Albertas dabar kirtosi su Or- 
dinu, ir vienas kitą kaltino, kad nepakankamai saugoja 
apkrikštytus pagonis. Taigi, jei jau moki Žžegnotis, tai esi 
neliečiamas. Štai kodėl, jie aptikę alkvietę, kur aiškiai 
matėsi, kad vis dar vykdomos tos bjaurios pagoniškos apei- 
gos, nujautė, jog bus galima pasipelnyti. Žinoma, geriau 
būtų buvę, jei tų pagonių būtų pasitaikę daugiau. Ir Dievui 
didesnė garbė, ir patiems nauda. Bet gerai bent du, juolab, 
kad jie atrodė sveiki ir akivaizdžiai užsispyrę. Nė vienas 
nepuolė žegnotis ir nenešiojo kryžiaus. 

Fridrichas apsidžiaugė, lyg radęs pinigų kapšą. Bet štai, 
kas išėjo... Nei belaisvių, nei arklių... | 

O lig tos nakties viskas klojosi kaip sviestu tepta! Ir 

oras pasitaikė palankus, ir stovyklavietė puiki. Jis pats su- 
rišo belaisvius, tad žinojo, kad darbas atliktas kaip reikia. 
Čia jau nieko neprikiši. Ir dar atskyrė juos nuo tų samdytų 
žiemgalių, kad nebūtų progos susigiedoti ta savo keistai 
skambančia kalba. Jis net pats miegojo netoli belaisvių, kad 
niekam nekiltų pagundų. Naktis buvo tyli, beveik be vėjo. 
Šalimais maloniai čiurleno upelis. Kažkur ūbavo apuokas. 
Viskas ramu. 

Ir staiga — triukšmas! 

Vyrų šūksniai, pabaidytų arklių blaškymasis.... 

Jis pašoko ir, Žinoma, iš pradžių pamanė, kad juos 
užpuolė. Tačiau jei kas ir puolė tą naktį, tai tik kokie vai- 
duokliai. Naktigonėn pasiųsti Žiemgaliai po to bandė jį 
įtikinti, kad būta vilkų. Ir ne vieno, bet visos rujos! Žiemą 
ir pavasarį šiame laukiniame krašte arklius nuo vilkų, aišku, 
reikia saugoti. Bet dabar juk beveik pats vidurvasaris! Kur 
girdėta, kad vilkai tokiu metų laiku išeitų iš miško pjauti 
arklių, ir dar visai suaugusių?! 

Bet visgi arkliai buvo smarkiai pabaidyti ir nuvyti tie- 
siai į stovyklų pusę. Jis aiškiai girdėjo jų žŽvengimą ir kanopų 
dunksėjimą. Supančioti arkliai. šokinėjo kaip patrakę, o 
laisvieji lėkė strimgalviais, net dundėjo žemė. Jis girdėjo 
tai savo paties ausimis, todėl visos tos pasakos apie vilkus 
atrodė juokingos. Nebent dabar atsirado tokių vilkų, kurie 
moka arkliams pančius atmegzti! Vienas ristūnų, ko gero, jo 
šyvis, pralėkė visai pro šalį. Tiesa, tas barzdotas Žžiemgalis Ki- 
neitis dar bandė pastoti jam kelią, bet arklys vos neparbloškė 
j0, ir nudundėjo kažkur tolyn į mišką. 

Veikiausiai ten, kokiuose nors brūzgynuose ir akis išsi- 
badė, nes kūrė kaip paklaikęs. 

Atbėgo ir vyrai. Vienas tuoj pradėjo šaukti: “Vilkai, vil- 
kai!" Paklaustas, ar matė tuos vilkus, tik bejėgiškai skėstelėjo 
rankomis. Tarsi ką tamsoje regėjęs, bet, jo galva, svarbiausia 
tai, kad tik vilkai šitaip arklius pabaidyti tegali. 


114 


Kol sugaudė supančiotus arklius, praėjo gera valanda, 
o paskui pasirodė, kad trijų trūksta. Vieną paryčiui, visą 
susibraižiusį, permirkusį prakaitu ir vos gyvą pagaliau su- 
rado. Tada ir paaiškėjo, jog pančiai ne nutraukti, kaip 
bandė teisintis naktigoniai, bet paprasčiausiai nurišti. O du, 
įskaitant ir jo šyvį, taip ir prapuolė. 

Kaip, beje, ir belaisviai. Prasmego skradžiai žemėn, ir 
baigta! 

Tiesa, belaisviais būtų galėjęs pasirūpinti ir anksčiau... 
Kad jų nebėra, jis pastebėjo tik gerai valandai praėjus. O 
gal net ir dviem. Bet visas tas triukšmas ir laiką, ir protą 
buvo sumaišęs. Tiesiog neatėjo į galvą, jog reikėtų tikrinti, 
ar jie dar tebėra. Pirmiausiai šoko tų arklių vaikytis. Gaudė 
ir barzdotasis Kineitis. Tad išeitų, kad kaltas buvo vienas iš 
likusių vyrų. O gal ir keli. Aišku tik tiek, jog kažkas juos pa- 
leido, nes virvės buvo gražiai atrištos. Žinoma, visi žegnojosi 
ir prisiekinėjo, kad ne, kad jokiu būdu... Tačiau, kai reikėjo 
pėdas atsekti, tai per visą dieną paieškos, net geriausi iš jų 
pėdsekių jokios žymės taip ir nerado. 

“Bjauriausia," — mąstė sau Fridrichas iš Travemiundės, 
— “kad visa tai, grįžus į Rygą, reikės išaiškinti tam viena- 
akiui Henkei." Tas ir taip protą dėl tų pagonių praradęs. 
O išgirdęs apie pabėgimą, pasius visiškai. Reikėtų sugalvoti 
savo istoriją! Tik ar įstengs ją papasakoti, nesikeikdamas iki 
pamėlynavimo? 

Gal, vis dėlto, geriau pasinaudoti ta pasaka apie vilkus. 
Vyrai viską patvirtins. Bet ar patikės tas trenktas Žlibis? 


J 

Uvis keliskart kiek įmanydamas tiksliau atkartojo 
didžiojo apuoko ūbavimą, ir tada leidosi nešamas pasroviui 
iki pat vingio, kur ant kranto augo senoji liepa. Jis įsitvėrė į 
upelio vagą išsikišusią šaknį ir laukė. Naktis buvo labai tyli, 

drumsčiama tik ramaus vandens gurgėjimo. Įsiklausęs Uvis 
išgirdo, kad viršuje, per kelis žingsnius nuo jo, miegodami 
šnopuoja ne du, o trys žmonės. To jis ir bijojo. Prie belaisvių 
gultą buvo pasiklojęs ir vienas vokietis. Bet dabar nieko ne- 
beliko daryti. 

Tik laukti, ar Vilkutė pakankamai gerai jį suprato ir ar 
užuodę vilką arkliai deramai pasibaidys. Netrukus abejonės 
išsisklaidė. Iš pievos pusės atsklido arklių žvengimas ir žmo- 
nių balsai, o netrukus prie jų prisijungė žiemgalių stovykloje 
miegoję vyrai. Atsibudo ir sugulusieji viršuje, po liepa. 

— Was fiir ein verfluchtes Laerm?V - irzliai bambėjo atsi- 
stodamas vyras. Jis buvo gana aukštas, o žvelgiant iš apačios, 
atrodė tikras milžinas. Sužvangėjo kardo makštis. Matyt, jis 
buvo prityręs karys ir, vos atsibudęs, tuoj graibėsi ginklo. 

— Los, los! - šaukė jis kitiems. - Es ist ein Angnif" 

Girdėjosi keiksmai ir tolstantys žingsniai. Uvis nebe- 
laukė. Nebodamas vandens pliuškenimo, vikriai užkopė ant 
skardžio ir beveik kaktomuša susidūrė su anksčiau matyta 
moterim. Tikriausiai ji išgirdo vandens teliuskenimą, nes 
buvo pritūpusi ir žiūrėjo į skardžio pusę. Vis dėlto, išvydusi 
Uvį, išsigando, staigia atšoko ir tylutėliai aiktelėjo. Būtų 
atsitraukusi dar toliau, jei ne jos riešą laikiusi stipri virvė. 

— Nebijokite... Aš savas... - sušnibždėjo Uvis ir, kadan- 
gi veiksmai šiuo metu tikrai buvo svarbiau už žodžius, peiliu 
perrėžė riešą veržiančią virvę. Atsisėdo ir šalia jos iki tol 
miegojęs jaunuolis. Uvis išlaisvino ir jį. 

— Sekit paskui mane... Į vandenį! — tarė jam Žinoma 
žiemgalių tarme ir nusileido skardžiu žemyn. Abu belais- 
viai nusekė Uvį, ir netrukus tamsiu upelio vandeniu pas- 
roviui vėl plaukė vandens nešamos šakos. Prie pirmo vingio, 
kur norint vėl patekti į srovę reikėjo atsispirti nuo seklu- 
mos, Uvis atsistojo, ir mišku vėl nuaidėjo didžiojo apuoko 


' Koks čia, po velnių, triukšmas?! (vokiškai) 
2 Greičiau, greičiau! Tai užpuolimas! (vokiškai) 

ubavimas. 
Kažkur toliau karštligiškai šūkavo Žmonės ir Žvengė 
išgąsdinti arkliai. 


12 


ŽEMAITIJA 


Ž | riusi nuo kojų. Tai vienintelis dalykas, ką ji galėjo 

ad padaryti, nes buvo per jauna ir neprityrusi, kad 
sugebėtų jį papjauti griebdama už gerklės. Be to, šyvis 
buvo stiprus, šarvuotiems riteriams skirtas arklys, ir jį 
pribaigti būtų prireikę bent keleto vilkų. Tačiau nuvaryti 
nuo kojų — kitas reikalas. Gyvuliui visiškai pakako vilko 
kvapo, kad dumtų pametęs galvą. Taip lėkdamas galėjo 
nusisukti sprandą arba prasmegti kokiame akivare. Nes 
Vilkutė neatlyžo. Kadangi kartkartėmis iš naujo išgirsdavo 
Uvio ūbavimą, atkakliai ginė arklį ton pusėn, įsitikinusi, 
kad priekyje, už kokio medžio, lanką įtempęs tyko jos 
medžioklės bendras. Kai šis vis nepasirodė, vilkutė pernelyg 
nenusiminė. Tai tik reiškė, kad jai taip patikusios gaudynės 
gali tęstis. 

Uviui, suprantama, ne tas buvo galvoje. Svarbiausia 
buvo nusigauti kiek galima toliau pasroviui ir išlipti iš van- 
dens tokioje vietoje, kur nepaliktų pėdsakų. Laimė, abu 
bėgliai tai irgi suprato, ir jiems taipogi netrūko užsispyrimo. 
Kelionės būdas nelabai tiko pokalbiams, tačiau spėjo ke- 
liais žodžiais jie persimesti. Uvis sužinojo, kad jo išgelbėta 
moteris vardu Aglinda, o jos šešiolikmetis sūnus - Zervis. 
Kaimas, kuriame jie anksčiau gyveno, vadinosi Maigonė. Jį 
Ordino kariuomenės dalinys sunaikino prieš keletą metų, 
kai buvo užpulta ir sugriauta Mežuotnės pilis. Visus tada 
išvaikė, išžudė ir išniekino šventąją alką. Tada žuvo ir Aglin- 


IKS o gero, Vilkutė šyvąjį arklį būtų mirtinai nuva- 

dos vyras. 

Upelis dabar suko nemažą vingį, ir reikėjo spirtis į 
patižusį dugną, kad srovė jų neužneštų ant seklumos ir būtų 
galima išvengti tamsoje nematomų nugrimzdusių sąnašų. 
Uvis plaukė priekyje, jį sekė ilgą beržo pliauską nusitvėrusi 
Aglinda, pačiame gale - Zervis. Vanduo tyliai čiurleno, sro- 
vendamas per vagon įsibrovusias medžių šaknis. Čia miškas 
buvo tankus, ir medžiai virš upelio beveik susilietė šakomis. 
Šviesioje juostoje virš tėkmės dangus žėrėjo tūkstančiais 
žvaigždžių. Jis priminė dangų, į kurį žvelgė Uvis, kai surištas 
laukė brolio Daubaro. 

Aplenkus vingį, vėl buvo galima plaukti šalimais. Uvis 
klausinėjo, ar toli nuo čia Mežuotnė. Tyliu, pavargusiu bal- 
su, Aglinda aiškino, kad bus gal dvi dienos kelio. Priklauso- 
mai nuo to, kaip keliausi. Jei per miškus, idant išvengtum 
vokiečių, bus ilgiau. 

— Ar toli Žemaitija? - klausinėjo toliau Uvis. Upelio 
srovė čia sulėtėjo, ir jie plaukė visai šalia vienas kito. Jis 
jautė jos kaulėtą alkūnę ir užuodė sudrėkusių plaukų kvapą. 
Moteris grįžtelėjo į jį, ir mėnesienoje sublizgo jos ašarotos 
akys. | 

— Aš Žinojau, kad tu ne žiemgalis, - atsakė ji. - Maniau, 
kad gal sėlis. Bet tu žemaitis... 

— Žemaitis, - prisipažino Uvis. 

Moteris nutilo ir tik retkarčiais atsispyrinėjo kojomis į 
dugną. Prireikė kelių minučių, kol ji apsiprato su šia Žinia. 

— Tu išlaisvinai mus... - lyg pati sau, tarė ji. 

— Mes išlaisvinome judu, nes nekenčiame vokiečių. Kiek 
toli iki Lielupės? O po to — iki Ventės? 

— Panašiai, kaip į Mežuotnę. Tik kad į pietus. 

— Ar žinote kelią? Mums būtina ten keliauti. 

— Žinau tik, į kurią pusę. Atsiras, kas kelią žino. O kas 
tavo draugai"? 

— Tik viena... — tarė Uvis. - Ji vilkė. 

Aglinda neatsakė. Dabar upelio vaga vėl sukosi, ir 
reikėjo stengtis, kad neužkliūtum už čia susigrūdusių medžių. 
Moteris buvo skaudžiai nusibrozdinusi kelius ir kojas į 
upelio akmenis ir dabar, bandydama išvengti nugrimzdusių 
rąstų, pagalvojo, kad tie žemaičiai, vis dėlto, turi keistus var- 
dus. Tačiau jai dabar ne tai buvo svarbu. 

Kai jie pasiekė vietą, kur galėtų saugiai išlipti, jau buvo 
pradėję brėkšti. Upelis čia buvo prasigraužęs pro kadaise 
ledynų suneštą akmeningą kalvą ir tekėjo per tikrą akmenų 
sangrūdį. Visas dugnas ir krantai buvo nusėti akmenimis, 
o prie paplauto skardžio akmenų laukas tęsėsi per šimtą 
žingsnių, iki pat miško ribos. Čia galėjai išlipti, nepalik- 
damas jokio pėdsako. 

Uvis liepė Aglindai ir Zerviui iškopti į kairį akmenuotąjį 
krantą, o pats išsiropštė dešiniajame. Dar prieš gerą valandą, 
kai užkopęs ant upelėje gulinčio rąsto kelis kartus paubavo, 
toliau miške girdėjo šakų traškėjimą ir prislopintą kanopų 
bildesį. Tačiau tai buvo jau prieš kurį laiką. Sokinėdamas 
nuo akmens ant akmens, jis pasiekė sausesnę žemę. Dabar 
jie buvo jau pakankamai toli, tad persekiotojų, bent kol 
kas, nereikėjo bijoti. Pats metas pranešti Vilkutei, kad 
medžioklė užsitęsė per ilgai. Sudėjęs du pirštus į burną 
ir palenkęs liežuvį, Uvis šaižiai sušvilpė. Palaukęs kokias 
dešimt minučių, sušvilpė vėl. Miškas pamažu švito, ir paukš- 
čiai vienas per kitą skubėjo sveikinti dar nepatekėjusios 
saulės. Tad Uvio švilpimas tarsi įsiliejo į miško garsus. 
Praėjo dar gal penkios minutės, ir miške pasigirdo krūmų 
traškėjimas. Prasiskyrė eglaitės, ir pasirodė visiška! 
nusiplūkęs didelis šyvas Žirgas. Jo kaklas ir pečiai buvo 
suraižyti, karčiai išpešioti, akys pasruvusios krauju. Iš bur- 
nos dribo putos, šonais sruveno prakaito čiurkšlės. Vos 

išėjęs 1š tankmės, jis sustojo kaip įbestas ir, pamatęs Uvį, 
gailiai sužvingo. 

— Ramiai, šyvi... Ramiai... — tyliai kalbėdamas Uvis 
lėtai ėjo link žirgo, tačiau arklys nė nemanė bėgti. Stovėjo 
nuleidęs galvą, ir jo šonai virpėjo. - Ramiai... Privargino 
tave... Privargino... 

Uvis švelniai patapšnojo jo sudrėkusį, suraižytą kaklą. 
Gyvulys visai nesipriešino, kai iš virvės, kuri dar šią naktį 
buvo jį pančiojusi, Uvis padarė paprastą apynasrį ir užmovė 
jam per galvą. Tik tada šyvis kilstelėjo galvą, jo šnervės 
išsipūtė ir atrodė, jog tuoj šoks bėgti. Uvis suprato, kad 
Vilkutė kažkur netoliese. 

— Ramiai... —- pakartojo Uvis. — Ji tau nieko nedarys. 
Ramiai... 

Jis pririšo virvės galą prie kadagio šakos ir paėjėjo į 
link miško. Nors jau aušo, miške šešėliai dar buvo gilūs, ir 
reikėjo gerai įsižiūrėti į tankmę, kad pamatytų šalia eglės 
tupinčią Vilkutę. Aiškiai sutrikusi, ji priekaištingai žvelgė 
jo pusėn. Ją buvo galima užjausti. Tiek pastangų įdėta į šią 
medžioklę! Gainiojo tą baisiai didelį žvėrį ta kryptim, kur 
privalėjo pasislėpęs laukti Uvis. Tačiau, kai pasiekdavo tą 
vietą, iš kurios ką tik sklido ūbavimas, jo vis nebūdavo. Tik 
po kurio laiko ji vėl išgirsdavo signalą, ir reikėjo iš naujo 
stengtis užbėgti šiam dideliam, bet kvaišam sutvėrimui už 
akių ar iš šono, ir ginti jį reikiama linkme. Pagaliau, kai 
atrodė, jog buvo galas, ir Uviui tereikėjo šauti, kad užbaigtų 
šį žaidimą, jos draugas ir medžioklės bendras glostė tam 
keistam sutvėrimui sprandą ir kalbėjo tokiais raminančiais 
žodžiais, kuriais prieš tai tik su ja kalbėdavo! Visa tai buvo 
pernelyg keista... 

— Eikš, eikš, Vilkute! Kokia tu gera! - džiaugsmingai 
šūktelėjo jai Uvis, tačiau ši, karpydama ausimis, sumišusi tik 
Žiūrėjo Į jį. 

— Na, eikš jau... Gerai jau gerai... Nuvargai ir tu... — 

Uvis lėtai priėjo prie jos, apkabino ir stipriai pabučiavo į 
tarpuakį. Jie abu buvo kiaurai perdrėkę. Vienas nuo van- 
dens, kitas - nuo prakaito. Vilkutė rupiu liežuviu lyžtelėjo 
jam per veidą ir nusisukdama kone žmogiškai suunkštė. 
Uvis pabučiavo ją dar kartą. - Gerai... Žinau, kad sunku 
buvo... 

Jis pritūpė prie jos, glostė kailį ir jautė, kaip jos įtempti 
raumenys atsileidžia. Tada lėtai atsistojo ir paėjo Žingsnį į 
šyvio pusę. Žirgas dar vis stovėjo nuleidęs galvą ir garsiai 
šnopavo. Nuovargis jau buvo nugalėjęs baimę, ir jis pusiau 
prisimerkęs žvelgė Uvio bei Vilkutės pusėn. Uvis priėjęs pa- 
tapšnojo prakaitu permirkusį kaklą. 

— Ką darysi. Tau irgi teks apsiprasti... Jums abiem 
teks... - Uvis suraukė kaktą, stengdamasis sugalvoti arkliui 
tinkamą vardą. Po tokios įtemptos nakties galvoti sekėsi 
sunkiai. - Pavadinsim jį Šešėliu... - ramiu balsu tęsė jis. - Jis 
pilkas kaip šešėlis. Šešėlis. Gerai? 

Arklys akivaizdžiai neprieštaravo, o Vilkutė tik lekavo, 
iškišusi liežuvį. Ji buvo pernelyg pavargusi, kad pavydu- 
liautų. 

— Judviem teks susidraugauti, — pakartojo Uvis. - Da- 
bar, Vilkute, tau teks dar daug ko išmokti. 

Tai buvo tikra tiesa. Išmokti teks dar daug. Gal ir gerai, 
kad tą pačią pirmą dieną ir Vilkutė, ir Šešėlis, ir visi kiti 
buvo taip pavargę, jog ir nejprasčiausia padėtis atrodė pri- 
imtina. Uvis pamojo Aglindai ir Zerviui, kad sektų, o pats 
paėmė vesti už virvės Šešėlį. Perkirtę akmenuotą lauką, jie 
nukeliavo dar kokį varstą, kol pasiekė aukštumą, ant ku- 
rios augo beržynas. Už jo prasidėjo tankus eglių miškas. Pa- 
galiau Uvis sutiko, kad šioje vietoje galima pailsėti. Iš čia jie 
galėjo iš toli pamatyti persekiotojus ir nepastebėti pasislėpti 
eglyne. 

— Bet jūs, žemaičiai, keisti žmonės, - pavargusiu balsu 
tarė Aglinda. Šalia jos Zervis jau miegojo. Vienoje beržyno 

pusėje nukoręs galvą ir visai paklusęs stovėjo šyvasis, dar 
vakar vakare tam garsiagerkliui vokiečiui priklausęs žirgas. 
Kitoje pusėje, padėjusi galvą ant letenų, juos visus įdėmiai 
stebėjo jauna vilkė. - Man pasakodavo, kad jūs keisti. Bet 
šitaip... Aš maniau, kad vardas toks, o čia tikras vilkas! 

— Ji dar visai jauna... - Uvis pažvelgė Vilkutės pusėn 
ir jai tyliai švilptelėjo. Ši sukarpė ausimis, bet nesiartino. Ir 
tikrai, iš toliau ji jau atrodė, kaip beveik suaugęs vilkas. 

— Jauna, bet vilkė... - Aglinda atsiduso. - Atsiprašau... 
Išgelbėjot mus, o aš dar tinkamai nepadėkojau. Nesvarbu, 
kad vilkė... Tie ten, nuo kurių pabėgom, daug baisesni. 
Kaip galėsime pačiam atsidėkoti?.. 

— Parodysit kelią, — tarė Uvis. — Į Žemaitiją, prie 
Ventės... 


ISTORINĖ APLINKA 


Šioje Skomanto knygoje pristatoma viena iš pagrindinių, 
gal ir pati svarbiausia priešprieša, su kuria XIII amžiuje susi- 
dūrė baltai. Tai pasikeitusi, nebe evangelizuojanti, “Taikos 
karaliaus" krikščioniškoji Bažnyčia, bet Bažnyčia, kuri ateina 
iškėlusi kardą vietoje kryžiaus. 

Trys šimtmečiai - labai ilgas laikotarpis. Tai tiek laiko 
praėjo nuo tada, kai baltų kaimynai - slavai pietuose bei ry- 
tuose ir germanai vakaruose - priėmė krikščionybę. Kodėl bal- 
tai tuomet atmetė taikiai atvykusius misionierius, dabar galime 
tik spėlioti. Įtikinamai atsakyti kažin ar įmanoma. 

Tas pirmasis taikus susidūrimas įvyko devintame - dešim- 
tame šimtmetyje. O tryliktame šimtmetyje laisvanoriško pasi- 
rinkimo jau nebebuvo. Baltai susidūrė su pasikeitusia, per 
kryžiaus žygius karinga tapusia krikščionybe. Nors Kristus vi- 
sose evangelijose teigė, jog “mano karalystė ne iš šio pasaulio," 
praėjus dvylikai šimtmečių po jo gimimo didelėje dalyje Eu- 
ropos šie žodžiai nebeatspindėjo tikrovės. Anaiptol. Daug kur 
krikščionybė buvo susitapatinusi su šiuo pasauliu ir jo galin- 
gaisiais. Taip glaudžiai susitapatinusi, kad buvo sunku beats- 
kirti vyskupo mitrą nuo žemiškojo valdovo karūnos. Dauge- 
lyje vietų vyskupo mitra tuo pat metu buvo ir valdovo karūna. 
Taip buvo ir Livonijoje, pirmoje Romos tikėjimo valstybėje, su 
kuria teko susidurti žemaičiams ir lietuviams. 

Netenka stebėtis, jog kai baltai susidūrė su šia pasikeitusia 
krikščionybe, jie kovojo. Taip elgiasi bet kokia visuomenė, kai 
jai stengiamasi jėga primesti kitą santvarką ir tikėjimą. Tad vi- 
sai normalu, kad jie kovojo. Labiau stebėtina, kad ir tos gen- 
tys, kurios šią kovą pralaimėjo (prūsai, jotvingiai, žiemgaliai, 
kuršiai) sugebėjo priešintis keletą dešimtmečių. Dar labiau 
stebėtina, jog lietuviai sugebėjo šią kovą ištverti net du šimtus 
metų, o žemaičiai sutiko krikštytis tik po to, kai “kardo 
krikščionybės" nešėjai buvo sutriuškinti. 

Visa tai bus dar palyginti tolimoje ateityje. Tuo tarpu verta 
priminti, jog tryliktame šimtmetyje pasaulis buvo ne mažiau 
sudėtingas negu mūsų laikais. Tiesa, kad tuo metu Europoje 
vyravo karingoji, valdžios siekianti krikščionybė, tačiau ji toli 
gražu nebuvo vienalytė. Netrūko žmonių, kurie suprato, jog 
kardas, turtas ir valdžia neatitinka Kristaus mokslo esmes, 
ir stengėsi tai pakeisti. Vienas iš svarbiųjų reformatorių buvo 
1182-aisiais turtingo Asyžiaus miesto (Italija) pirklio šeimoje 
gimęs berniukas, kuris netrukus po mirties (1226-aisiais) buvo 
paskelbtas šventuoju. Tai šv. Pranciškus iš Asyžiaus. Aprašo- 
znuoju metu jis dar gyvas, 0 jo veiklos pasėkos ir įtaka - plačiai 
pasklidę. Jis skelbė neturto, taikos, tarnavimo Dievui ir žmogui 
gyvenimo būdą. Matyt, ne jis vienas jautė to stoką, nes per savo 
trumpą gyvenimą susilaukė plataus atgarsio. Šv. Pranciškaus 
darbus įkūnijo ir tęsė jo įkurtos Pranciškonų vienuolijos. 

Tuometinės krikščionybės prieštaravimus suprato ir mūsų 
protėviai; bent jau tie, kuriems priklausė valdžia. Tuo pat 
metu, kai jie atkakliai kovojo prieš “kardo krikščionybę," jie 
nesibaidė ir net pasinaudojo ta jos atšaka, kuri laikėsi šv. Pran- 
ciškaus idealų. Pranciškonai vienuoliai jau veikė Mindaugo, 
Vytenio ir Gedimino dvaruose, jiems buvo leista pastatyti 
bažnyčią sostinėje Vilniuje dar gerokai prieš Lietuvos krikštą. 

Šios knygos pagrindinis veikėjas - keturiolikmetis žemaitis 
berniukas Uvis - betarpiškai susiduria su šios gilios priešpriešos 
pasėkomis. Natūralu, kad jis jos nesupranta. Deja, kai jėga su- 
sipriešina su artimo meile, beveik visada laimi jėga. Taip yra ir 
Uvio atveju. Jam tenka priešintis “kardo krikščionybei, " tačiau 
pažintis su artimo meilės krikščionybe jį paveikia ir palieka 
gilų įspūdį. 

Livonijoje “kardo krikščionybės“ viršūnei atstovauja Ry- 
gos vyskupas Albertas. Tai kertinė tų laikų istorinė asmenybė, 
ir jo trumpas pasirodymas šioje knygoje neatspindi jo tik- 
rosios svarbos. Jis Rygos miesto bei Kalavijuočių Ordino 
įkūrėjas, Livonijos valstybės pradininkas ir jos ilgametis valdo- 

vas. Pats Uvis knygoje nesusitinka su vyskupu Albertu, tačiau 
yra persekiojamas jo įsakymų vykdytojų. Tų, be abejo, būta 
įvairių, tikėtina, jog jų tarpe pasitaikė ir tokių niekšų kaip kny- 
goje pristatomas Henkė. Viena iš "kardo" pozicijos blogybių, 
už kurią galutinė atsakomybė visgi tenka tiems, kurie ja remi- 
asi, yra tai, kad jėgos pusė neišvengiamai pritraukia oportunis- 
tus, godžiuosius ir žiauriuosius. Taip buvo per amžius, ir trylik- 
tasis šimtmetis, be abejo, nebuvo išimtis. Teigiamų veikėjų tad 
lengviau rasti arba priešininkų, arba bent jau nepritariančių 
pusėje. Šioje knygoje šv. Pranciškaus pasekėjų pusę atstovauja 
Kristfeldo vienuolynas, ypač neseniai priimtoji Frančeska. 

Knygoje minimi žiemgaliai. Tai ne tik mūsų buvę kaimy- 
nai, bet tam tikra prasme ir mes patys. Aprašomuoju laikotar- 
piu Žiemgalos užkariavimas jau tęsėsi apie dvidešimt metų, 
ir jam buvo lemta tęstis iki šimtmečio pabaigos. Tų kovų pa- 
sėkoje siena tarp Livonijos ir Lietuvos nusistovėjo panaši į 
tą, kuri skiria Latviją nuo Lietuvos. Dalis dabartinės Lietuvos 
teritorijos - tai buvusi Žiemgala. Būtent - Žagarė, Joniškis, 
Gruzdžiai, šiaurinė Šiaulių apskrities pusė. Trylikto amžiaus 
kovų pasėkoje tos žemės tapo įjungtos į Žemaitiją. Žiemgalos 
gyventojų Lietuvai atiteko net didesnė dalis negu jos teritori- 
jos. Natūralu, kad gyventojai pasitraukia iš užimto krašto ten, 
kur sąlyginiai laisviau. Ši migracija buvo tokia ženkli, jog ji 
minima ir kronikose. Ankstesnėje Skomanto serijos knygoje 
— “Belaisvis" - aprašoma Mežuotnės pilies apgultis. Tai buvo 
vienas iš kertinių istorinių įvykių to ilgo karo eigoje. Vyskupas 
Albertas, pasitelkęs didelę iš Saksonijos atplaukusią kryžeivių 
kariuomenę, surengė antpuolį, kurio metu krito ženkli dalis 
Žiemgalos kilmingųjų. Šios knygos veiksmas vyksta pačiame 
paribyje tarp jau užkariautos ir dar tebesiginančios Žiemga- 
los. 

Užvertusiems paskutinį “Vilkės* puslapį 


Jei Jums smalsu, kas vėliau nutiko Uviui ir visai rikio 
Zybarto šeimynai, skaitykite trečią ir ketvirtą Skomanto 
knygas: 


Atpildo strėlė 


Vyresniajai Uvio seseriai, išdidžiai ir puikiai iš kryžlan- 
kio šaudančiai merginai, pasiperša Deltuvos žemės didžiū- 
no sūnus. Tačiau vestuvės išyra, nes, pasinaudodami jomis, 
kalavijuočiai su pskoviečiais ketino išžudyti žemaičių bei 
lietuvių didikus. 


Plėšikų pilis 


Uvis su savo draugu žiemgaliu Zerviu prie Nemu- 
no užtinka nužudytų svetimšalių pirklių kūnus ir leidžiasi į 
nuotykingą kelionę, mėgindami rasti jų žudikus. 


Skomantas 
SK-42 Vilkė: Apysaka. - V.: Tvermė, 
2003, -130 p. | 


ISBN 9986-476-38-0 


Apysaka iš XIII a. pradžios. Kryžeivių pagrobtas žemaičių rikio sūnus 
Uvis po daugelio nuotykių pabėga nuo jį persekiojusių vyskupo Alberto 
kareivių. Besislapstydamas pelkėse jis priglaudžia jauną vilkutę. Kai ji 
paauga, jie kartu pasiekia Žemaitiją. 


UDK 2-3 


SKOMANTAS 
Vilkė 
Apysaka 


Redagavo Dalia Misiūnaitė 
Dailininkas Gintaras Jocys 
Išleido “Tvermės" leidykla, p.d. 171, LT-2001 Vilnius 


Spausdino “Petro ofsetas", Žalgirio g. 90, LT-2005 Vilnius 
ISBN 9986-476-38-0 


SKOMANTO KNYGOS: 


BELAISVIS 

VILKĖ 

ATPILDO STRĖLĖ 

JUNDOS LEMTIS 

PLĖŠIKŲ PILIS 

UŽKEIKTAS LOBIS 

DIEVŲ VALIA 

MELYNOJO VARNO PASLAPTIS 
VENTĖS KALVIS 

POLOCKO RANKA 


ŠARVAI NAUGARDUKO 
KUNIGAIKŠČIUI 


MINDAUGO SŪNUS 
LIEPSNOJANTIS BOKŠTAS 
ŠĖTONO LEGATAS 
SAULĖS MŪŠIS 

Į nelaisvę patekusiam 
pagoniui berniukui kelias į Žemaitija 
tolimas ir kupinas pavojų... 


Kur jam ieškoti paguodos ir atspirties? 
Dievai, kuriuos pažino, apleido išniekintas 
ąžuolų alkas, o kryžiaus Dievas, kurį jam 
piršo, liko nesuprastas ir svetimas. Tik štai, 
iš tolybių jį pasiekė artimos sielos balso 
aidas. Pranciškus Asyžietis pakuždėjo 
žodžius, kurie suteikė prasmę kukliai 
berniuko aukai. 

Ir aLiodo, jog miškų deivė Medeina jį 
išklausė. 

Iš vilkės olos išvedė jį per neįžengiamą 
pelkę ir susiejo jo likimą <u jai pavaldžia 
būtybe. Tarp berniuko ir mažos jo globai 
atitekusios vilkutės užsimezga ypatingas 
ryšys. Žvėris auga, stiprėja, ir jiedu pradeda 
veikti sutartinai. Jie jau ne bejėgiai. Jie gali 
ištverti pavojingą kelionę į Žemaitiją. 

"ai antrasis pasakojimas iš serijos apie 
baltų genčių pasipriešinimą į jų Žemes su 
kardu įsibrovusiai krikščionybei. Veiksmas 
vyksta 1224-sais, kai vokiečiai jau užka- 
riavo didžiąją Livonijos dalį ir rengėsi nu- 
kreipti savo jėgas į pietus prieš lietuvius bei 
žemaičius. an tuo metu įsisiautusiom 
kovom buvo 

